
Romanul acesta, a cărui originalitate va trece neobservată 
doar de imbecili sau de cei care nu cunosc limba, are două părți. 
Prima este de factură polițistă clasică; a doua, dimpotrivă, este 
delirantă la maximum. În consecinţă, am considerat că e bine să 
le rezumăm pe amândouă, pentru ca cititorul grăbit să poată, 
dacă e cazul, să citească doar partea care-i face bine la ten. 

Prin urmare, datorită acestei iniţiative abile, gugumanii se vor 
putea opri la sfârșitul primei părți și vor găsi drept în ultima 
pagină a cărţii rezumatul celei de-a doua părţi, în timp ce citind 
rezumatul plasat la pagina X spiritele elevate vor avea 
posibilitatea să înceapă volumul cu partea a doua. 

Acţionând în acest fel, avem sentimentul că satisfacem din 
nou toate gusturile și că economisim fiecăruia timpul, dacă nu și 
banii?. 


S.-A 


1 Pe gratis, fiind în contul editorului. 
2 Nu-mi mulțumiți, oricum eu îmi încasez în întregime drepturile de autor pentru cele două 
părți. 

e PARTEA ÎNTÂI 


e FIRST CAPITOL 


O infirmieră pătrunde în cameră. 

E înzestrată cu tot ce trebuie pentru a face un bărbat nespus 
de fericit... să părăsească domiciliul conjugal: un corp cu 
formele la fel de armonioase ca ale anuarului telefonic, un cap 
de cal, o voce care-ţi stârnește dorinţa de a-ţi lua masca de 
gaze și de-a te năpusti în adăpostul cel mai apropiat și maniere 
pe lângă care purtările lui Attila par niște mofturi mondene. 

De altfel, noi am și porecilit-o pe această delicioasă persoană 
Attila, fără să ne gândim că impetuosul barbar, atât de apreciat 
de huni și atât de temut de ceilalţi, a murit la douăzeci și unu de 
ani, ceea ce nu i se poate întâmpla infirmierei în chestiune, dat 
fiind că, de la înălțimea certificatului ei de naștere, mai mult de 
o jumătate de secol o contemplă. 

Ea se apropie de patul în care picotește Berurier și trăsnește o 
palmă răsunătoare peste dosul pahidermic al Majestății Sale. 
Grăsanul rage, râgâie, mugește, bolborosește, tușește turcește 
și se ridică-n șezut, ţintuind-o pe Attila cu o privire mai 
mocirloasă decât coasta bretonă în timpul mareei negre. 

— Auzi, păpușă, bombăne el, ai învățat meserie cu 
spălătoresele din Portugalia sau ce mama naibii? 

— Temperatura! anunţă Attila, luând de pe o tăviță un 
termometru pe care-l întinde Grăsanului. 

— Oh! la ce bun să-mi mai deranjezi dosul, dacă nu mai am 
febră! 

— Hai, fără goange, mârâie scorpia. 

— Atunci în bot cu el, consimte Grasul, vârându-și 
termometrul în colțul gurii, gen chiștoc de ţigară. 

Dar infirmiera e de altă părere. Smulge cearșaful de pe Beru 
cu un gest necruţător, dezvăluind un dos enorm, cel mai rotund, 
negru, păros, grosolan, masculin și organic din toate câte a 
adăpostit vreodată acest spital. 


— Luaţi-vă temperatura așa cum se cuvine, altfel vă pun eu 
termometrul, îl amenință Spaima Lumii. 

— Nu, mersi, o dată mi-a ajuns, cedează Rotofeiul 
extrăgându-și tubul de sticlă dintr-un orificiu pentru a-l vâri într- 
altul. 

Adaugă, cu o voce acră: 

— Când luaţi dumneavoastră temperatura unui bolnav, parcă 
ați încerca să înjunghiaţi un taur! 

Attila scoate un hohot prelung, lugubru ca o poartă ruginită 
de cimitir și trece la patul numărul 2, ocupat de un domn 
proaspăt operat la burtă. E destul de dărâmat, gagiul. N-aș vrea 
să mă audă, dar fie vorba între noi și pompele funebre, aș paria 
mai degrabă pe Tirbușon Il, mârţoaga derby-ului, decât pe 
șansele lui de supravieţuire. E un tip cu ten pământiu, care n-a 
prins culoare după operaţie. Are buzele palide, ochii înfundaţi în 
orbite și aerul că se întreabă-ngrijorat ce caută aici. Cum e prea 
groggy ca să-și înșurubeze singur termometrul, de problema 
asta se ocupă Attila, care, în cazurile disperate, abandonează 
stilul matador pentru a folosi gesturi mai caritabile. Eu ocup cel 
de-al treilea culcuș al încăperii și sunt, astfel, ultimul servit. Am 
parte de un surâs relativ cordial din partea Attilei. 

— Pare-se că sunteţi în plină formă? îmi gângurește ea. 

— Așa-i soră, mă simt mult mai bine, încuviinţez eu. 

Pun termometrul pe rampa lui de lansare și las să se scurgă 
șaizeci de secunde după cronometrul sorei (zisă de caritate). Nu 
suntem decât trei în hogeag. Pentru un spital, camera e destul 
de cochetă: de culoare crem, cu mobile vopsite în alb și cu o 
plantă verde, un soi de praz mai mare, ce pare să se simtă bine 
în mirosul de eter. 

În timp ce urmărește mișcarea acelor pe cronometrul atârnat 
de lanţul unui crucifix portativ, Attila șuieră pe sub mustață „O, 
dulce și smerit lisuse”, un vechi șlagăr catolic pe care ea îl 
împrospătează, sincopându-l puţin. 

— la zi, păpușă, lansează Oribilul, care-și pierde răbdarea, 
dacă într-un an și o zi n-ai venit să-ţi recuperezi materialul, te 
previn, îmi rămâne mie, auzi? 

Attila detestă glumele Grasului, ca și familiaritatea lui 
deplasată. i 

— Te-ar durea gura să-mi zici sora Maria Ingerilor, ca toată 
lumea? îl apostrofează ea. 


Magistralul izbucnește în râs. 

— Ah! auzi, cred că îngerii zboară ca vântul când te-aud 
bombănind așa! Văd escadrile întregi trecând pe-aici! 

— Păgânule! exclamă Attila, oprindu-și cronometrul. 

Ocara îl atinge pe Grăsan. 

— la zi, Maria celor doi îngeri ai mei, ar trebui să vezi cum îţi 
măsori cuvintele. Nu confunda umorul cu religia. Sunt catolic din 
tată-n fiu, în familia mea. Suntem botezați, împărtășiţi, tot! Și 
când un Bérurier își dă duhul, popa din sat vine să-i dea niţică 
împărtășanie ca să-i spele grosul păcatelor, înainte să-și ia 
permisul de turism pentru Paradis. Dacă nu ţin Paștele și mi se 
întâmplă să halesc un antricot în Vinerea Mare, asta nu 
înseamnă că sunt exclus din biserică. Dacă vreţi să știți, Bunul 
Dumnezeu mă cam are la inimă: de altfel, în meseria mea, 
trebuie să te ai bine cu bărbosu', altminteri totul se cacarisește 
rapid. 

— Care-i meseria dumitale? i-o taie Attila, ușor amuzată de 
polologhie. 

Mă apucă o tuse zdravănă, menită să-i împrospăteze 
Năbădăiosului memoria. 

Pericolul, cu Beru, este că clocotește imediat. Or, nimic nu e 
mai greu de ascuns decât o oală cu apă clocotită. 

Violenţa reacției mele și reacţia la violența mea îl readuc pe 
Grăsan cu picioarele pe pământ. 

— Mă ocup de transporturile rutinere, soro, răspunde el. Trec 
peste vecesitudinile drumurilor, care exact din cauza lor mă aflu 
acum în grija mâinilor dumitale de zână: dar există încărcatul și 
descărcatul. Dacă v-aș spune că într-o zi un prieten mi-a făcut 
un banc? Lipise eticheta fragil pe o ladă care cântărea două sute 
de kilograme. În general, ceea ce e fragil nu-i greu, vă daţi 
seama... 

— Firește, încuviinţă Attila, de exemplu dumneata, personal, 
nu ești fragil. 

— Exact, face mulţumit Rotofeiul. Deci, ca să vă revin la 
afurisita aia de ladă, scuzaţi espresia, o ridic fără ezitare și o iau 
din loc. Dar colegul, ticălos, smulge eticheta în timpul căratului; 
dintr-un foc, două sute de kile mi se prăvălesc pe spinare, my 
sister, vă gândiţi ce tonaj! 


Sora Maria Îngerilor nu e foarte permeabilă la povestea 
suprarealistă ivită atât de ciudat din creierul berurian. Râde 
arțăgos arătându-și dinţii galbeni și murmură: 

— Aţi face mai bine să vă scoateţi termometrul înainte să 
înceapă mercurul să fiarbă! 

Grăsanul ia o poziţie de contorsionist pregătindu-se să 
execute un triplu salt periculos și extrage instrumentul de 
control din străfundurile lui. Sărmanul termometru seamănă cu 
o plantă abia smulsă din pământ. 

— Daţi-mi-l! se impacientează Attila. 

— O clipă! mârâie Grasul. E febra mea, nu? 

Şterge mâzga ce acoperă tija gradată și anunţă: 

— 36.8, am deci puţintică slăbiciune, sora Ingerilor mei! Ar 
trebui să începeţi să mă alimentaţionaţi serios și, în orice caz, 
să-mi aduceţi molan dacă vreţi ca sângele meu să-și păstreze 
consistenţa normală... 

În timp ce infirmiera îi notează temperatura pe tabelul agăţat 
la picioarele patului, dragul de Beru declară: 

— Aţi insistat să-mi bag fierbătorul în fund, dar o să vă 
demonstrez că dacă mi-l lăsam în bot, era tot aia! 

Sfârșindu-și vorbele, își băgă termometrul în gură. 

Deși tăbăcită de aproape treizeci de ani de oficiat în ploscă, 
Attila rămâne trăsnită. 

— Dar e scârboșenia întruchipată, tipul ăsta! spune ea, 
luându-mă martor. 

Îmi arăt simpatia printr-o mimică potrivită, iar demna femeie, 
dezinteresându-se de porcul ăsta sub-febril, începe să se ocupe 
de colegul nostru de cameră. Nu știu ce anunţă termometrul lui, 
sărmanul, dar sora face o mutră lungă, când citește rezultatul. 
Pune mâna pe fruntea transpirată a tipului. 

— Merge, puiule? îl întrebă ea blând. 

Coloratul face o mișcare aproape imperceptibilă din cap, 
destul de îndoit. 

— Nu prea, doamnă, răspunde el, într-o franceză care ar fi 
fost cu siguranţă sâsâită, dacă răspunsul ar fi avut consoane 
siflante. 

— Va trece doctorul să vă vadă, promite aspra femeie. 

Se întoarce spre mine: 


— Cât despre dumneavoastră, puneţi-vă halatul și mergeţi la 
sala de pansamente; puteți merge, nu-i așa, sau doriţi 
căruciorul? 

— Pot merge, soră, pot merge... 

Mă ridic din pat căscând. Devin un adevărat șarpe boa în 
culcușul ăsta. Două zile de odihnă forțată m-au înmuiat de tot. 
Un sfat preţios, prieteni: când merge prost, procedaţi ca și cum 
ar merge bine, e unica metodă de a te vindeca. Bărbatul care 
zace este un învins, are psihologia unui învins și asta-i foarte 
rău. Dovada sunt eu, cel ce vă vorbește, care nu sufăr de nimic, 
dar care, din motive pe care le veți afla ulterior, mă prefac că 
sufăr. Rezultatul? Mă simt deja dărâmat, fraţilor. Mă 
caramelizez, mă cauciuchez, mă cocoloșesc, mă șubrezesc, mă 
disloc. Intru în tangaj când merg. Totul se-nvârte. Am linia de 
plutire nesigură. 

— Ştiţi unde e sala de pansamente? mă întreabă Attila, 
smulgând termometrul pe care-l suge Majestatea Sa. In fundul 
culoarului, pe stânga! 

— Mulţumesc, soră. 

În timp ce-mi leg cordonul halatului, îl aud pe B&ru implorâna: 

— Spuneţi-mi, n-aş putea să trag un fum, soră? 

— Pentru nimic în lume. Asta l-ar deranja pe vecinul dumitale! 

— Nu mai rezist, pledează Captivul, e groaznic pentru un 
fumător înrăit! 

— Mie-mi spuneţi, oftează Attila, faceţi ca mine: fumați în 
closet! 


„Sala de pansamente” 

E caligrafiat pe ușă cu niște litere la fel de groase ca obrajii 
Grasului. 

Bat și intru înainte să fiu poftit. Sala e albă ca valea cu același 
nume. Pereţii, mobilele, doctorul, totul e alb. Negru e numai 
costumul Bătrânului și pălăria lui cu boruri răsfrânte. 

Boss-ul și medicul conversează. Doctorul e așezat pe masa de 
consultaţie, în timp ce șeful ocupă un taburet jos, pe care pare 
să se simtă la fel de comod ca în fotoliul său directorial. 

Zărindu-mă, cei doi încep să zâmbească. 

— lată-l pe  complicele dumitale, dragă prietene, face 
doctorul. Vă las să staţi la taifas. 

Ne strânge labele și o șterge discret. 


— Ce mai e nou? întreabă Directorul, netezindu-și mănușile 
de culoare gris-perle etalate pe genunchi. 

— Am furnicături în picioare, patroane. 

— Dar în afară de asta? 

— În afară de asta, nimic! Omul nostru e într-așa un hal, încât 
e practic imposibil să porţi cu el cea mai mică discuţie. 

Bătrânul se încruntă și își culege mănușile, începând să-și 
pocnească gamba cu ele. 

— Trebuie totuși să ajungem la un rezultat, tranșează el cu 
asprime. 

Îmi frec obrajii ţepoși și mă cocoţ pe masa de metal, ocupată 
mai devreme de doctor. 

— Dacă vreţi să știți părerea mea, domnule director, tipul e 
cel care va ajunge la un rezultat. Și rezultatul acela va fi morga 
spitalului. Nu mai rezistă nici măcar două zile! 

— Exact ce prezice doctorul Badouin! 

Mă înclin satisfăcut. Sunt fericit să constat că diagnosticul 
meu coincide cu cel pus de această somitate medicală. 

Bătrânul își îndeasă mănușile în pălărie și o depune pe o tavă 
de email conţinând instrumente ciudate. Își descheie haina și 
scotocește într-unul din buzunarele vestei. De aici scoate cel 
mai mic flaconaș pe care l-am văzut vreodată. Acesta e doar 
puțin mai mare ca un bob de mazăre. Boss-ul îl răsucește o clipă 
între degetul gros și arătător, ca pentru a găsi vreo prevestire în 
lichidul verzui dinăuntru. Apoi mi-l întinde. 

— La boală grea remedii mari, declară el. 

M-am prins. Un freamăt ușor îmi străbate mâna dreaptă în 
momentul în care apuc flaconașul. 

— Care e doza prescrisă, doctore? întreb cu o voce care se 
străduiește să pară indiferentă. 

— Tot conţinutul, murmură el, aproape fără să-și miște buzele 
subțiri. 

— Mă faceți să fac niște chestii ciudate, nu mă pot stăpâni eu 
să oftez. 

— Nu eu sunt acela, ci împrejurările, San-Antonio. Pentru a-ţi 
linişti conștiința, permite-mi să-ţi atrag atenţia că, după propria 
dumitale estimare, acest om e pierdut! 

— Dar asta riscă să... hm... precipite lucrurile? 

Se ridică, își înhaţă pălăria și o ţine cu braţul rotunjit, ca pe un 
cuib mare unde o pasăre rară și-ar cloci ouăle-i fragile. 


— Sincer să fiu, nu sunt capabil să-ţi răspund, dragul meu. Tot 
ce știu este că acest drog îi face pe oameni vorbăreţi. Extrem de 
vorbăreţi. Provoacă un fel de delir. 

Asemeni unui vajnic ofiţer trăgându-și mănușile înainte de 
atac, onorabilul meu patron începe să și le pună pe ale lui, 
deget după deget, cu meticulozitatea de care dă dovadă în 
toate acțiunile sale. 

— San-Antonio, reia el, trebuie să i-o dai cât mai poate încă 
vorbi, chit că acest... stimulent îi poate scurta cu câteva ore 
viața, ce contează este să aflăm scopul călătoriei lui în Europa. 
Sunt interese... 

— Superioare? propun eu, văzându-l că ezită, căci îi cunosc 
perfect vocabularul. 

— Asta era: superioare, se grăbește Bătrânul să aprobe. Sunt 
interese superioare în joc, San-Antonio. 

Încuviinţez. 

— Voi face tot ce e necesar, patroane. 

— Nu tărăgăna. Am impresia că e zor mare. 

— Pot să aflu de unde vă vine impresia asta? îndrăznesc eu, 
căci, mă cunoașteți doar, când acţionez îmi place să știu cum și 
în ce fel stau lucrurile. Nu sunt decât o rotiță, desigur, dar ţin să 
fiu o rotiță care gândește. 

Tunsul știe să lase de la el când înțelege folosul. Se apropie 
de mine pentru a putea cobori vocea. Miroase bine, Tataia. 
Proaspăt ras, curat, chelia bine aranjată (chelioșii cheltuiesc o 
avere la frizer), are aerul unui bătrân director de societate 
informându-și unul dintre principalii acţionari despre beneficii 
oculte. 

— Pentru a-și continua experienţele atomice în Polinezia fără 
să provoace tulburări, Franţa și-a ales o insulă din Pacific care 
face parte din Arhipelagul Mitocanilor. Unul dintre rarele 
arhipelaguri oceanice care nu aparţin unei mari puteri. Acest 
arhipelag, liber de orice tutelă străină, e guvernat de regina 
Bukabuna, poate că știi? 

— Am citit un reportaj pe tema asta în Planeta, patroane. 

— Perfect, mă aprobă directorul, care iubește cultura. Savanţii 
noștri atomiști au ales insula Miserupe pentru că întrunește 
toate condiţiile cerute de experiențele noastre. Poziţia ei izolată, 
direcţia constantă a vânturilor, faptul că e nelocuită, o fac locul 
ideal pentru experimente. Guvernul nostru i-a propus deci 

reginei să-i închirieze acest minuscul teritoriu. Tratativele au dat 
rezultate și acordul trebuia să fie semnat săptămâna trecută, 
dar regina a folosit o boală drept pretext pentru a-l respinge. 

Ca un narator iscusit ce știe să-și dozeze efectele boss-ul își 
mângâie bila. 

— Până aici nimic îngrijorător, reia el. Dar alaltăieri seară, în 
toaletele aeroportului Orly este găsit un om înjunghiat. Primise 
două lovituri groaznice de cuţit în burtă și trage să moară. E 
transportat aici. În timpul ăsta, ancheta întreprinsă abil de 
comisarul aeroportului dezvăluie că omul respectiv, un oarecare 
Kakaomare debarcase din avionul de Tahiti și se pregătea să se 
îmbarce în cel de Geneva. Era deci în tranzit când a fost 
înjunghiat. Acum vine partea a doua. Doctorul Badouin, care l-a 
operat, și care întâmplător este unul din prietenii mei, îmi dă un 
telefon confidențial ca să mă întrebe dacă nu cumva pacientul 
său este Bubata Laburig, ministrul afacerilor externe al 
Majestății Sale Bukabuna. Ca și tine, citise reportajul din Planeta 
despre Arhipelagul Mitocanilor, în care se afla, se pare, și 
fotografia ministrului. Verific chestiunea și constat că Badouin 
nu s-a înșelat. 

Tușește ușor în mănușă. Profit pentru a prelua ștafeta. 

— Deci aţi ajuns la concluzia că regina se pregătea să tragă 
clapa ţării noastre? 

— Reiese de la sine: primo - respinge semnarea tratatului, 
secundo - își expediază ministrul de externe la Geneva, sub o 
falsă identitate! 

— Într-adevăr, Bubata Laburiq se ducea probabil în Elveţia ca 
să se întâlnească cu reprezentantul unei alte puteri, de 
asemenea, interesate de insula Miserupe. 

— lată de ce vreau adevărul și cât mai urgent, San-Antonio. 

— Și ce se întâmplă cu ancheta? 

— Referitoare la crimă? Își urmează în liniște cursul. Conform 
declaraţiilor unor martori, un om de culoare ar fi intrat la toaletă 
pe urmele ministrului... 

Işi trăsese deja amândouă mănușile, dar și-o smulge brusc pe 
cea dreaptă pentru a-mi oferi mâna. 

— Te-am făcut să-ți pierzi destul timp, declară el. 

Plin de tupeu, nu? Are un stil de a te soma să treci la treabă, 
Defrișatul ăsta, care face cât greutatea lui în heroină, zău așa! 

e CAPITOLUL TWO 


Ușa salonului nostru a rămas întredeschisă. 

Aud nobila voce beruriană pe cale să-și facă datoria. Al naibii 
de perseverent, Béru ăsta! Ar încerca să interogheze chiar și pe- 
un mort, dacă i s-ar ordona să-l facă să vorbească. Starea de 
semi inconștienţă a celui operat nu-l sperie. Trâncănește liniștit, 
de parcă s-ar afla la tejgheaua unei cârciumi împreună cu vreun 
beţivan întâlnit întâmplător. 

Tactica lui e elementară, dar de bun-simţ: povestește întâi 
despre el, ca să câștige încrederea interlocutorului. Așa că le 
înflorește, le lungește, le detaliază. E spionul perfect. 

— Mergeam cumințel cu încărcătura mea de muștar pe care 
fusesem s-o iau de la Dijon. Și apoi uite că pe autostradă, tipului 
care mă preceda în faţa mea îi vine cheful să facă stânga- 
mprejur. Pricepi? Pe autostradă! Habar n-am ce i-o fi trecut prin 
scăfârlie dobitocului ăluia! Întoarcere completă drept în faţa 
mea care veneam! Și rămâne pleașcă, idiotul, exact de-a 
curmezișul autostrăzii! Textual! Îmi zic: „Alexandre, nu mai ai 
timp să frânezi, băiatule: dacă-l izbești pe cretinul ăsta cu cele 
douăzeci de tone ale tale, o să-l îngroape într-o batistă”. Nu 
vreau să mă laud, dar noi, în familia Berurier, deși avem sângele 
iute, nu ducem lipsă de sânge-rece. Și-ntorc volanul scurt și sec 
al dracului. Ori-ori, ce naiba! Cele șaizeci de tone ale mele se 
răstoarnă și fac șaisprezece tumbe! Șaisprezece! E în raportul 
poliţiei! Ah! Dacă ai fi văzut scena, frăţioare! Cincizeci de tone 
de muștar lăbărțate pe autostrada Sudului, din pricina unui 
tolomac căruia, dacă gorobeţii de la prefectură nu sunt niște 
cretini, o să-i facă permisul hârtie de șters la fund! Circulaţiunea 
paralizată ore întregi! Cincizeci de mii de kile de muștar, îţi 
închipui așa ceva? In clipa asta când îţi povestesc, jandarmii mai 
dau încă găleţile mână-n mână ca să degajeze drumul. Și varsă 
tomberoane-ntregi de nisip pe șoseaua degajată, ca să nu se 
alunece... 

Grăsanul își trage cantitatea de oxigen la care are dreptul și 
trece la atac: 

— Dar la matale, tot un accident fuse? 

O tăcere destul de lungă. Apoi vocea subţirică și firavă a 
ministrului scoate un „nu” atât de șoptit, încât ai îndoieli că l-ai 
fi auzit. 

— Pare-se că ţi-au găurit hoitul, bătrâne, ţi s-a paradit 
testicula biliară sau ce? 

Jupânul Bubata Laburiq n-are putere să explice. Probabil că-i 
stârnește milă Grasului, căci acesta murmură: 

— Mda! Te cam ia apa, bătrâne Albă-ca-Zăpada, e șocul 
operaţional, nu trebuie să-ţi faci sânge rău. O să treacă. Dar 
ceea ce nu înghit eu este regimul absolut la care te-au pus. 
Anemic cum te văd, știu doar un lucru bun să-ţi dea putere: vin 
îndulcit! Nu-ţi spun că bunicul meu, Ahile Bérurier, care s-a 
prăpădit la o sută minus unu’, în toate dăţile când l-am crezut 
mierlit, l-am recuperat la fix după o dușcă de molan bine- 
ndulcit. Mi-amintesc că-ntr-o seară, când îl vegheam, avea 
gingiile rânjite și nu mai respira decât din obișnuință. „E 
sfârșitul!”, zicea maică-mea. Pusese deja o ramură de busuioc în 
apă sfinţită, mama; și-apoi căuta lumânări prin niște sertare. Da' 
uite că apare babacul cu niște vin îndulcit. Bătrânul a prins viață 
numai de la damf. A redeschis un ochi și a supt licoarea. Salvat! 
Avea o față maică-mea, cu busuiocul și lumânările ei, de toată 
frumusețea! 

— Mi-e sete, suspină înjunghiatul. 

În punctul ăsta îmi fac și eu apariţia. Sprijin într-un cot, Beru 
își privește compătimitor vecinul de pat. 

— Îl arde beregușul, îmi spune el, nu crezi că ăștia din spital 
sunt barbari că-i interzic biberonul? 

Mă aplec peste foaia de observaţie a ministrului. 41.6! Un 
perfuzor, ca o spânzurătoare, desenează o umbră tragică de 
eșafod bizar pe cearșaful nenorocitului. 

— Ține de șase, zic. O să-i dăm puţină apă. 

— Nu, bătrâne, decide Beru, dacă tot ești în treabă să te ocupi 
de aproapele tău, nu te meschinări! 

— Adică? 

Sare din pat, merge până la ușă, strecoară o privire piezișă pe 
coridor și revine la pat, căruia-i ridică salteaua. 

— N-am aterizat aici fără trusa mea de prim-ajutor, declară 
Namila, fluturând o sticlă de molan. 

— Măcar nu vin, protestez eu, turnând pe șest drogul 
Bătrânului într-un pahar. 

Dar îmi dau seama că lichidul e verde și degajă un miros 
infect. Știu bine că „pacientul” nu e nici pe departe în stare să 
se formalizeze, cu toate acestea vinul ar constitui un mijloc mai 
discret de a-i administra poţiunea magică. Maschez cu mâna 
fundul paharului și i-l întind lui Berurier, care oferă gâtul sticlei 
ca pe o mamelă generoasă. 

— Foarte puţin! comand eu. 

El lasă să curgă o porţie zdravănă. 

— Băiatul ăsta are nevoie de calorii, amice! 

Acestea fiind zise, își acordă o dușcă de molan și își pitește 
sticloanţa. Cu paharul în mână, mă aplec asupra lui Bubata 
Laburiq. 

— Sete, murmură el în continuare. 

Buzele lui arse de febră se întredeschid, lăsând să se vadă un 
șir de dinţi de culoarea fildeșului vechi. 

— Ridică-l, ca să poată bea! îi ordon Grăsanului. 

Namila se supune, dar chiar în clipa în care îi duc rănitului 
paharul la gură, vocea formidabilă a Attilei ne face să tresărim! 

— Ce naiba faceţi?! 

Simt că mă pierd. Ah! vă jur că nu sunt deloc mândru de 
mine! Ceea ce sunt pe cale să fac seamănă leit cu un asasinat, 
ce să ne mai ascundem după vorbe! 

— Doar n-o să-i daţi vin bolnavului ăstuia! tună sora. 

Beru își revine mai repede decât mine pentru că ignoră partea 
machiavelică a operaţiunii. 

— Dar cum vă puteţi închipui asta, sister a mea? gângurește 
el. Închinam doar în sănătatea lui, bietul de el! 

Îmi ia paharul cu un gest brusc și toastează rapid în sănătatea 
ministrului. 

— Pentru însănătoșirea ta urgentă, camarade! zice el. 

Și, nelăsându-mi răgazul să intervin, înghite conținutul 
paharului. Recunosc că nașul și-a găsit la rându-i nașul! Mi se 
zbârlește părul, mi se strânge stomacul, mi se deshidratează 
limba! Totul mi se-n-vârtejește în ţeastă cu viteza unui giroscop. 
Totul mă asaltează în aceeași clipă! Ce efect o să aibă drogul 
asupra Grasului? E imposibil să-l informez pe doctor despre 
planul pus la cale de Bătrân, n-ar admite, conștiința lui 
profesională, vă daţi seama... 

Și ministrul care agonizează încetișor! Și nu mai am poţiune 
care să-i dezlege limba! Și sora Attila a Ingerilor care se strofocă 
de parcă i-am fi pus mâna pe fund! 

— Vin! De unde aţi luat vin? tună infirmiera. 

— Am să-ţi explic, soră-mea, bravează Majestatea Sa, a cărui 
privire strălucește alarmant. Era un flacon-mostră pe care l-am 
găsit în buzunarul pijamalei. Un flaconaș mic de tot... De bitter 
suedez. O reclamă. Un port-chei în formă de sticlă. Am vrut să 
gust... 

Işi duce mâna la tâmplă: 

— Dar ce am! teatralizează el. Ce naiba am, f... p... m...... D... 


Se lasă să cadă pe patul lui Bubata Laburiq care geme de 
durere subconștientă. 

— Îmi arde ţeasta, soră Maria Angelica! Am furnicături în 
coaste... Văd negru, văd roșu-n faţa ochilor! 

— Auzi, n-ai de gând să încetezi cu circul ăsta, beţivan 
nenorocit! se ambalează sora (vitregă) de caritate. 

Mă precipit: 

— Cred că are o criză, soră, ar trebui anunţat doctorul! 

Dar, în timp ce diagnosticele noastre se confruntă, se înfruntă 
și se neutralizează, Berurier continuă să delireze: 

— Te-am tras în piept, răs-soră! Am o sticloanţă de puterea 
ursului pitită sub saltea. Și apoi trebuie să te anunţ că te-am 
poreclit Attila, prietenul meu și cu mine, drept urmare a 
purtărilor dumitale de scorpie bătrână. 

Hohotește: 

— Și ca să-ţi spun totul, soră Maree Sângeroasă, el și cu mine 
suntem doi caralii. La fel de bolnavi ca băieţii din echipa de 
rugby a Franţei! Ne facem doar, ca să-l tragem de limbă pe 
săracu' negrotei care trage să moară. Tipul ăsta, soră Moale 
Strângere, s-a lăsat înjunghiat sub un nume fals. A venit în 
Europa într-o emisiune de secreție, adică vreau să spun într-o 
misiune secretă... El agonizează și noi stăm aici să-l interogăm 
ca niște lepădături, soră Mesia Plângerilor. Două târâturi, asta 
suntem, eu și comisarul San-Antonio, aici de faţă. Facem o 
treabă de căcănari, soră Malahia Răsfrângerilor! 

Sughiţă. Ochii, gura, nasul îi sunt ca niște gheizere care-i scot 
la suprafață suferinţa și căinţa. Demna călugăriţă este de-a 
dreptul consternată. Cât despre mine, San-Antonio, îmi fac 

atâtea reproșuri, încât ar trebui să închiriez Muzeul Naţional 
dacă vreau să le expun pe toate. Debandadă absolută, dragele 
mele. Prăbușirea totală a unei operaţiuni. Nicicând o anchetă n- 
a eșuat atât de lamentabil. Ajung de râsul lumii și o rușine 
pentru profesia mea. 

Dar inepuizabil, superb în confesiunea sa publică, hăbăucul, 
năucul de Béru continuă: 

— Toată viaţa mea, soră Manie Sângeroasă, m-am purtat ca 
un nemernic. Dacă v-aș spune ce strașnică pereche de coarne i- 
am pus Bertei, soţiei mele dragi! Și meschinăria pe care o 
manifest în ceea ce o privește. Uite, leafa mea, soră Molia 
Goangelor, nu i-am suflat Bertei niciun cuvințel de ultima 
mărire. /n the pachet, totul pentru pileală. Căci aveți dreptate: 
sunt un beţivan în ultimul grad! Un alcoolic de 45 de grade, soră 
Mare Înfrângere. Un soţ prost, un funcţionar prost, un prieten 
prost. Și dacă v-aș mărturisi că ăstuia, cel mai bun prieten al 
meu, chiar acu' o zi, la restaurant, când s-a dus să dea telefon, 
i-am halit jumătate din portia de cârnaţi. Și i-am golit stacana de 
vin, soră Magie a Îngerilor! Dar mai rău ca toate, soră Mânia 
Sculangelilor: la ultimele alegeri, am votat contra! 

Se prăbușește la pieptul bietului ministru care geme încă și 
mai tare și în dialectul lui matern. Beru îi plânge pe umăr, 
abundent și frenetic. Îl udă, îl sărează, îl diluează. 

— Sărmanul meu negrișor! Se poate spune că agonizezi în 
niște condiții tare proaste! Să vii ca să mori înconjurat de două 
târâturi ca noi, precum lisus între cei doi tâlhari, tu care te-ai 
născut sub cocotieri, e mare ghinion. Să sfârșești în pământul 
gol din cimitirul Pere Lachaise, e meschin când acasă ţi-era plină 
curtea de vase, oase, haznale și angarale. O să-ţi răsfăt 
mormântul, puiule. Ți-o jur în faţa sorei Attila a Îngerilor. O să-ţi 
pun deasupra o grădină japoneză, pe cuvânt! Cu cactuși și 
podeţe de porțelan, băiete! 

— E în plin delir! decide călugăriţa și o întinde după ajutor. 

Eu unul rămân apatic pe patul meu. 

— Și peste toate astea, n-ai supt nimic, bietul meu iepuraș, se 
lamentează Beru. Nu mișca, o să tragi o dușcă zdravănă de 
molan, ca să ne despărțim giugiuc. 

Se-ntoarce să-și ia sticloanţa, îi smulge dopul cu dinţii pe 
care-i mai are-ntregi și-o duce la gura cu buze livide a lui Bubata 
Laburiqg. Rănitul bea cu lăcomie. Tot așa sugea probabil și sânul 

matern când a făcut ochi. Și bea, și tot bea! N-o să-și 
potolească-n veci cumplita lui sete. Ar trebui să intervin, dar îmi 
lipsește curajul. Dintre noi trei, e cert că eu sunt cel mai slab, 
cel mai distrus. 

— Mizerabile! Asasinule! 

Este sora Maria Îngerilor, care se-ntoarce, însoţită de un 
infirmier atletic. 

— Și dumneata care stai și asiști, nefericitule! Dar ce fel de 
oameni mai sunt ăștia, Paștele lor! 

Împreună, îi smulg Grasului sticla, imobilizează malacul și-l 
târăsc către ţinuturi în care cămașa de forţă e stăpână și unde 
haloperidolul curge râuri. 

— lar pe tine, nenorocitule, o să te aranjez eu în doi timpi și 
trei mișcări! îmi aruncă Furia din ușă. 

Nenorocit! Bine zis! Chiar că sunt un fraier cu cioc, pe 
onoarea mea! Dar cum aș fi putut ghici că porcul ăsta gras urma 
să înghită poţiunea magică! 

— Vreau să mă scol, sunt așteptat, trebuie să merg la 
Geneva, ajutaţi-mă! bolborosește muribundul. 

Tresar! 

Poțiunea magică! Ai zice că poșirca Grasului e la fel de eficace 
ca și scârnăvia de drog a Bătrânului. 

Ochii ministrului au căpătat un luciu nou. Pomeţii pământii i s- 
au colorat. Se sforțează să se ridice. 

— Veţi pleca la Geneva, când veţi fi vindecat, domnule 
ministru! 

Nu reacţionează când mă aude rostindu-i titlul. Plutește în 
nori (deja). Realitatea și-a strâns ancora: acum intră în viteza de 
croazieră, cu destinaţia Sfântului Petru City, fără escală. 

— Nu, sunt așteptat... 

— Am să anunţ că Excelenţa Voastră va întârzia... 

— Da... 

Pare halucinat. Mă privește de parcă nu m-ar vedea. Nu mai 
simte durerea. Capul i se rostogolește de la dreapta la stânga, 
din faţă spre spate, de parcă ar avea vertebre cervicale din 
cauciuc. Căpăţâna lui este un punching-ball antrenat de propria- 
i greutate. 

— Unde trebuia să aibă loc întâlnirea? 

— La Hotel Intermondial... 

— Pe cine trebuie să anunţ? 


17 


Privirea i se tulbură, devine inexpresivă și sticloasă. În loc să-l 
compătimesc, mă apucă toţi dracii. Ah, nu! Mi-ajunge! N-o să-mi 
crape în braţe înainte să dea cărțile pe față. 

Numai în filmele de duzină gorobeţii ciripesc și își dau sufletul 
exact în momentul pronunțării numelui fatidic ce ar duce la 
descâlcirea ițelor. Țineţi cont că-i înțeleg perfect pe autori. Dacă 
la prima bobină, un complice hăituit ar spune: „Fazanu' este 
șeful filierei”, filmul n-ar mai avea niciun rost. 

Și-atunci, obligat, autorul îl omoară fix în clipa marii revelații, 
astfel încât ancheta să dureze o oră și jumătate de proiecţie. 

Eu, dacă vă spun că Bubata Laburiq dă ochii peste cap chiar 
în momentul în care dă să scuipe numele omonimului său 
șvaițerian, o fac pentru că e purul adevăr. Să nu credeţi că e 
vreun subterfugiu de mitoman handicapat. Doar mă cunoaşteţi, 
nu? Aș fi găsit ceva mai de Doamne-ajută. Dacă aveţi îndoieli, îl 
scol din morți pe ministru, la fel de iute cum l-a reînviat lisus pe 
Lazăr. Îl fac să-mi spună toată tărășenia și o să vedeţi că totuși 
acţiunea cărții o să continue. Nu vă frecaţi mâinile de bucurie, 
șmecherilor, n-o să aveţi două sute de pagini albe ca să vă 
notaţi gândurile sau, și mai probabil, socotelile. 

Căci oamenii fac întotdeauna mai mult calcule decât poezie, 
din păcate! Remarcaţi că ar fi o găselniţă să lansezi o carte albă. 
Albă cu adevărat. Știu niște autori, pe care, după ce-i citesc, mă 
întreb de ce i-au mai tipărit. Îmi spun: doar coperta, ca să se 
masturbeze văzându-și numele în toată splendoarea lui, ar fi 
mai mult decât suficientă. Și înăuntru: nimic. Pagini imaculate 
precum Concepţia cu același nume! Pun pariu că așa ceva ar 
plăcea, ar face ravagii. S-ar alcătui biblioteci complete de felul 
ăsta. Rafturi întregi pline ochi. Amicii voștri apucă o carte la 
întâmplare, atrași de titlul: „Zece ani pe closet sau memoriile 
unui constipat” de leronim Tonazal, membru al Academiei 
Besedes. Răsfoiesc ei presupusa capodoperă și ce găsesc? 
Chitanţa de la curățătorie, consumul de benzină pe luna în curs, 
evoluția hemoroizilor de care suferiţi, reţeta de golaș (sau gulaș) 
de Transilvania și cântăririle succesive ale lui ăla micu', de la 
primul pojar până la ultima blenoragie. Mult mai pasionantă 
decât „El deschise ușa și intră” a jupânului Tonazal, nu-i așa? 
Foarte variată, cel puţin! Emoţionantă, plină de neprevăzut: 
viața însăși, ce mai! Cea adevărată: cea care mișcă, nu cea care 
mușcă. Viaţa ta trecătoare, care fuge și chiar galopează, mai 

repede decât crezi. Realistă! Ar cuprinde tot: calendarul coanei- 
mari, adresele secrete ale caselor de toleranţă, cursul la Bursă, 
rezultatele loteriei... Cred că am să mai sap la idee și-o 
brevetez. 

Dar să revin la Bubata Laburig, care, în schimb, nu-și revine. 
Am elipsat puţin, tot pisând-o cu intrata lui în comă. Căci, fix 
înainte să-și piardă cunoștința, la întrebarea mea: „Pe cine 
trebuie să anunț?”, a bâiguit: 

— Sora... Sora Maria... Îngerilor. 

Și apoi, bye-bye! Capul i-a căzut din nou și doar o respiraţie 
horcăitoare stă mărturie că mai trăiește încă. 

Când sora Maria Îngerilor se întoarce fierbând, clocotind, 
făcând clăbuci și gata să-și dea drumul (Crucii), îi deturnez 
atenţia spre muribund. 

— Ocupaţi-vă întâi de el, soră, tocmai v-a strigat, săracu'. 

Conștiinţa profesională se dovedește a fi mai puternică decât 
mânia. 

Demna femeie se apleacă asupra misteriosului mesager al 
reginei Bukabuna și scoate un mârâit de profundă nemulţumire. 

— lată un sărman băiat care se va prezenta curând în fața 
creatorului său! anunţă ea. 

Și se repede la telefon pentru a chema de urgenţă doctorul și 
preotul. 

Cred că a sosit timpul administrării ministerialei împărtășanii. 

e CAPITOLUL NUMBER THREE 


Hunii mei prieteni, există tipi care-și închipuie că obiectele 
neînsufleţite au un suflet. Am cunoscut un holtei bătrân, atins 
rău de filoxeră, care, de îndată ce făcea rost de ceva bani, fugea 
să cumpere baloane roșii ca să le redea libertatea. Le lua drept 
păsări sau poate chiar drept spirite reinsuflate. Seamănă cu o 
poveste de Marcel Ayme, și totuși e real. 

Ceea ce simţim noi, ca urmare a întregii tărășenii: când ne 
regăsim în biroul șefului pentru marea beșteleală, este un 
sentiment cu totul opus. Întâlnind privirea Tunsului, ne spunem, 
scumpul Beru și prea-plecatul dumneavoastră servitor’, că 
Bătrânul este un obiect cu siguranţă însufleţit (de cele mai rele 
intenţii, printre altele), dar că e absolut lipsit de suflet. 

Mecila lui este la fel de inexpresivă ca vitrina unui magazin în 
renovare, ochii lui mijiţi seamănă cu fotografia unui fulger, iar 
degetele sale palide mângâie pielea trusei de birou ca și cum și- 
ar ascuţi simţul tactil pentru a-l folosi în scopuri ucigașe“. 

O tăcere înghețată ne face să simţim prematur ce înseamnă 
rigiditatea morții. 

Nu mă aventurez s-o întrerup. 

II simt pe director atât de aproape de limita exploziei, încât 
îmi ţin respiraţia. Se pare că amoebele (amoebele amicilor 
noștri sunt și amoebele noastre) se reproduc prin sciziparitate, 
nu vedeți că dintr-o dată Boss-ului i-ar fi totuna și că ne-am 
pomeni cu doi în loc de unul! 

Ca să-mi expulzez angoasa, să-mi cruţ sistemul nervos, mă 
gândesc la altceva: la holde de grâu pline de maci și albăstrele, 
la pubisuri savuroase, la pepeni parfumaţi, la pini japonezi, la 
porumbei albi pe pervazul unei ferestre, la „Scrisori din Moara 
mea” și la o sumedenie de alte chestii delicate care dau o clipă 
senzaţia că viaţa e frumoasă. 

Dar tăcerea este prea feroce, prea inumană, pentru a te 
putea gândi cu adevărat la altceva. Intuiesc că șeful e pe cale să 
3 Ceea ce e un fel de a spune, pentru că eu nu sunt servitorul nimănui. 


4 Nu știu dacă-o să fiți de acord cu mine, susceptibili cum sunteţi, dar cred că individul care e 
capabil să se exprime astfel își stăpânește pe deplin meseria. 

prepare cuvinte care ard ca fierul roșu. Le selectează, le 
asamblează, le împletește. Vrea să ni le înfigă până-n prăsele cu 
toată priceperea cuvenită. În mintea lui avem un singur rost: de 
mort tăciune! Își elaborează pedeapsa. O vrea capitală. Nimic nu 
va fi prea tăios, prea veninos, prea contondent pentru noi. 
Visează să ne biciuiască cu epitetele lui! Să ne sfârtece cu 
calificativele, să ne vitrioleze cu verbele, să ne înjunghie cu 
adverbele; să ne sugrume cu metaforele, să ne otrăvească 
distilând neologisme perfide. Ne dorește o moarte cerebrală 
lungă și cu multe variaţiuni. Se hotărăște greu. Nimic din 
vocabular nu e îndeajuns de acid. 

Îmi arunc un ochi spre scumpetea de Beru, abia refăcut după 
delirul provocat. Îi cedează nervii. Nu mai rezistă. Se declară 
învins. 

— Haideţi, nu ne mai faceţi să tânjim atât, dom” director. Dați- 
i drumu’ la ce-aveţi pe suflet. 

O, ce minune, asta-i taie macaroana șefului. Namila i-a distrus 
tăcerea pregătitoare, rupând-o el însuși. A spart tensiunea 
oribilă care făcea din nervii noștri strune-ntinse. 

— Berurier! zbiară b/g șeful. 

Dar urletul său nu e decât jalnicul muget al boului căruia vaca 
îi aruncă o ocheadă. Avântat, stoic, elocvent, pocăit, plin de 
abnegaţie, martir delectându-se cu propriile suferințe, voluntar 
al morţii oferindu-și pieptul păros celor mai dure silabe, Béru 
înfruntă furia directorială. Pornește pe firul mâniei Bătrânului, 
așa cum urcă un vapor cu aburi pe Mississippi. 

— Dacă vreţi să beșteliţi pe cineva, dom’ director, mai bine să 
fiu eu, doar eu ăla, că superiorul meu, aici de faţă, nu-i de vină 
niciun pic un povestea asta. E ca urmare dintr-o neînțelegere că 
s-a-ntâmplat totul. 

Descrie vinul, sosirea, reflexul lui. 

De fiecare dată când Tunsul vrea să vorbească, Umflatul 
ridică tonul. Se răzvrătește. Îmi aranjează scăparea, pe altarul 
jertfei sale. Va plăti. E pregătit. Burgheziidincalais-ează. Să 
plătească el cu capul, fie, pentru a răscumpăra greșeala, dar cel 
puţin al meu să strălucească de aureola datoriei împlinite. 

În cele din urmă, Bătrânul își mătură cu un gest violent trusa 
de birou, suportul de stilou cu soclu-ștampilă, cutia cu timbre 
poștale, cuțitul de tăiat hârtie, greutatea pentru hârtii, grenada- 
scrumieră,  tamponul-sugativă, mica pendulă la fel de 

marmoreeană ca și craniul lui, telefonul, fotografia (cu 
dedicație) a lui Napoleon IV, precum și vechea tabacheră de 
fildeș în care ţine cheia pendulei și tună: 

— Berurier, nu mă mai regula la cap. leși! 

O vorbă porcoasă ieșită din gura Boss-ului! E pentru prima 
dată când timpanele noastre sunt șocate de ce aud. Béru 
rămâne înlemnit, cu botul mai larg căscat decât craterul Etnei. 
Se ridică ca un automat, se împiedică de obiectele precipitate 
care împânzesc podeaua, sfărâmă tabachera sub tălpi și iese. 

Pe mine cade măgăreaţa. O ridic și o aranjez pe biroul șefului. 
E groaznic de jenat de izbucnirea avută, umilit de scăpările 
vocabularului său. Își vâră două degete între gulerul său apretat 
și gâtlej. 

— Bădăranul ăsta m-ar face-ntr-o zi să-mi ies complet din fire, 
geme el. 

Profit de ocazie să-i plasez un dulceag: 

— Sunt dezolat să vă văd în starea asta, domnule director. 

... care ar da fiori unui întreg patinoar. Bătrânul mă-nvăluie 
într-o privire vagă. Profit ca să scot asul din mânecă. 

— Sigur, zic, cu un calm teatral, e regretabil că acest penibil 
incident a alterat relaţiile dumneavoastră cu profesorul 
Badouin... 

— Vrei să spui că sunt compromise, se lamentează șeful meu 
venerat (și desigur venerabil). Badouin ţine prea mult la meseria 
lui ca să-mi ierte un astfel de scandal! Sora şefă a alertat tot 
personalul și... 

— Așa e, știu prea bine, spun eu amintindu-mi tărăboiul sorei 
Maria Ingerilor; în orice caz, cât privește ancheta, nimic nu-i 
pierdut. 

Asta îi redă un fir de energie: 

— Cum așa? 

Îi povestesc embrionul de conversaţie cu Bubata Laburiq. 

— Știm că avea întâlnire la Hotelul Intermondial din Geneva, 
patroane. În consecinţă, trebuie să ne repezim până acolo ca să 
încercăm să descoperim cine-l așteaptă pe ministru. Presa n-a 
vorbit despre adevărata identitate a rănitului, din motive 
întemeiate. Se prea poate ca personajul cu care avea întâlnire 
trimisul reginei Bukabuna să se mai afle încă la Intermondial. 
Întâlnirea trebuind să aibă loc ieri, probabil că interlocutorul mai 
așteaptă încă venirea ministrului. 

— Nu ţi-a destăinuit numele acestui om? 

— Nu, a strigat-o doar pe soră și a intrat în comă. 

Sunt și cazuri în care șeful își uită pompozitatea obișnuită. 

— Acţionează, San-Antonio! 

— Îndată, patroane, n-așteptam decât să-mi daţi semnalul 
verde. 

Și atunci, ușa se deschide fără ca niciun deget s-o fi ciocănit. 
Un Beru livid își face apariţia. 

— Dom' director, spune el, v-am adus demisia mea. Dat 
fiindcă vă regulez la cap, nu mai are niciun rost să mai frec 
tiparul pe-aici! 

— Ți-o refuz! scrâșnește Scalpatul. 

Ca un mare domn, Grasul se-ntoarce spre mine. 

— In acest context, ce trebuie eu să fac? mă interpelează el. 

— Ce face negrul, răspund eu. Să continui. 

— Ce să continui? 

— Ancheta, firește, Nătăfleaţă! 

— Făcând ce? 

Zâmbesc: 

— Făcând chiar pe negrul, Beru. 

(J 

Eu, doar mă cunoașteţi! Dacă lansez o glumă de genul ăsta în 
faţa Bătrânului, o fac pentru că mi-a bubuit o idee și a făcut 
pârtie. 

Căpăţâna mea, îmi zic eu uneori, e ca o seră în care cresc, 
încolțesc și rodesc gândurile cele mai rare și mai delicate. Ar 
trebui să mă hotărăsc să-mi las moștenire creierul Științei, 
fraţilor. Când voi fi proaspăt răposat, bisturienii, pasionaţii 
encefalului, înverșunaţii bulbului rahidian vor zburda prin 
circumvoluțiunile celor două emisfere ale mele. Cu lupa le vor 
scotoci. Cu o tăietură savantă, le vor explora pentru a dibui 
chestia misterioasă care se pitește ca un crab cu pântece fragil 
într-o cochilie goală. Ce vor găsi, oare, acești cercetători 
înverșunați, în vastul meu creier? Vă spun eu: o migrenă! 

O migrenă rebelă, nonconformist cum mă știu! 

Deci, bancul făcut Grasului este în fond, fără să pară, un 
adevărat plan de bătaie. lată de ce, patru ore și zece minute 
mai târziu, Majestatea Sa și cu mine pășim cu capul sus peste 
pragul Hotelului Intermondial. 

Această instituție magnifică e situată în afara Genevei, pe 
drumul spre aeroport. Își înalţă cele nu-mai-știu-câte-etaje într-o 
insulă de verdeață mamelonată și constituie singură un soi de 
orășel autonom, cu propriile sale magazine, restaurante, baruri, 
cinematografe, terenuri de sport. 

O scară rulantă ne suie până la holul recepţiei, unde suntem 
întâmpinați de persoane foarte amabile. De ne-aţi vedea, 
nebunaticilor, v-aţi umple copanele de vânătăi, atât de tare vi 
le-aţi plesni râzând! Eu port un costum albastru la două rânduri, 
clasic. Am o pălărie cu boruri răsfrânte, stil Big Șef, o cravată 
neagră și o geantă-diplomat în mână. Fac pe secretarul servil, 
învârtindu-mă în jurul unui Beru fenomenal, transformat în om 
politic negru. Mathias, roșcovanul de la laborator, l-a negroidizat 
magnific pe Malac! Pentru o treabă bună, e bună treaba. Întâi de 
toate culoarea, of corso: un brun foarte închis. Urmează coama: 
o perucă creaţă, coborâtă pe fruntea de taur a devotatului meu 
însoțitor. Și apoi, nasul: i-au fost dilatate nările cu ajutorul unor 
biluțe de cauciuc. Pentru a încununa totul, Beru poartă ochelari 
cu ramă de aur și un ghiul enorm, reprezentând un elefant pe 
cale să-și înșele nevasta. 

Un costum negru. O cămașă cu gulerul răsfrânt, pantofi 
galbeni. Este întruchiparea neo-diplomatului negru în mirifica 
floare a vârstei. Ce reușită, scumpelor! De nerecunoscut! Demn! 
Merită văzut, cu umbrela strânsă bine sub braț, cu o mapă 
finuţă de crocodil în mâna cu mănușa neagră de bumbac. 

Mă îndrept spre recepţioner, cu privirea de gheață și gura 
severă. 

— Apartamentul domnului Kakaomare! spun eu scurt. 

Tipul încuviinţează și consultă un registru puţintel mai mic 
decât Piaţa Concordiei. 

— Apartamentul fusese rezervat pentru ziua de ieri, 
obiectează el. 

— Excelenţa Sa a fost reţinută! arunc eu cu o voce 
morocănoasă. 

Beru întărește, aprobând vehement. 

— Nimeni nu ne-a informat de această întârziere, continuă 
totuși să obiecteze funcţionarul. 

Atitudinea lui îl agasează pe „Excelenţa Sa”, care bombăne 
agresiv: 

— Lasă coiala, bătrâne! O să plătim hogeacul ca și cum l-am fi 
ocupat! 

Limbajul lui ciudat îl face pe interlocutorul nostru să-și înalțe 
sprâncenele. 

— În orice caz, n-a fost reţinută decât o singură cameră, 
declară el. 

Îi trag un zâmbet diplomatic, care-i redă puţin optimism. 

— Dar vom aranja problema asta, promite amabilul băiat. 

Consultă niște fișe, examinează niște grafice, de parcă ar 
studia refacerea totală a exploatării Intermondial-ului. 

— Apropo, fac eu, probabil că Excelenţa Sa a fost căutată de 
mai multe ori, presupun? 

— Am să mă informez, zice el, abătându-se către centrala 
telefonică. 

O clipă mai târziu reapare, cu o expresie afirmativă. 

— Într-adevăr, a fost căutat telefonic de două ori în cursul zilei 
de ieri. 

— De cine? 

— Persoana nu și-a spus numele. 

— Trebuie să mai revină? 

— N-a precizat. 

N-are nicio importanţă, simt că suntem pe drumul cel bun, 
căci dacă falsul Kakaomare a fost căutat, va mai fi, fără îndoială, 
cu excepția cazului, firește, în care enigmaticul său 
corespondent a aflat despre atentatul de la Orly. 

Câteva minute mai târziu, ne aflăm în două camere 
comunicante, luxoase și agreabile. Am comandat un whisky 
pentru mine (dublu, vă daţi seama) și o sticlă de vin pentru 
Beru. 

Am întins plasa, nu ne mai rămâne decât să așteptăm. 

E plăcut să aștepți. 

Dar durează. Timpul e mai greu de umplut decât paharele. 

Când aștepți ca să aștepți, ajungi repede să te întrebi ce 
aștepți și să înţelegi că în viaţă nu există decât un singur lucru 
într-adevăr înţelept de încercat: să uiţi cum trece timpul. Cum 
naiba să uiţi asta când aștepți? 

Beru propune un joc de cărți. Accept. Nu-mi place jocul, dar 
îmi place cum arată cărţile. Dacă aș fi plin de bani, mi-aș 
comanda cărţi de joc pictate de Picasso și Buffet; doar cele 
îmbrăcate. Le-aș pune în ramă. Ar fi nostim, nu? 

Cum am oroare de joc, trișez ca să se termine mai repede. 
Sau fac special să pierd. 

Depinde de stare. A trișa înseamnă a da atenţie cărţilor de 
joc. A le acorda o distincţie pe care n-o merită. 

Ca să-i fac plăcere Grasului, acumulez nefle după nefle. Așa 
că „merg” la cupă cu un simplu șeptar, chestie destul de 
riscantă, să recunoaștem. Totuși, bafta se încăpăţânează să mă 
pocnească și câștig. După-amiaza se scurge de bine de rău! 
Degeaba arunc ocheade telefonului că tot nu se hotărăște. ȘI 
totuși rar se-ntâmplă ca o ciripitoare să nu zbârnâie când o 
privești într-un anume mod. 

Într-un târziu, arunc cartonașele pe masă. 

— Scuze, Grasule, mi se rupe! 

— Dacă-ţi închipui că nu mi-am dat seama, fatalizează el. 

Adună cărţile, le face să scârţâie între degetele lui groase și 
oftează: 

— Vezi tu, San-Antonio, am impresia că nu ne prea iese 
combinaţia. 

— Explică-te, Doctore... 

— Ministrul negrotei ţi-a zis că avea-ntâlnire aici și iată-ne, 
perfect, foarte bine, hockey! Mă deghizez în Mă-bate-Seseseko, 
iar bravo. Dar atunci, omule, nu mă-nchide între patru pereți ca 
să bunghesc dacă aparatele telefonice șvaițereze sunt mai 
perfecţionate decât cele franţuzești! La ce servește să mă fi 
metaformozat în Leo Senghor dacă e să stau poprit aici? E o 
chestie de care nu ţii cont, Coane, că întâlnirea cu vârf trebuia 
să aibă loc în hotel. Eu îţi pariez un pumn de dolari contra a doi 
bani într-o punguţă că tipul se usucă printr-un bar din hotel 
pândindu-mă! 

— Uiţi c-a telefonat ca să afle dacă a sosit Kakaomare. 

— Tocmai, Monseniore, și ce i s-a răspuns? Că nu-s aici, mi-o 
întoarce Beru, care se identifică total cu personajul pe care-l 
întruchipează. 

— Nu-mi dau seama unde vrei să ajungi, recunosc eu cinstit. 

— Nu-ţi dai seama pentru că ești dus cu pluta de la ședința cu 
Moșul, afirmă Valorosul meu. Chitește-te aici, Bătrâne. Am o 
întâlnire la hotel cu un tip de nu ne cunoaștem neam. E la 
Intermondial și mă așteaptă. Nevăzându-mă că apar, își pierde 
răbdarea și sună la recepţie ca să afle dacă nu m-aș fi strecurat 
pe șest. 

— De ce, dacă e aici, ar telefona în loc să te caute personal? 

Namila mă măsoară cu o privire mustind de dispreţ 
compătimitor. 

— Măi Băiete, fără să te jignesc, azi ai câlţi în loc de creier. la 
să vedem, dacă ministrul și-a dat osteneala să-și dea alt nume 
ca să vină la întâlnirea asta, înseamnă deci că discuţiile trebuie 
să se desfășoare în cuvinte cu perdea și în spatele unui paravan, 
în toiul nopţii, în timpul unei pene de curent! 

Începe să mă intereseze, Butia. Nu-i chiar fără noimă ce 
scoate din el. La ce-o să mai folosească să fii intelectual, dacă 
tolomacii încep să gândească! 

— Un ministru, obligat, nu se deranjează ca să se-ntâlnească 
cu ucenicul măcelarului din colţ! Are automat întâlnire cu cineva 
sus-pus, de unde și precauţiile incluse alăturat! Dar să-mi reiau 
demonstraţia, comisare: terlocutorul misterios mă caută. Caută 
o dată. Caută de două ori. Nimeni! Ce se-n-tâmplă atunci în 
scăfârlia lui? Vrei să ţi-o zic? 

— Yes, Grasule, zi-mi-o! 

Beru își cercetează paharul gol, sticla goală și alungă tristeţea 
consecutivă acestei duble constatări: 

— Iși spune textual fraza de mai jos, San-A., mesagerul: 
„Negroteiul meu întârzie și, dintr-un motiv pe care nu mi-l 
explic, n-a putut să mă prevenească. Cel mai cuminte lucru ar fi 
să mai rabd încă o zi sau trei și să aștept să fie el ăla care să mă 
cheme. Pe de altă parte, pe partea cealaltă, având în vedere că 
e negru, o să-l remarc probabil.” Atunci, comisare, omul pe care 
vrei să-l întâlnești ne așteaptă jos. Și tu, fraier cu cioc, în timpul 
ăsta, te silești să faci o carte într-o cameră fără să ai cel mai mic 
chef. 

— Impecabil gândit, Beru, îl aprob eu. O să-ţi poţi reface 
provizia de fosfor, căci am impresia că ai ras-o complet! 

Se ridică, își îndreaptă cravata neagră și-și pune haina. 

— Dacă există fosfor în antricotul de vițel forestier pe care l- 
am depistat în menu, sunt amator să merg să-mi refac plinul de 
carburant. 

E un tip cumsecade Beru, asta o știți și voi, dar care se dă 
niţel mare atunci când tocmai a spus vreun lucru ceva mai puţin 
cretin decât ce spune în mod obișnuit. E bine deci să-l strunești 
pe loc, înainte ca fărâma lui de creier să intre în efervescenţă. 

— Șterge-ţi buzele de borhot, Grasule, că semeni cu Wilhelm 
al II-lea, și-apoi închide-ţi șlițul, arată tare trist. 

Se supune, dar îmi aruncă o privire cruntă. 

— Oh! auzi, Lumină a Poterei, mai slabește-mă. Dacă sunt 
negricios, asta nu înseamnă că trebuie să mă iei drept sclav! 

e 

Optăm pentru restaurantul cel mai gastronomic al 
complexului Intermondial-ului și Beru pune stăpânire pe vastul 
meniu, precum naufragiatul pe-o epavă. Îl deschide cu o 
asemenea reculegere încât mi pare că aud frânturi de orgă 
dincolo de larma ameţitoare a luxoasei săli. 

„Ficat de gâscă, pateu de prepeliță cu stafide...” 

Îl las să-și recite rugăciunea și mă bunghesc cu atenţie la 
comesenii din jur. Încerc să-i depistez pe cei ce par interesaţi de 
Beru; dar trebuie să recunosc că nimeni nu ne dă atenţie. Fără 
să fie propriu-zis un oraș cosmopolit, Geneva este un centru al 
întâlnirilor și al vizitatorilor de toate rasele. Beru este poate 
unicul fals negru din restaurant, dar nu e singurul negru. Toate 
culorile de piele sunt reprezentate: de la negrul lucios ca 
smoala, până la albul cel mai lăptos, ocru, verde și cocleală. 

„... găină îndopată specialitatea casei, rinichi flambaţi, ghind 
de vițel cu smântână, cotlet de vită... O să iau un cotlet de vită, 
decide Grasul, căci dacă mă gândesc bine e mai avantajos decât 
un cotlet de vițel”. 

O baltă de salivă pătează meniul. 

— Vezi că porţia de cotlet e pentru două persoane! îl avertizez 
eu. 

— Ei bine, o să iau două, ţinând cont că mănânc cât patru! 
ripostează Domnul-Haleală. Și o să-ncep cu un picior de porc în 
vin de Madeira, ca să-mi plombez cariile înaintea marii ofensive! 

Pe când îi face semn chelnerului, apare un comisionar ce 
flutură o tăbliță încadrată în catifea roșie și prevăzută cu o 
sonerie de bicicletă pe care-o acţionează pentru a atrage 
atenţia. Merge de la o masă la alta, arătând dreptunghiul negru 
pe care o mână conștiincioasă a scris cu cretă galbenă și litere 
de tipar: „Sir Harry Hanger”. 

— Nu-i pentru noi, bătrâne! îi spune amabil Berurier 
comisionarului când acesta trece prin apropiere. 

E voios, nevoie mare, Grăsanul, în pragul unei mese bune. 
Haleala îl stimulează de jos în sus. Îl euforizează, îl galvanizează. 

Devine lipicios de-atâta blândeţe, Bérurier. Are tremolouri în 
tubul digestiv, frisoane în stomac, muzică în intestinul gros, 
zgândăreli în pancreas, licori în vezică, palpitaţii în rectum. E 
generos și sublim, se gândește la micuţii indieni subnutriţi, le 
dedică cu ardoare potolul așteptat, li-l benedictizează. După 
masă, va rosti Slăvire Tie (sau mai degrabă slăbire!). Slăvirile 
sunt, în fond, bicarbonatul de sodiu al rugăciunii, nu-i așa? Sucul 
gastric se caramelizează, la Dolofan. 

— Și pentru matale? se informează el. 

Căci, nu numai că e pasionat de haleala lui, dar se 
interesează în plus și de a ta. Poftește atât de mult la tot ceea 
ce e comestibil! Merită să-l vezi cum trage cu ochiul la farfuria 
ta în timp ce absoarbe conţinutul farfuriei lui! Nostalgia îi 
invadează ochii. Lăcomia îi ţâșnește din toți porii. Râvnește atât 
de mult la mâncarea ta încât și-o regretă pe-a lui și o înghite 
mașinal. Și-apoi brusc, nu se mai poate controla, Purcelul. Cu o 
magistrală împungere de baionetă, îţi înhaţă friptura, scuzându- 
se cu un șoptit: „E bună, asta?” ce seamănă deja cu geamătul 
unui orgasm paroxistic. Furculița e o armă periculoasă în mâna 
lui Bérurier. Expresia „se bat turcii la gura lui” a fost creată 
special pentru el. Căci toate loviturile sunt permise! 

Văzându-mă dus pe gânduri, rade ultimele măsline aflate în 
fața noastră. Apoi scuipă sâmburii în diferite direcţii și pe 
diverse persoane, cu gura măiastră și propulsoare. 

— Ce privești acolo, San-Antonio? 

— Stai așa, Grasule... 

Ceva îmi produce neliniște. Ezitant, incipient, ascuns. 
Comisionarul cu tăblița este cauza. De ce? Băiatul e un tânăr 
italian cu părul creţ, cu o privire tristă de căprioară speriată... 
Nu l-am mai văzut niciodată înainte... Nu, nu vine de la el 
senzaţia asta de alertă. Acest Achtung silențios al corpului meu. 
Și totuși, am avut un sentiment ciudat, de „mobilizare”, când a 
trecut prin fața mesei noastre. 

Forțe secrete se concentrează în mine. 

Îl urmăresc pe comisionar cu privirea. Face ocolul sălii, apoi o 
ia pe altă cale, care-l readuce în sectorul nostru. 

Citesc, pentru a doua oară, textul tăbliţei. Sir Harry Hanger. 

— Dumnezeule mare! strig eu foarte politicos, dat fiind locul 
select în care ne aflăm. 

— Dumnezeii mă-sii! răspunde Beru, pe care strigătul meu 
brusc l-a făcut să înghită patru sâmburi de măslină în același 
timp. 

Din fericire, chelnerul ne aduce o carafă de vin, ceea ce-i 
permite Namilei să-și desfunde canalizarea. 

— Ce-ţi veni să scoţi răcnetul ăsta? mă întrebă el cu reproș. 

— A apărut omul nostru, Grasule! 

— Tipul cu care negrul... 

— Da. Când ministrul a dat ochii peste cap, mi-a destăinuit că 
avea o întâlnire aici. L-am întrebat cu cine, a bolborosit: sora 
Maria Îngerilor... Cel puţin, așa am crezut. De fapt a spus: „Sir 
Harry Hanger!” 

— Și ce-i cu numele ăsta? 

— Ginește tăbliţa pe care-o plimbă comisionarul! 

Majestatea Sa aruncă o privire obiectului indicat: 

— Brici, bătrâne! apreciază el. 

Apoi tace, căci tipul solicitat de tăbliță își observă numele și 
se ridică în picioare. Nu e deloc genul de conspirator, sir Harry 
Hanger. E un bătrân masiv, cu părul de culoarea zăpezii (ce 
frumos sună un stereotip de calitatea asta!) și cu tenul roșu 
cărămiziu. E foarte înalt, foarte lat în umeri și, cu tot aerul lui 
aristocratic, dacă nu poartă 56 la pantofi, sunt gata să mă las 
expus în vitrina măcelăriei cu fire de pătrunjel în nas. 

Ocupă o masă în compania unui tip tânăr cu faţă de reptilă 
care, dacă mai posedă vreun fir de păr, și-l crește pe dinăuntru, 
având în vedere că țeasta lui seamănă cu o imensă măslină 
verde. 

Nonșalant, îmi părăsesc locul și fac un ocol mare ca să ajung 
la cabinele telefonice. 

Sir Harry Hanger tocmai intră în cea din fund. Mă năpustesc în 
cea vecină și-mi deschid larg pâlniile ca să captez indiscreţii și 
porcărele, dar afurisitele astea de cabine sunt atât de bine 
insonorizate, încât dacă s-ar pune simultan banda sonoră a 
filmului „Tunurile din Navarone” în fiecare dintre ele, centralista 
nici n-ar clipi măcar. 

înțelegând că operațiunea „trage cu urechea” este 
inoperantă, mă îndrept spre recepţie. 

— Sir Hanger a sosit de mult la dumneavoastră? îl întreb eu 
pe recepţționerul menţionat mai sus. 

Băiatul cel bun își consultă registrul imens. 


30 


— E aici de alaltăieri seara, de ce? 

— Atunci înseamnă că azi dimineaţă, la Paris, m-am întâlnit cu 
vărul lui, arunc eu peste umăr. 

Această mică informaţie îmi confirmă certitudinea că englezul 
este chiar omul pe care-l căutam. Acum nu ne mai rămâne de 
făcut decât un singur lucru: să-l tragem de limbă, dar asta riscă 
să nu fie prea ușor, având în vedere că, în general, cu cât un 
rosbif e mai bătrân și mai aristocrat, cu atât e mai puţin 
vorbăreţ. 

Întorcându-mă în restaurant, dau nas în nas cu Hanger. 

E congestionat la față. Furnizorul ideal pentru lipitori. Mie-mi 
cunoașteţi impulsivitatea, nu? Fără să mai cântăresc pe balanţa 
personală pro și contra, îl abordez pe nașparliu (e clar că nu e 
un haios). 

— Scuzaţi-mă, domnule, nu cumva sunteţi sir Harry Hanger? îi 
îndrug eu cu nespusă politeţe, cu vârful limbii pe cusătura 
pantalonului. 

Era dus pe gânduri, supusul Graţioasei Sale Maiestăţi. Lasă să 
treacă un timp și privirea lui albăstrie sfârșește prin a se fixa pe 
mine, după un magistral zbor planat deasupra holului. 

— Exact, aruncă el cu ostilitate. 

Dacă i s-ar fi dublat vocea în acest moment, ar fi putut părea 
că spune „rahat”, fără probleme, atât e de conformă expresia 
lui. 

— Să mă prezint: Alcid Citric, fac eu frângându-mă în două, 
sunt secretarul domnului... ăă, Kakaomare, dacă înţelegeţi ce 
vreau să zic! 

Pare că înţelege, într-adevăr, căci un licăr de interes face ca 
ochii lui să nu mai pară niște stridii alterate. 

— Oh, perfect, scoate Hanger într-un oftat. 

Cobor vocea. 

— Suntem oarecum în întârziere datorită unei probleme 
mecanice a avionului nostru, care a trebuit să fie deviat pe altă 
rută. 

— Sorry! aruncă Sir. 

— Excelenţa Sa dorește să vă întâlnească cât mai curând 
posibil, adaug, coborând și mai mult vocea. 

— Firește, mi-o întoarce englezul. Unde este? 

Indic sala restaurantului. 

— Tocmai ia masa. Poate că ne-am putea bea cafeaua 
împreună? 

Precaut, Sir meditează o clipă. Aproape că nu clipește. 
Priveşte un tablou agăţat pe perete care reprezintă o porţie de 
brânză topită turnată peste gem de portocale și care se 
intitulează „Apus de soare pe lacul Leman”. 

— Hotelul nu e foarte indicat: prea mulţi curioși, face el într- 
un târziu. 

Încerc ceea ce chimiștii numesc o pură fericire. Uite că 
hazardul și doxa mea proverbială mi-au permis să pun mâna pe 
interlocutorul ministrului doar în câteva ore! Bravo, San-Antonio! 
Încă o performanţă la activul tău! 

— Ce propuneţi, în acest caz, Sir? insist eu. 

— Unul din prietenii mei are o proprietate pe malul lacului, 
acolo o să putem vorbi mai bine. 

— Adresa, vă rog, Sir? 

Își mângâie un fir de păr lung și alb crescut la extremitatea 
nasului său stacojiu. 

— Cel mai simplu ar fi ca secretarul meu să vă conducă acolo, 
decide el. Vă va aștepta peste o oră în parcarea hotelului. O să-l 
recunoașteţi: stă acum la masa mea. 

Intră primul în sală și nu mă mai bagă în seamă, îi răspund cu 
aceeași monedă, nemaibăgându-l nici eu. 

— A ţinut? mă întreabă Beru, a cărui gură unsuroasă seamănă 
cu un calup de margarină. 

— Cred că da: aveam dreptate, e chiar omul nostru. 

Grasul tresare: 

— Dacă-mi permiteţi, Baroane, mai degrabă cetăţeanul 
Bérurier e cel care a avut dreptate. Dacă ar fi fost după tine, 
mai stăteam și-acum la coteț făcând contemplaţie telefonică 
niţeluș bolnav vicioasă. 

Aduc omagii instinctului infailibil ce l-a făcut să aleagă acest 
restaurant. 

— Avem întâlnire într-o oră pentru o conferinţă la vârf, 
Grasule. Nu uita că ai de jucat un rol capital! Intră bine în pielea 
unui ministru. Tact, abilitate, diplomaţie! 

— Ete cetera și ete cetera! încheie Namila. Parcă nu m-ai 
cunoaște, San-Antonio. 

Dă drumul unei râgâieli năprasnice, care face să se-ntoarcă o 
jumătate de sală. 

— În privinţa educaţiei, continuă înțeleptul meu prieten, nu un 
ministru ar putea să mă înveţe pe mine, ţin să subliniez, dacă ți- 
a scăpat cumva. 

Apoi, ștergându-și gura cu partea cea mai lată a cravatei, 
adaugă, în treacăt: 

— Ai face bine să-ţi mai comanzi o porţie de calcan, Bătrâne; 
având în vedere că mi-am permis s-o halesc pe-a ta, care s-ar fi 


răcit. 

e CAPITOLUL FOR (BA CHIAR ÎNALT FOR) 


Se crede despre unii oameni că sunt inteligenţi, când ei, de 
fapt, au doar memorie. Despre alţii că sunt proști pentru că se 
mulțumesc să gândească. În viaţă, domnii mei, trebuie să alegi: 
sau să te-auzi vorbind, sau să te faci ascultat! 

Un restaurant oferă întotdeauna o gamă foarte variată de 
fanfaroni. Le ascult lăudăroșeniile doar cu o ureche, privind cum 
dispare sir Hanger, însoţit de complicele său pleșuv. Beru, 
ghiftuit, își transpiră prânzul, tot atât pe cât și-l digeră, ciugulind 
firimiturile mai mari din cele care împânzesc fața de masă. 
Pentru asta, își umezește un deget și-l aplică pe prada 
cronţănitoare. Apoi îl duce la gură, totul cu promptitudinea limbii 
de cameleon. 

Încă îi mai e foame, Grasului. Și îi va fi veșnic. 

— Ce-ai căzut în melancolie? mă întreabă el după ce-a curăţat 
conștiincios toată masa. 

Îi zâmbesc: 

— Eram pe cale să-mi spun că toată lumea se face că trăiește, 
Grasule, dar că, în fond, nimeni nu prea are chef. 

Își încruntă sprâncenele stufoase, de brută incomplet 
divorțată de regnul animal. 

— Ai constipaţie la bibilică, Coane! exclamă prietenul meu; 
sau atunci e glandular! 

Mă bate pe umăr, își trage scaunul înapoi și, satisfăcut, se 
auto-indică cu amândouă mâinile. 

— N-am chef de viaţă, eu? întreabă el stăpânindu-și cel mai 
copios și mai sfidător râs din lume. 

— Tu, da, accept eu, dar tu ești o excepţie. Ceilalţi se 
forțează; n-au tragere de inimă, sunt plini de „niciun chef”, 
vârâţi până-n gât în afacerile lor păcătoase, împovăraţi de 
problemele pe care și le-au creat. Ajunge să-i auzi vorbind, să-i 
vezi tăcând, să le contempli acţiunile. Uite, mă gândesc la 
problema noastră, Beru, și o găsesc destul de tristă. 

— Care-i baiul? întrebă Dolofanul. 

— Reiau geneza, fac eu. Franţa și bombele ei pentru nunți și 
banchete, tocmai bune să-i plesnească pe oamenii fericiţi din 
Pacific, dar total incapabile să-i impresioneze pe mai-marii răi ai 
acestei lumi! Franţa, deci, maștera noastră patrie, vrea să 
instaleze noi baze de lansare pe niște teritorii care nu-i aparţin. 
Până acum, se trăia în liniște și pace în Arhipelagul Mitocanilor. 
Nuci de cocos la toate etajele, floricele în păr, marea, de 
culoarea mărilor Sudului! Nisipuri de aur. Soare! O adevărată 
reclamă de „Club Mediterranee”. Și apoi apar scumpii de 
occidentali cu materialul lor mortal! Ah! mi-e rușine, Grasule, să- 
i văd pe contemporanii mei atât de imbecili; atât de 
neasemănători, semenii mei! atât de  devastatori! de 
distrugători! de poluanti! Distrug ceea ce au clădit și - ce-i mai 
rău - ceea ce Dumnezeu a clădit. Contaminează spaţiul. 
Decimează urmaşii! Bizari vor fi toţi, copiii viitorului. 
Descompuși înainte de-a se naște. Condamnati! Damnaţi! 
Fericiţi cei ce vor fi nimiciţi din prima zi! Vai de cei ce vor sfârși 
în același timp cu specia, informi și inconsistenţi, monștri și 
moluște, victime întârziate ale bătrânilor negustori de fulgere 
ale căror schelete prezentabile vor triumfa încă și se vor 
împăuna în mausoleele rămase neatinse. 

— Ar trebui să-ţi fie sete tot dând așa din gură, mă întrerupe 
Beru, hai să mai comandăm o sticloanţă. 

— Comandă! Dar lasă-mă să continuu, simt nevoia să mă 
descarc, să mă descurc! Devin singurul meu interlocutor valabil, 
Grasule. 

— Nu te da mare, mă dăscălește ființa asta echilibrată, 
pocnind din degete ca să cheme ospătarul. Dar înainte să te fi 
încurcatără și pierdutără în peri-fraze, începuseși o trecere-n 
revistă a problemei? 

— Da, mă gândeam la insulele acelea, tot atât de pacifice ca 
și oceanul care le scaldă și cărora li se va oferi un splendid foc 
de artificii, în virtutea faptului că nu poţi opri progresul. Pe 
aripile avântului! Liniștea acestor oameni cumsecade a luat 
sfârșit. Pentru ei, nu mai e vorba decât să afle la al câtelea suflu 
vor fi dezintegraţi. O vor face atomizoarele americane, 
englezești, egiptene sau ale celei de-a cincea noastre, 
bezmetice republici? Guvernanţii lor, momiţi cu promisiuni 
strălucitoare, s-au hotărât pentru focul de artifese. Dar când să 
negocieze cu Franţa, uite că se-mpotmolesc. E trimis pe 

șestache ministrul afacerilor (și ce afaceri!) externe la Geneva 
pentru a se întâlni cu un englez bătrân. Ministrul este înjunghiat 
la Orly. 

Mă întrerup. Namila, care mă urmărea, docil, mă ațâță: 

— Și atunci? 

— Atunci, consider că fiţele astea sunt dezolante, Grasule. 
Există deja o victimă. Bubata Laburiq a fost sacrificat, în fond, 
pe altarul cercetării nucleare. După toate probabilitățile, 
suverana Mitocanilor a luat contact cu Marea Britanie. 

— Din cauză că e un sir, corespondentul căutat? 

— Firește. 

— Și de ce te roade asta? 

— Pentru că nu s-a schimbat nimic. Alianţele se desfac când e 
interesul în joc. Strânsa prietenie franco-britanică se destramă 
pentru o bucată de teritoriu pierdut în ocean. Subit, sângele 
vărsat în comun, marile momente istorice, demonstrațiile de 
tandreţe se evaporă ca să lase loc loviturilor sub centură, 
șiretlicurilor perfide și înjunghierilor discrete. 

— Și atunci? face Grasul, smulgând sticla din mâinile 
chelnerului pentru a o destupa personal. Și atunci, te surprinde 
că două ţări se contrează, când e plină lumea de fraţi care se 
păruiesc pentru a-și împărți boarfele babacului când crapă? Vrei 
să-ți spun ceva, San-Antonio? Ai hachiţe. Parcă ai fi o muiere! Te 
apucă, din când în când, stenahoria. Vezi totul în negru, totul îţi 
pute. Devii al naibii de cârcotaș. Mamă-mamă, ce jale! Dacă ai fi 
lăsat să refaci lumea, tare-aș vrea să văd ce faţă ar avea! 

Își golește sticla cât te-ai șterge la fund. 

— Hai, valea, n-a venit timpul să-l fraierim pe rosbiful tău? 

— A zis peste o oră. 

— Se dă misterios, banditul! Tie nu ți se pare că e ceva 
dubios? 

— Tipul e probabil cunoscut în cercurile internaţionale și vrea 
să acţioneze cu discreție. Genul ăsta de tranzacţie nu se încheie 
pe un scaun de bar! 

— Mda, gen de cor pretenţios, nu? Pluș roșu cu mape de birou 
și carafa cu apă! Fără a mai socoti clopotțelul președintelui. Dar 
nu-ţi fă probleme, o să fiu la altitudine. 

(J 

E o frumoasă noapte elvețiană, puțin cam rece și vântoasă. 

Steagurile hotelului fâlfâie vioi. 

Un Boeing luminat decolează din împrejurimi și virează peste 
casele vecine pentru a lua înălţime deasupra lacului Leman. 

Când ajungem în parking, o siluetă iese din umbră și se- 
ndreaptă spre noi. E tipul chel care-l însoțea pe sir Hanger. 

— Vă rog să poftiţi! ne spune el cu un ușor accent. 

Deschide portiera unui Bentley negru, al cărui compartiment 
posterior e separat prin geamuri culisante de cel din față. 

Cu mapa sub braţ (ca să pară mai diplomat), Beru se caţără în 
solemnul vehicul și se lasă să cadă pe bancheta moale de piele. 
Îi închid portiera și merg să mă instalez în faţă, lângă șofer. 

— Nu vă urcați lângă Excelenţa Sa? se miră secretarul lui 
Hanger. 

— Nu mă tolerează decât la masa lui, pentru că nu-i place să 
mănânce singur, îi explic eu. 

Omul are o înclinare a bărbiei și demarează. Nu vorbim. Deși 
aș avea o grămadă de întrebări să-i pun. Dar prudenţa cere să- 
mi ţin gura. Stau extrem de ţeapăn în scaun, cu atitudinea 
riguroasă a perfectului secretar de ministru. 

Partida ce urmează să se joace este extrem de delicată. Cât 
timp vom reuși să ne prefacem, Beru și cu mine? 

L-am dăscălit bine pe Slănină al meu, l-am pus să-și repete 
rolul până la ultima silabă, dar cu firea lui generoasă, te poţi 
aștepta la cotituri redutabile. 

Coborâm spre centru și, ajunși în faţa gării, facem la stânga. 
Curând ne aflăm în afara patriei lui Calvin. Lacul sclipește în 
lumina lunii. Pe malul celălalt, the french mountains își 
decupează uriașele umbre cenușii pe cerul lăptos. 

— E departe? întreb eu pe un ton indiferent. 

— Câţiva kilometri, aruncă reptila. 

Poartă mănuși când conduce. Are un costum de culoare 
închisă, foarte sobru și gesturile-i sunt pline de nonșalanţă. 

Un nu-știu-ce puţin dispreţuitor se degajă din persoana lui. Nu 
m-ar mira peste măsură ca gușterul să aibă sentimente rasiste. 

Beru face să culiseze un geam și-l bate pe umăr pe șofer. 

— la spune, puiule, interpelează el. Deschizând dulăpașul 
care e sub tembelizor, tocmai am dibuit o sticlă fără etichetă, 
ce-o fi conținând? 

Celălalt tresărise și schițase o mică mișcare de rotaţie ca să 
scape de mâna Grasului. 

— Whisky! laconizează el. 

— Nu l-ar deranja pe mahărul tău dacă aș rade un păhăruț? 
Am omușorul beregușului care mă râcâie niţel pe sofag. 

Secretarul ridică ușor din umeri: 

— Serviţi-vă! 

— Mersi, amice, ești un tip cât se poate de înţelegător! 

Acestea fiind spuse, Dolofanul trage geamul la loc. ingrijorat, 
strecor ocheade către spatele mașinii, îl văd pe Grăsan trăgând 
fără fasoane dintr-un flacon de cristal. Biberonează o dușcă 
cazonă și-mi aruncă o privire fericită. Degetul lui mare ridicat 
îmi spune că whisky-ul englezului este first quality. Cum Beru se 
pregătește să-și mai facă o injecție, îmi încrunt sprâncenele. 
Atunci, impertinentul purcel îmi scoate limba, ceea ce mentorul 
nostru surprinde în retrovizor. Își zice probabil că șeful 
diplomaţiei mitocane are maniere nu prea protocolare. Cine însă 
se posomorăște rău de tot și simte cum îi crește îngrijorarea, 
este mult-iubitul vostru San-Antonio, frumoasele mele. Işi spune 
că, în ritmul în care merg lucrurile, falsul său ministru va fi un 
afumat autentic, la sosire. 

Hotărăsc să-l ignor pe Grăsan, sforțându-mă totuși să-mi 
exprim, cu spatele, cea mai adâncă dezaprobare, ceea ce e doar 
la îndemâna marilor actori, a pederaștilor și a cocoșațţilor. 

Regret că am făcut pe subordonatul slugarnic. Ar fi trebuit să 
mă așez lângă Grăsan; dar puteam eu să bănuiesc că Bentley-ul 
posedă un bar atât de bine dotat? 

Câţiva kilometri mai departe, un cântec viguros izbucnește 
din caleașca: „Marșul Cartoforilor”. Asta nu înșală. Imnul este un 
termometru infailibil care indică concentrația de alcool a 
Grăsanului. 

„Să pokerim cu spor 

Până la ultimul sfert de or!” 

... muge organul, gros. 

— E vesel, ministrul vostru! murmură ironic jumulitul în 
punctul culminant. 

— E un om foarte simplu. În Arhipelagul Mitocanilor, viaţa nu 
e la fel ca în alte părți. Lumea e veselă... 

Bentley-ul părăsește șoseaua naţională pentru a o coti pe un 
drum îngust care coboară lin spre lac. Spre marea mea surpriză, 
văd că depășim toate proprietăţile și o luăm pe un dig de beton 
la extremitatea căruia se leagănă un vas de agrement. 

— E vreo schimbare în program? mă mir eu. 

Tânărul chel zâmbește: 

— Într-adevăr, prietenul lui sir Hanger dă o recepţie astă- 
seară, dar ne-a propus să ne folosim de vasul lui. 

De data asta îmi spun că se împute treaba. Cam suspectă, 
întâlnirea asta pe lac, nu? Să se fi prins oare „interlocutorii” 
noștri de mica înscenare ce le era destinată? 

Din fericire, îl am pe amicul meu Pacpac vârât în brăcinarul 
nădragilor, plus un șiș într-o șosetă, stil pumnal scoţian. Căci, o 
știți prea bine, eu nu mă lansez niciodată într-o aventură de 
genul ăsta fără o provizie serioasă de muniţie. 

Îi deschid portiera Grasului. 

— Dacă faci pe nebunul, îți rup urechile! îi strecor eu, 
profitând de o plecăciune ceremonioasă. 

Îmi suflă în faţă o respiraţie atât de încărcată de alcool, încât 
dacă aș fi avut o ţigară aprinsă-n bot în acel moment, am fi sărit 
amândoi în aer ca niște papagali. 

— Sunt gata de manevră, Bătrâne! îmi afirmă Excelenţa. 

Se apropie de șofer și-i murmură, strecurându-i o monedă de 
zece centime elveţiene în mână: 

— Ține, puiule, ca să umpli butelca Bătrânului, având în 
vedere că și-a dat duhul în timpul drumului. 

Satisfăcut, își îndreaptă nodul la cravată și întreabă: 

— Bun, unde se face mânăria cu bătrânul rosbif? 

— Dacă vreţi să mă urmaţi, răspunde Gușterul fără să 
clipească, dar îndreptându-se totuși spre pasarelă, cum ar fi 
scris Alexandre Dumas într-una din zilele în care n-ar fi avut 
timp să-și citească proza. 

Vasul la care s-a făcut aluzie câteva rânduri mai sus este un 
Alainbom Bard de 25 de metri pe unde lungi și 4 m lăţime, chila 
cu forma tare, pontaj ejectabil, cârmă predominantă cu piruetă 
inversată, linie de plutire termostatică, stabilizator cu dop, 
balizor în derivă pe rotule dințoase, pupă cu cremalieră, motor 
faringizat cu arbore bifurcat, celulă de apel biconvexă, elice cu 
fisură manșonată, conductor de perenitate, scurgere de ulei 
extralucidă, apă, gaz, electricitate, plancton spontan, cală 
capilară, buletin parohial proxim, stigmate progresive, centru de 
gravitate etanș, pungă de aer laterală, detector ihtiologic cu 
raze infraroșii și post de comandă automat. O minune! Tot 
confortul! 

Vaporul posedă un pârguitor de banane, o sală de gimnastică, 
trei spălătorii; o popicărie, șaisprezece hublouri și o provă 
extensibilă care se poate transforma în plută. În plus, ceea ce e 
foarte rar, mai e dotat cu o binecuvântare episcopală și cu o 
scrisoare de recomandare din partea ministrului marinei 
elveţiene pentru a-l feri de naufragiu. 

Se vede lumină la bord și percepem frânturi de muzică. Îmi 
închipui că puntea e pustie, dar imediat cum străbat pasarela, 
zăresc pâlpâind o luminiţță roșie în stânga bastingajului, cum 
privești spre Evian. Un trabuc enorm înaintează spre noi, ţinut în 
lesă de sir Hanger. 

E extrem de tipic, Britișul. Pantaloni vărgaţi, vestă neagră, 
cravată gris-perle. Poartă o garoafă enormă la butonieră și își 
ține o mână vârâtă în buzunarul hainei, cu degetul mare afară. 

Mă grăbesc să-mi reiau rolul de secretar diplomatic. 

— Permiteţi-mi, Excelenţă, îi lansez eu Grasului, să vă prezint 
pe Sir Harry Hanger! 

Apoi, către bătrânul rosbif: 

— Excelenţa Sa, domnul Bubata Laburiq. 

— Respectele mele, Excelenţă, face Hanger, scoțându-și 
mâna din buzunar și trabucul din gură. 

— Incântat! declară Grasul zdrobindu-i mâna. Luaţi aer, sir al 
meu? Băgaţi de seamă, nopţile sunt friguroase pe apă: la vârsta 
dumitale, dacă n-ai inhalatorul la tine, riști să-ţi blochezi foalele. 

— Drumul a fost bun, Excelenţă? întrebă flegmaticul englez. 

— Extrem de bun, i-o întoarce Malacul. Doar că zburătoarea 
noastră a căzut în pană între Caracas și Naiba S-o Pieptene, 
ceea ce ne-a obligat să facem o escadră tehnică pe lângă 
Borneo, obligat-forțat! De unde și întârzierea, apropo de pentru 
care ţin să cer scuze. 

— Eu îmi cer scuze, murmură Hanger, deschizând ușa cabinei. 
Nu credeam că va trebui să vă chem în Elveţia, dar poliția 
engleză ne supraveghează cam prea strâns activităţile. 

la te uită, discuţiile încep să devină interesante din start. 
Harry Hanger nu pare să se înconjoare peste măsură de mistere. 

— Nu mă miră din partea ei, încuviințează Bérurier, nimic nu-i 
mai antipatic ca englezii. 

Luăm loc în niște confortabile fotolii de piele. Cât privește 
șoferul, acesta a rămas pe mal. Sir Hanger își scufundă trabucul 
incandescent în trapa unei scrumiere cu picior. 

— Sunteţi, poate, un fumător amator, scumpul meu sir? se 
alarmează Beru recuperând ciotul de trabuc. Să arunci o 
asemenea mahorcă, înseamnă să-ţi faci un păcat: dintr-o bâtă 
ca asta fumez până mă satur! 

Zicând acestea, scutură scrumul opulentului chiștoc și și-l 
plantează-n cioc. 

— Ziceaţi că poterașii Grăsuliei Sale Majestăţi Rugina vă 
căutau pricină? 

— Să zicem că deveneau puţin cam curioși, continuă moșul, 
de parcă limbajul lui Beru i-ar părea firesc. 

— Cec este!” spune Dolofanul, lansând în cameră un nor de 
fum mai dens decât cel scos de un coș de fabrică. Aţi trebuitără 
în consecinţă să vă abateţi prin Elveţia, fratele meu. Vreau să 
zic sir al meu? 

— Va trebui să mă reorganizez complet, oftează Hanger, 
aprinzându-și alt trabuc. Cu toate acestea, continuă el, am fost 
capabil să vă dau satisfacţie. 

Curiozitatea mea e stârnită. Vă descriu scena în mod fidel și 
din motive de probitate profesională fac abstracţie de persoana 
mea. Dar să fiţi convinși că fosforez din greu. 

Complet derutat din mental, scumpul San-Antonio îl luase pe 
bătrânul Hanger drept un mesager secret al guvernului britanic 
și realizează că în realitate nu e decât un nea pricopsit*. Chiar 
mă-ntreb în ce ne-am băgat labele? 

— Chiar așa! face Grasul drept răspuns la promiţătoarea 
afirmaţie a interlocutorului său. 

Cu toate lipsurile vocabularului său, trebuie să recunosc că 
Béru nu se descurcă prea rău. 

— Cel puţin așa sper, declară sir-ul impasibil, suflând fum în 
fumul Grasului. i 

O scurtă tăcere. Imi storc meningele ca să ghicesc despre ce 
e vorba. Brusc îmi spun: „Și dacă totul n-a fost decât o confuzie? 
Dacă baza de lansare proiectată pentru insula Miserupe n-are 
nicio legătură cu tot mișmașul ăsta?” 

Asta chiar ar fi râsul dracului, nu? 

Crezi că ai cumpărat sardele și ești încălțat cu piper măcinat. 
Tot Grouchy, tot Blucher!? 


5 Bérurier a vrut probabil să exclame „ce chestie!” Nota (de plată) a traducătorului. 
6 Se poate spune și nepricopsit, cu toate că această ultimă expresie nu prea mai e folosită. 

Bătrânul englez se ridică. E mai înalt în picioare decât stând 
jos. 

— Veniţi, Excelenţă! 

Și-l trage pe prietenul meu pe coridor. Mă pregătesc să-i 
urmez, dar sir Hanger mă oprește cu o privire de gheaţă. 

— Cred că e preferabil ca Excelenţa Sa să vină singur! 

E, categoric, inutil să mai insist. 

Mângâi crosa compostorului meu, de parcă m-aș masa pe 
„duo de nuni” (ar zice Beru vorbind de duoden) și mă apropii de 
hublou. Lacul este de-o liniște lamartiniană. Sclipește fremătând 
în lumina lunii, ca un pește mare (aduce a compunere de școală 
primară, dar proza mea câștigă în prospeţime). Pe chei, Bentley- 
ul pare anacronic. E lumină înăuntru și zăresc silueta Gușterului, 
prăbușit în spatele volanului, cu un braţ scos în afara portierei. 

Timpul trece. Încep să mă plimb în sus și-n jos prin salonul 
luxos plin de bibelouri chinezești, de piele fină și de flori. 
Covoarele sunt moi ca fesele unei mezelărese, iar aerul pe care- 
| respir e mai ametitor decât un decolteu de fată tânără. Cum 
absenţa „domnilor” se prelungește, decid să întreprind o 
misiune de recunoaștere, căci toate astea nu-mi spun nimic bun. 
Pătrund deci în coridor, cu urechea mai întinsă decât un cearșaf 
sub ferestrele unei case în flăcări. 

Pe loc, organul tunător al Grasului ajunge până la mine. 

— Formidabil! strigă el. De toată frumusețea! Ah! 
complimente, sir al meu, astea nu sunt imitații. Podoabe de 
calibrul ăsta n-a văzut nici Parisul! 

— Încântat ca vă sunt pe plac, murmură flegmaticul Hanger. 
Intenţionaţi să cumpăraţi tot lotul? 

— Se poate, nepoate! răspunde excelenta Excelenţă. 

— Am putea discuta, în acest caz, despre... hm... modalităţi? 

— Discutaţi aceste chestiuni cu secretarul meu pentru afaceri 
străineze, replică Grasul, foarte gentleman. 

Mă întorc în salon, unde Harry Hanger nu întârzie să mi se 
alăture. 

— Excelenţa Sa e mulțumită? mă interesez eu. 

— Așa s-ar spune, răspunse Bătrânul steak. Mi-a spus că 
discutarea condiţiilor se va face prin dumneavoastră. 


7 Mareșalul francez Grouchy nu a putut împiedica, la Waterloo, joncţiunea armatelor 
generalului Wellington și a mareșalului prusac Blucher. (n.tr.). 

— Întotdeauna! confirm eu întrebându-mă din ce în ce mai 
disperat despre ce-i vorba. 

— În acest caz, voi trece direct la subiect. Nu pot ceda lotul cu 
mai puţin de patru sute de mii de dolari! 

— E scump, afirm eu, întărind cu o strâmbătură. 

— Calitatea se plătește, amice! Pot să vă certific că suverana 
dumneavoastră va fi femeia cea mai invidiată din Pacific. 

Dar despre ce e vorba, mii și milioane de draci, meloane de 
vraci, muiane de traci! Despre ce? Mă hazardez: 

— Câte? întreb. 

— Opt! răspunde englezul. 

M-am lămurit buștean, scumpetelor! 

Frumos dialog, nu? 

— Patru sute de mii de dolari pentru opt! strig eu pe un ton 
mânios, fără să știu dacă e vorba de diamante sau de borcane 
cu muștar. Vă dați seama, sir? 

— Desigur! 

— Dar patru sute de mii de dolari, asta înseamnă... 

— Două miliarde de cocari în moneda mitocană, aprobă și mă 
informează Hanger. În ce mod intenţionaţi să-i achitaţi? 

— Scuzaţi-mă, sir, dar mi-e imposibil să accept prețul 
dumneavoastră fără să fi văzut marfa. 

— A fost recepţionată de Excelenţa Sa, obiectează moșul. 

— Și totuși eu sunt cel care negociază, sir. Cunosc firea 
entuziastă a Excelenței Sale și rolul meu constă tocmai în a-l 
tempera. 

Departe de a-l încânta pe britanic, vorbele mele par să-l irite 
peste măsură. 

— Ascultă, băiete, face el cu sprâncenele la fel de unite ca și 
regatul căruia îi este un fidel supus (bănuielii), am mai avut 
ocazia să tratez cu mesageri ai reginei Bukabuna și niciodată nu 
mi s-a discutat preţul. Știţi cât de specială e... marfa în 
chestiune. 

— Desigur, îmi permit eu. 

— Atunci, nu mă tocmesc. Patru sute de mii de dolari: e 
ultimul meu cuvânt! 

Își stinge din nou trabucul pe jumătate consumat și își oferă 
altul, pe care-l freacă-ncet între degete, în timp ce și-l trece, iar 
și iar, pe sub nas. 

— În acest caz, cedez eu, fie și patru sute de mii! 

N-am ce să risc, nu? Din moment ce totul e banc! 

— Cum plătiţi? reia fiinţa asta hrăpăreață. 

— Fondurile vi se vor vira la ce bancă doriţi și în contul pe 
care-l veţi indica. 

— Când asta? 

— Și mâine. 

— Perfect! 

That's all! Am făcut-o pe marele businessman în joacă, ca 
atunci când eram puști și-i vindeam verișorului meu turnul Eiffel, 
gara Lyon și mormântul lui Napoleon, la preţuri sfidând orice 
concurenţă. 

— Ce face Excelenţa Sa? mă neliniștesc eu brusc. 

— E așa de greu de ghicit? răspunde celălalt. 

Salvez situația dând blazat din cap. 

— Și asta riscă să dureze! declară sir Hanger. 

— Într-adevăr, adaug eu, dacă n-aveţi nimic împotrivă, aș dori 
să mă întorc la hotel. 

— Nimic mai simplu, William vă va conduce. 

Mă concediază cu un gest, spunând: 

— Veţi avea mâine dimineaţă toate coordonatele mele 
necesare tranzacţiei bancare. 

— Perfect. 

Nu încearcă să mă shakehandeze, așa că ies cu o 
dezinvoltură maximă. 

Ce face Béru? Mister... 

Ciudat lucru, nu sunt îngrijorat pentru el. E drept că oamenii 
ăștia nu sunt periculoși. Dar, pe coarnele tuturor încornoraţilor 
din Franța (cincizeci de milioane la ultimul recensământ), ce 
naiba poate să fie marfa pe care Harry Hanger i-o furnizează 
reginei Arhipelagului Mitocanilor? 

* FIFTH CAPITOL 


Alungaţi conștiința profesională dintr-un tip ca mine, prieteni, 
și ea se-ntoarce în galop. Atunci când un bun câine de 
vânătoare este trimis să depisteze un iepure, dacă întâlnește în 
cale o potârniche, îi va lua urma, fiindcă nu se poate stăpâni. 

Cât despre San-Antonio, lui i se-ntâmplă ceva amuzant: 
primește strict ordinul să descopere naționalitatea tipului cu 
care urma să se-ntâlnească ministrul mitocan al afacerilor 
externe; și dă peste un tip ieșit din comun, care merge în 
Bentley și ai cărui amici posedă un yacht pe lacul Leman. Omul 
respectiv furnizează nu știu ce chestie rarissimă (și deci 
costisitoare) reginei Bukabuna. Fleacul respectiv trebuie să fie 
cam dubios, din moment ce ministrul suveranei se împopoţona 
cu un pseudonim ca să întreprindă călătoria. Și-atunci, cum 
reacţionează San-Antonio? Ca un prepelicar, fraţilor, ca un 
setter sau un grifon. la urma vânatului într-o viteză. Vrea să 
descopere cum și în ce felul chestiunii. De ce? Pentru că tot ce e 
dubios îl fascinează și, de asemenea, pentru că își spune, 
șmecherul (tot despre mine vorbesc), că dacă se descoperă o 
mișculație necurată în care să se fi băgat regina Bukabuna, 
guvernul francez îi va cădea cu tronc suficient de mult pentru a-i 
forța lăbuța în cazul în care ea ar ezita să semneze. 

Chelul de William mă lasă în faţa intrării hotelului, răspunde la 
mulțumirile mele cu o înclinare a capului și pleacă imediat 
înapoi spre lac. 

Mă benoclez la ceas. Am făcut paisprezece minute de la dig 
până la Intermondial. Deci, dispun de cel puţin douăzeci și opt 
de minute ca să acţionez. E arhisuficient. 

E un tip nou la recepție. 

Mă reped la el, cu un aer foarte preocupat. 

— Sir Harry Hanger, spun eu cu o voce întretăiată, e la 528, 
nu-i așa? 

Luat repede, se uită imediat în registru. 

— Nicidecum, e la 842! 

— Atunci mă-nșel, declar eu făcând stânga-mprejur înainte să 
aibă prezenţa de spirit de a-mi pune vreo întrebare. 

Imi iau cheia și urc în propriul meu hogeag. Nu știu ce soi de 
presimţire m-a împins să mă înarmez cu o sumedenie de 
drăcovenii gen James Bond, eu care lucrez de-obicei la 
inspiraţie. Scot din geanta mea de voiaj o cutiuță pătrată, nici 
măcar cât o cutie mare de chibrituri. E vorba de un mic aparat 
de înregistrat, care nu funcţionează decât atunci când se 
vorbește la mai puţin de trei metri. E magnetizat și stă pe orice 
fel de suprafaţă metalică. 

Asigurat cu acest preţios colaborator, o pornesc spre 842, 
deschid fără nicio dificultate, grație șperaclului meu proverbial, 
și pătrund în camera lui sir Hanger. Seamănă cu a mea, așa cum 
seamănă o soră Kessler cu cealaltă soră Kessler. Mă reped spre 
telefon și încep să examinez peretele din această zonă. Dar vai! 
nu-i nimic metalic care să-mi permită să cazez plăcuta 
înregistratoare. Perplex, bunghesc camera și privirea mea 
destelenitoare se așază ca o pasăre pe lustra ultramodernă, 
compusă din cuburi asamblate într-un ciorchine savant. Trei 
dintre fațetele fiecărui cub sunt din sticlă, ultima fiind din fier 
forjat pentru a da ansamblului o ciudată înfățișare de careu de 
cuvinte încrucișate în relief. 

Cum plăcuţa mea e neagră, o plasez în colţul unui pătrat 
negru și sunt gata să pariez o duzină de mumii contra unei fâșii 
de pansament că nimeni n-o să-și dea vreodată seama de 
prezenţa ei. 

Tare-aș mai trage o mică percheziţie, dar mă tem că făcând- 
o, i-aș atrage atenţia bătrânului sir. Cred că e tare pedant și 
reperează urgent obiectele deplasate, rosbiful! Mă retrag deci 
prompt și mă duc să fumez câteva ţigări într-un fotoliu din hol 
așteptând întoarcerea Grasului. 

e 

Vajnicul meu însoțitor reapare o oră mai târziu. Nu știu dacă a 
tras iar la măsea, dar are mersul cam nesigur, individul. Ai zice 
că are picioare telescopice și că la fiecare pas se mai strâng 
puţin. 

Are ochii spălăciţi și roșii, braţele atârnând fără vlagă, pălăria 
pe-o ureche, cravata în buzunar, pantofii încălţaţi invers; o 
pulpană de cămașă îi spânzură peste nădragi ca un șorţ 
masonic. E palid sub reţeaua de vinișoare violete din obraji. 

William, care-l însoțește, își ia rămas bun. Aștept ca 
promontoriul lui jupuit să dispară înainte să emit acel fluierat 
ușor pe care timpanele beruriene îl cunosc bine. 

Burduhănosul se întoarce și mă zărește în fotoliu. Are o 
înclinare a capului sau mai degrabă o împleticire a capului, căci 
țeasta-i pare brusc prea grea pentru gâtul (totuși robust) care o 
susține. Cu siguranță, nu gândurile Grasului au îngreunat-o așa! 

— Măi să fie! face el apropiindu-se de mine. Măi să fie! 

Zicând așa, dă să se așeze pe imensa scrumieră de metal, 
întinsă ca o tavă, luând-o probabil drept un taburet modern. Dar 
obiectul e montat pe un soclu semisferic care sustrage scaunul 
improvizat de sub monumentalul fesier. 

Namila se lăţește pe covor. 

Milos din fire, îl ajut să-și recapete echilibrul. 

Cu gura burdușită de scrum și de chiștoace, se sufocă, se 
îneacă, expectorează violent. 

— Mi te taie picioarele, se lamentează el prăbușindu-se în 
fotoliul pe care-l ocupasem mai devreme. 

— Ce ţi s-a întâmplat, o, omule invincibil? 

Fața lui masivă se despică precum un pepene căzut din 
căruțul unui vânzător ambulant. 

— Dacă știai, amice, interpretai tu rolul negroteiului. 

— Because? 

— Nu-mi mai spune, că mă ia ameteala. Ce ședință, nepoate! 

— O ședință de ce, cremă de îndobitocire? Solidificare a 
gândirii umane! Putrefacţie a inteligenţei! Avarie a materiei 
cenușii! Duhoare permanentă! Elogiu viu al idioțeniei! 

Avalanșa asta de calificative trece mult deasupra capului său. 

— O ședință de babardeală, moșule, așa de nemaipomenit de 
formidabilă că o să-mi trebuiască o damigeană de întăritoare ca 
să mă reconstitui. 

Dacă ansamblul Sfântul Radetutot ar interpreta „Dă-mi papiţ” 
în momentul culminant al liturghiei oficiate la catedrala Sartre, 
n-ar stârni o uimire mai mare. 

— Cee! concăn eu, căci nu mai am nici măcar puterea să-l 
pronunţ pe „r” ca să croncăn. 

Cum B&ru vorbește curent croncănit, nu rămâne dator, cum 
se spune în bănci: 

— De-ai fi ginit armada asta de gagici, Bătrâne, și-n plus le-ai 
fi utilizat, în cârje te-ai fi dus la culcare. Blonde! Toate! 

Nemţoaice și scandinave! Nişte frumuseți magistrate! Și ce 
tehnică, sfinte doamne (și domnișoare!). În viața mea n-am 
văzut așa o poteoză. Opt piţipoance care se ocupă de tine, te 
enervează! Ce precizie, Christoase! Fiecare la postul ei! Un 
adevărat mic echipaj de meseriașe. Niciun gest în plus! Niciun 
cuvânt (de altfel damele astea nu vorbesc franceză). Niciodată-n 
viața mea esenzorială n-am dibuit niște gagici atât de expertize. 
Să înnebunești, bătrâne! Să înnebunești, nu alta! 

— Povestește! 

— Să povestesc! Dar ce fac eu acuma? zbiară tunătorul. Astea 
sunt niște sclave, San-Antonio. Sclave blonde recrutate și 
dresate ca să-i îndulcească nopţile reginei Bukabuna. Așa, ca 
din întâmplare, la întoarcere, am conversaţionat cu englishul; l- 
am târât de limbă. Pare-se că pseudo-suverana mea 
organizează mari serate însufleţite la curte. Pasiunea ei este să 
se bunghească la cavalerii ei balaoacheși cum și-o trag cu 
blonde drăguţe. Amorul negru pe alb, ăsta-i viciul ei. Plătește 
averi ca să-și formeze șepteluri dezmățate. E văduvă, regina. 
După constituţia ţării ei, n-are dreptul să se recăsătorească. Nici 
măcar să fie tăvălită prin hăţișuri de vreun şan bălan. Ce 
obiceiuri dragonice, nu? Singurul ei lux e să privească. Supliciul 
lui Tanti Ala, pe scurt. lată de ce sărăcuţa organizează delicii 
pentru alţii. Se reprofilează pe vizual. Regina gaura-cheii, ce 
mai! După-n funcție de ce-am zis că-nțeleg, fufele care pleacă la 
Mitocani nu se mai întorc niciodată. Majestatea Sa le lichidează 
ca să nu povestească la Factulităţi cum se trăiește la curtea lui 
Bukabuna. De unde și dificultatea de a recruta puștoaicele. 
Trebuie să dai de muieri degajate de orice obligații familiale și 
capabile să dispară fără ca cineva să chirăie! 

— Nebunie curată, murmur eu. Astfel deci, Bubata Laburiq 
venea aici doar pentru a dobândi o turmă de parașute! Și noi 
care ne băteam capul cu ipoteze de-o înaltă strategie... 

Uneori, Grasul dă din el cugetări filosofice: 

— Viața nu-i decât praf în ochi, afirmă omul ăsta marcat de 
clemenţa zeilor. 

— Totuși, obiectez eu. 

— Ce-o să mai scoţi de data asta? cedează Beru. 

— Totuși, ministrul a fost asasinat, amice. 

— Și ce dacă? 

— Și deduc că trebuia încheiată o afacere mai importantă 
decât racolarea de târfe. 

Asta-l cam ciufulește pe falsul negru, care roșește sub fondul 
de ten. 

— Vreau să-ţi subliniez două lucruri, San-Antonio. Primul, că ai 
putea să foloseşti alt cuvânt când vorbeşti despre fete 
formidabil de dotate și pe care mi-am permis să le onorez toate 
opt! 

Se cotrobăie-ntre picioare cu degetele făcute greblă. 

— Al doilea, că asasinarea ministrului se lămurește. Probabil 
că era burdușit de dolari ca să trateze afacerea, s-a prins vreun 
șmecher și l-a ușurat de lovele în closetul de la Orly, înţepându-l 
ca să-l facă să stea liniștit. 

Incă o dată sunt obligat să accept versiunea Dolofanului. Ce 
spune el are rezonanţă... Ca tot ce e găunos! 

E nouă fără patru minute dimineaţa (notaţi asta cu grijă, ca să 
nu uitaţi), când ies din cameră a doua zi. 

Un soare magnific luminează Geneva și mă simt într-o 
dispoziție delicioasă. Devastat de performanța din ajun, Grasul 
doarme cu așa o energie încât nu îndrăznesc să-l scol. 

Când ajung în hol, îl zăresc pe sir Harry Hanger, aflat într-o 
discuţie pasionată cu secretarul său și cu un al treilea individ 
purtând pe reverul hainei insigna companiei Swissair. Intru într- 
unul din magazinele hotelului ca să-i observ în voie pe acești 
domni. li văd făcând schimb de hârtii și cecuri. După care se 
despart. Hanger și acolitul său se îndreaptă spre restaurant for 
the breakfast, cum zice un amic al meu, care e întrucâtva 
englez, dar care nu se laudă. 

Și iată-l pe vajnicul San-Antonio că o tunde din magazin 
atunci când fermecătoarea vânzătoare îi arată bulanele ei 
elveţiene (căci prăvălia era de suveniruri, acei dintre voi mai 
puţin fleţi și-au dat seama). Se cațără iar la etaj, San-Antonio. 
Cu ajutorul unui lift ultrarapid asta nu reprezintă o croazieră de 
lungă durată. Aleargă până la camera furnizorului Majestății 
Sale Bukabuna. Ghinion, ușa e larg deschisă și două femei de 
serviciu italience dau un aspirator-party fredonând „O sole mio”. 
Ce-i de făcut? 

Doar mă cunoașteți, nu? 

lau un pumn de mărunţiș și-l azvârl pe mocheta de pe coridor. 
După care le interpelez pe doamne. Ele înțeleg greu franceza, 

dar ascultă de indexul meu în formă de cârlig zvâcnitor. 
Curioase, ies pe coridor. 

— Ce? mă întreabă amabil cea mai tânără, care e mai puţin 
bătrână decât cealaltă. 

Le arăt banii împrăștiați. 

— Bani! spun eu. Molto biștari, copila mea. /t is for you, dacă-i 
adunaţi! 

Ea înţelege și moștenește împreună cu colega ei, trecând la 
recoltarea rapidă a marafeţilor împrăștiați. 

Banul e magic. Nu-i niciodată lăsat să zacă. În timp ce ele 
îngenunchează, intru în hogeagul lui Hanger în mai puţin timp 
decât mi-ar lua s-o scriu în malgașă cu ajutorul unui dicţionar 
franco-japonez, îmi recuperez micul meu mag magnetizat. 

Reapar exact atunci când ultima dintre monedele mele 
dispare în buzunarele lacome ale schimbătoarelor de cearșafuri. 
Ne zâmbim și aspiratoasele se întorc la aspirat, mai bogate cu 
câţiva franci elveţieni pe care îi vor trimite cu siguranţă bătrânei 
lor mamma. 

Coţofană hoaţă, captator de zgomote private, San-Antonio, 
acest mândru cavaler al erei moderne, galopează către vastele 
sale apartamente, ţinând strâns la pieptu-i de aramă micul 
aparat indiscret. 

Ridic capacul și constat că minuscula casetă e plină de 
sunătoare, mai ceva decât un ceai. Pornesc aparatul. Și ascult 
cuvintele de mai jos, pe care ţin să vi le transcriu cu maximum 
de autenticitate. O voce cu accent italian: 

— Domnul a sunat? 

Vocea (cu accent englez) a lui Hanger: 

— AȘ dori un scotch dublu. 

— Îndată, domnule! 

Și, pe loc, ceea ce e foarte amuzant ca efect (dar nu uitaţi că 
înregistrarea nu se declanșează decât la vocea omenească): 

— Intră! 

— Cu sau fără sifon, domnule? 

— Doar on the rocks! 

— Mulţumesc foarte mult, domnule! Noapte bună! 

Și aparatul face scurt continuarea: 

— Daţi-mi Mayfair 65-78, Londra. 

Și apoi, tot într-o viteză, căci celula audio-electro-impulsivă a 
magului nu înregistrează momentele de tăcere, vocea lui 
Hanger în engleză: 

— Numărul 88, please! 

Formidabil ca efect acest whisky obţinut imediat ce a fost 
comandat, această legătură instantanee cu Londra. Un vis! 

— Morrisson? Aici Harry, totul a mers strună. Am cerut patru 
sute de mii de dolari acestor cretini care mi-au promis că-i vor 
achita. Cred că acum sunt satisfăcuţi și se vor întoarce să dea 
raportul. Bine că m-aţi prevenit de... hm... accidentul întâmplat 
ministrului, altfel riscam să iau plasă. A fost o potrivire de 
câteva minute, căci unul dintre acești gentlemen m-a abordat 
chiar când mă-ntorceam de la telefon. 

„Ah, bun, regina e la curent? Dacă e nevoie! Aveţi orarul? 
Trebuie să trec prin Paris? Mâine la 3, ora Genevei? ȘI-I iau pe 
William? Pe toată lumea? O să arăt ca naiba! Majestatea Sa pare 
să fie un personaj ciudat! Nu, n-am văzut-o niciodată!” 

„E sensibilă la complimente? Ce-i cu protocolul? Ah, welP! 
Very well! Patruzeci de ore de zbor, n-o să fiu prea vioi la sosire! 
Uitaţi ce vârstă am, my dear. În fine, voi încerca să duc la bun 
sfârșit negocierile. Da, trebuie s-o rezolvăm o dată! Contaţi pe 
mine. Good bye! 

Ce ziceţi, cârcotașilor, nu-i pasionant ce se întâmplă? N-a fost 
tâmpit, San-Antonio al vostru, când și-a plasat cârligul sonor în 
hogeagul s;r-ului, nu-i așa? Deci Hanger ne-a dus cu preșul (și cu 
iahtul, trebuie să recunoaștem). Când l-am contactat, bătrânul 
domn tocmai aflase de atentatul comis împotriva lui Bubata 
Laburig. S-a prins imediat ce gen de oameni suntem și ne-a 
făcut să credem că nu-i decât un simplu furnizor de fese! Bravo 
lui, bine jucat. Nu-i de mirare că ne-a făcut cretini. În locul lui, aș 
fi zis la fel. Acum, convins că o să ne-ntoarcem la coteţ, o să-și 
ia zborul spre Arhipelagul Mitocanilor ca să ducă tratative cu 
regina. 

Cred că a sosit momentul ca Tunsul să fie informat. Se 
plictisește, probabil, tataia, îndărătul biroului! O să-i 
mucezească timpanele, tot așteptând să-l sun! 


8 Am scris, „ah well” în loc de „ah, bine”, ca să vă reamintesc că această discuţie se poartă în 
rosbif. 
? Idem. 

Ascult și restul înregistrării. Sunt o grămadă de ordine date 
juveţilor de la hotel apropo de cămăși apretate și de ouă cu 
şuncă. Apoi un apel de la Swissair referitor la niște titluri de 
transport pentru zborul Geneva - Obscen-Laculme (capitala 
Mitocanilor), via Paris și Los Angeles. Apoi Hanger își informează 
secretarul că la căderea serii vor lua avionul spre Arhipelagul 
Mitocanilor și-i ordonă să facă bagajele. Nimic interesant, ce 
mai, n-are rost să vă supun unei relatări în detaliu. lau telefonul 
pentru a-l suna pe Bătrân și, graţie automatizării, îi obţin vocea 
armonioasă în mai puţin de nu prea mult timp. 

— Aha! Totuși! explodează Defrișatul. Incepusem să mă- 
ntreb... Ai fi putut să mă suni mai devreme! 

— Mai devreme nu înseamnă la vreme, patroane, obiectez eu. 
Dacă v-aș fi telefonat ieri, v-aș fi indus în eroare, căci iată ce s-a 
întâmplat. 

Și-i povestesc totul, dar nu vi-l retransmit aici având în vedere 
că știți deja unde am ajuns. Îi povestesc cum am făcut confuzia 
între sora Maria Îngerilor și Sir Harry Hanger. Seara nebunatică a 
Grasului. Magul meu bine plasat. 

Și-i pun înregistrarea. 

Chicotește: 

— Am intuit just, San-Antonio. Mayfair 65-78 este linia privată 
a Foreign Office-ului, deci britanicii încearcă într-adevăr să ne 
zboare baza de sub picioare. 

O pauză. Bătrânul fosforează și eu îl las să chibzuiască în 
liniște, ca să-i evit o distorsie a celulelor. 

— O să previn Sediul și Centrul de cercetări, oftează el. 

Ceea ce echivalează în fond cu un anunţ de capitulare. 

— Și ce-o să facă? mârâi eu. 

— Contra-propuneri, presupun, dar mi se pare că treaba 
începe prost pentru noi. Probabil că Marea Britanie a plătit cât 
nu face ca să câștige piaţa. 

— N-a câștigat-o încă! obiectează neobositul San-Antonio, cel 
la care și cea mai virtuoasă femeie visează în taină”. 

— Poate, dar asta se va-ntâmpla în curând, se resemnează 
șeful. 

— Și nu încercăm nimic? 


10 Lăsaţi, sunt unii pe care asta-i impresionează. S.-A. 

— Ce naiba ai vrea să încerci! mormăie Pietrificatul din 
culmea unui ton în care urechea mea antrenată detectează 
totuși un embrion de speranţă. 

Simt că tocmai am spus ce-și dorea Bătrânul să audă de la 
mine. Asta îl unge pe suflet. Și, cum nu mai scot o vorbă, insistă: 

— Ei, San-Antonio? Ce-ai vrea să-ncerci? 

Chicotesc încetișor: 

— Păi... imposibilul, patroane, ca de-obicei! 

e CAPITOLUL ȘASE 


Mă spăl pe mâini! 

Asta a spus Bătrânul, închizând telefonul. Pilat din Pont, ce 
mai! 

Instigator, dar prudent. „Dă-i drumul, Puiule, eu te-aștept 
aici.” Asta-i politica lui, a Tunsului! 

Îți dă mână liberă tocmai pentru ca numele lui să nu figureze 
în operaţiune. 

„Dacă reușești, dragul meu, pot să te asigur de pe-acum...” 

să mă asigure de ce? 

Să mă asigure de nimic! Tot ce promite, scalpatul ăsta cu 
normă-ntreagă, constă în puncte, puncte. Nimic mai elocvent, 
mai promițător decât aceste puncte, puncte. Asta dă frâu liber 
imaginaţiei. Bagi aici tot ce vrei. 

La asta mă gândesc, căscând în fotoliul meu din hol de-i 
trosnesc arcurile. Ceasul meu zice că-i zece și douăzeci și cinci 
în cifre romane. A 

Cu o privire posacă supraveghez intrările și ieșirile din hotel. II 
aștept pe Hanger. Nu știu ce-o să fac, n-am nici cea mai mică 
idee, fraţilor. Depinde pur și simplu de împrejurări. Va trebui să 
improvizez... Planul meu nu e un plan adevărat „e doar un 
proiect nebunesc.” De altfel, asta mă excită. Ador să brodez pe- 
o temă dată, exact ca bătrânele dantelărese. Singurul lucru care 
mă sâcâie cu adevărat este problema timpului. O să am oare 
vreme să-mi îndeplinesc programul? 

Parcurg distrat titlurile din „Tribuna Genevei”, aflat pe o 
măsuţă joasă: conform acestui onorabil ziar, izbucnirea 
războiului este doar o chestiune de zile. Tot făcând pe nebunii, 
oamenii o s-o mai încaseze o dată urât de tot. O să facem piure 
de chinezuci, marmeladă de ricani, chiseliță de rusnaci și chiar 
jeleu de neutri, băieți. E inevitabil, cu sporirea populaţiei într-un 
mod atât de vertiginos, încât până termin eu fraza asta, lumea a 
fost împovărată de o grămadă de tipi noi. Se amăgesc prostește 
cei care-și închipuie că e loc pentru toată lumea. Nu-i așa. Opun 
o dezminţire. Spaţiul vital e distribuit, părliţilor! Nu depășiți doza 

prescrisă! Sunteţi rugaţi să vă descotorosiţi de bagajul 
excedentar! 

Dar, din fericire pentru voi, apariția lui Hanger și a acolitului 
său pune capăt digresiunii mele. In timp ce secretarul său se 
duce la casierie, formidabilul San-Antonio ezită timp de un 
strănut și se ia după bătrânul rosbif. lau celălalt lift și debarc la 
etajul lui chiar în momentul în care se închide ușa camerei. 
Galopez până la ea și bat discret. 

— Go in! face bătrânul șmecher în franceză. 

Eu, când bat la o ușă și mi se strigă să intru, nu trebuie să mi 
se spună de două ori. 

Hanger șade deja în faţa unei mese și își aranjează niște hârtii 
într-o geantă diplomat. Zărindu-mă, își stăpânește o înălțare 
uimită a sprâncenelor. Dar e un tip care știe să se controleze, 
credeţi-mă. 

— Oh! Bună ziua, aruncă el. 

Degeaba se dă amabil, simt cum i se prăbușește pe țeastă o 
avalanșă de semne de-ntrebare. Nu mai pricepe nimic! Ne 
credea deja plecaţi, taica Harry, cărăbăniţi ca niște limbrici. 

— Respectele mele, sir, articulez eu avansând. Sper că nu vă 
deranjez? 

— Câtuși de puţin, mă pregăteam să vă caut, minte el cu 
nerușinare. Excelenţa Sa a petrecut o noapte liniștită? 

— li e greu s-o încheie, zâmbesc eu. Cred că a avut o seară 
obositoare. 

— Atunci, în ce stadiu se află micile noastre tranzacţii? 

— V-am adus ordinul de virament, sir, afirmă nechibzuitul 
San-Antonio, strecurându-și o mână în buzunar. 

Apuc bâta mea de cauciuc cu armătura metalică și-i trag scurt 
lovitura iepurelui. Trebuie să fii extrem de temerar ca să 
procedezi în felul ăsta, nu-i așa, tolomacilor? Nu sunteţi voi ăia 
care să facă așa ceva, timoraţi cum vă știu; mereu dârdâind de 
frică. Luându-vă sughiţul la primul fluierat al unui poliţist! 

Ah!  prăpădiţilor,  recunoașteți că metodele mele vă 
transformă măduva oaselor în jeleu de coacăze! O să vă dau o 
consolare: și eu sunt trăsnit de comportamentul aprigului San- 
Antonio. Uneori îmi zic că trebuie să aibă gărgăuni la cap dacă 
procedează-n felul ăsta. E demenţial, nu? Să păcălești un 
diplomat britiș în cel mai modern hotel din calvinista Geneva! 

Moşul zace acum cu nasul în geanta lui diplomat. ÎI ridic de 
subţiori și-l întind pe culcușul său. Chiar când termin cu 
manipularea, iată că se-aud bătăi în ușă. 

Mă asigur că taica Hanger nu poate fi văzut de la intrare și în 
loc să răspund, merg să deschid. E William. Zărindu-mă, cască 
niște ochi ca două ferestre. 

Dacă aţi vedea continuarea acţiunii san-antonă-tânge, v-aţi 
imaginarisi (cum zice Grasul) că vedeți un film cu Chaplin. Fără 
a-i lăsa secretarului timp să se destupefieze, îl înhaţ de cravată 
cu mâna stângă, îl trag în cameră, închid ușa cu o lovitură de 
picior și-l trăsnesc pe amicul William cu un croșeu de dreapta la 
bărbie capabil să demoleze arenele din Nimes. Și totul în trei 
secunde și o zecime, nu-i chiar floare la ureche! 

Îl car pe William până la patul venerabilului său patron; în 
timp ce acești doi domni își joacă rolul de neînsuflețiţi, aliniați 
ordonat, în mine se petrece o reacţie. Incep să-mi tremure 
zgaibaracele și un pic de sudoare mi se prelinge pe gât. 

N-am timp să dau ochii peste cap, căci iată că iar bate cineva. 
Ușa asta e o adevărată tobă pe care fiecare vine să-și facă 
numărul. 

Dominând melancolia care mă cuprinde, mă întorc să deschid. 
De data asta e un hamal. 

— Am venit să iau bagajele! declară acest om de bine și la 
toate, dar care într-o zi va fi cineva. 

— Secretarul meu v-a făcut să veniţi prea devreme, nu sunt 
încă făcute, îi spun strecurându-i, de emoție, o hârtie de 
cincizeci de franci, al cărei revers reprezintă o fetiţă bucălată, cu 
o coroniţă de flori pe cap și al cărei zâmbet tâmp îţi face milă. 

Cărătorul de valize aproape că dă ochii peste cap. Nu știu 
dacă e răscolit de zâmbetul puștoaicei sau de cele două cifre 
plasate lângă ea, fapt e că începe să contemple hârtia ca și cum 
ar fi vorba de o poză porno înfăţișând-o pe nevastă-sa cu vecinul 
de deasupra. Îl concediez cu un gest și închid. 

Pe culcușul lor democratic, sir-ul și subordonatul său visează 
în consens. Ridic receptorul telefonului și, adoptând din 
prudenţă accentul englez al lui Hanger, cer propriul meu 
apartament. Țârâie un moment, după care bubuie organul 
Grasului. 

— Ce mai e? 

— Sunt eu, Bebe roz, mai dormeai? 

— Mă rădeam! 

— Lasă-ţi pămătuful și cosorul și vino să ne-ntâlnim la 842. 

— Lasă-mă cinci minute, Bătrâne. Trebuie să-mi întind 
gazonul. 

— O să-ţi termini secerișul mai târziu, e urgent. 

După care închid și, ca să mă dezenervez, aprind o ţigară. 

(J 

Un semi-negru cu o semi-barbă albă e postat în prag. Béru! 
Și-a ras unul din obraji, ceea ce i-a șters fondul de ten acaju de 
pe această parte a feţei. Celălalt obraz săpunit prezintă smocuri 
de patriarh. Incă-și mai ţine aparatul de ras cu o mână și 
pantalonul cu cealaltă. Poartă un maieu cu găurele dintre care 
principalele n-au fost prevăzute de fabricant. 

— Ce-nvârţi pe-aici? mă întreabă. 

— Vino să vezi, îl invit eu. 

Se șterge și mă urmează în interiorul apartamentului. Ajuns la 
picioarele patului, privește cu ochi noroioși la cei doi englezi out. 
Ceea ce-l caracterizează pe Malac este că nu se emoţionează 
niciodată. 

— Nu știi dacă se prefac, dar e o imitație reușită, declară 
prietenul meu. 

— Puterea mea hipnotică, îi explic arătându-i bulanul. 

— Ești mai tare ca dicţionarul, complimentează Beru. Ai avut 
necazuri cu ei? 

— Nu, ei au făcut nazuri cu mine, îl corectez eu. Dar sunt 
cazuri mai dificile. 

— Ce-ţi veni să-i mătrășești, Bătrâne? 

— Am făcut-o mașinal, Grasule. 

— Nu crezi că trezirea lor o să fie cu probleme? 

— Ba da, și de asta te-am chemat, colega. Trebuie neapărat 
să ne organizăm în doi timpi și trei mișcări. Trebuie să-i scoatem 
pe sticleţii ăștia din hotel pe șest, să-i poprim câteva zile la loc 
sigur și să plecăm în misiune, dându-ne drept ei. 

— Și totul se termină în cămașă de forţă, nu? bombăne 
nerasul. Ce șarade poți să scoţi din tine dimineaţa, parcă ai fi 
vreun Remus! 

William scoate un geamăt și se ridică în șezut, holbându-se în 
jurul lui cu o privire rătăcită. 

— Ah! nu, nu-i momentul, declară Beru. Lasă-ne să cugetăm, 
amice, gândim și pentru tine! 

Și-l expediază din nou în inconștienţă cu un șut în plină 
tâmplă. 

— Ştii ceva, cugetă Majestatea Sa, sistemele de evacuare 
discretă a mătrășiţilor nu sunt prea variate; nu văd decât 
cufărul. Dacă vrei, dau o fugă să cumpăr două? 

— Halal discreţie. Băieţii de la hotel o să ţi le care până aici ca 
să le scoată imediat după aceea burdușite de hoituri! Unde ai 
citit asta, amice, în Tintin? 

Expresia Mastodontului devine severă. 

— Oh! auzi, las-o jos. Dacă te-ai fi organizat un pic în loc să-ţi 
verși năduful când ţi-a trăsnit, n-am fi avut nevoie să ne 
scărpinam în ochi ce put cum s-o ștergem de aici! 

Îi contemplă pe cei doi gentlemeni lungiţi în pat, apoi, cu 
antebraţul îl măsoară pe cel mai înalt, adică sir Hanger. 

— Ce tot mișculezi acolo, Grasule? 

— Măsor, amice, trebuie să le găsesc o capsulă pe măsură 
dacă vrem să-i expediem în spaţii. Eu, dacă aș fi tu, i-aș lega, le- 
aș pune căluș și mi-aș stoarce creierii începând cu ăla mic, ca să 
aflu unde pot să-i pitesc. 

— Și tu, în timpul ăsta? 

— Eu, răspunde semi-negrul, o să mă ocup de transport. Se 
rezolvă într-un ceas. 

— Ce plănuiește Excelenţa Sa? 

— Să-ţi repare tâmpeniile, bătrâne, asta plănuiește, mă 
încredințează semi-bărbosul ieșind. 

Nu că m-aș prosterna zi și noapte în faţa cerebelului lui Beru, 
multumind cerului că a permis nașterea unui asemenea geniu, 
dar am totuși încredere în spiritul lui inventiv. În cazurile grave, 
inteligenţa nu servește la nimic, ceea ce contează este tupeul, 
iar Namilei tupeul chiar îi prisosește cu câteva butoaie. 

Îi execut deci indicaţiile (căci nici nu poate fi vorba de ordine 
din partea unui inferior ierarhic) și, folosind curelele din 
interiorul valizelor sir-ului, îi priponesc pe cei doi neînsufleţiți cu 
un entuziasm de îmbălsămător. 

Acestea fiind făcute, le astup pliscurile cu ajutorul unei role de 
leucoplast, ceea ce îi va scuti să înghită muște. După ce au fost 
neutralizați cum se cuvine, nu-mi mai rămâne decât să mă 
conformez ultimului triptic al misiunii mele: adică să dibuiesc un 
loc unde să-i găzduiesc pe cei doi pehlivani. Asta nu-i deloc 

floare la ureche, mai ales că nu pot conta pe sprijinul Bătrânului, 
prea grijuliu să n-aibă niciun amestec. 

Nu mai știu cine a spus că, într-o crimă, cel mai greu e să 
scapi de cadavru! Amicul respectiv poate că-și mătrășise 
preceptorul, dar nu-l răpise. Să ascunzi un om viu, e altă 
mâncare de pește, vă rog să mă credeţi. Un mort poate fi 
înfășurat, tranșat, cimentat, scufundat, plonjat în var nestins, 
spălat într-o baie de acid, ars, îngropat, desfigurat, mutilat și 
chiar mâncat, dacă faci parte din secţia canibală a franc- 
mâncăilor, în timp ce cu un om viu sunt o sumedenie de 
circumstanţe enervante de care trebuie ţinut cont. Un om viu 
respiră, mănâncă, bea, urinează, ţipă, mișcă, votează, secretă! 
Și mai ales, da, mai ales, te deranjează. Ce de-a mai fiinţe vii îi 
deranjează pe ceilalţi, frăţioare! De la Cain la Abel! Deja o 
crimă! Primii copii s-au ucis între ei, cel puţin așa susține Biblia. 
Erau doi, unul îl deranja pe celălalt. Asta-i soarta! 

Imi răsfoiesc agenda cu adrese, în căutarea unei inspiraţii, în 
căutarea unui contemporan susceptibil să mă ajute în loc să mă 
deranjeze. E problematic! Dacă clienţii mei ar fi niște borfași, ar 
fi mai simplu. Dar niște diplomaţi! Precis că la capătul detenţiei 
lor o să dezlănţuie un tămbălău de pomină! Un sir al afacerilor 
externe, ăsta nu se lasă în păstrare ca un hamster când pleci în 
vacanţă. 

Tot chibzuind abundent, dau paginile agendei cu coperţi 
crocodilești. Știu ceva oameni! De la A până la Z (am printre 
cunoștințe un anume Zwickovic). În tot cursul vieţii mele, 
cunoștințe, bune sau rele. Tipi formidabili, ticăloși, fanfaroni, 
generoși, dar în principal bătrâni, jegoși, oribili, jalnici, robuști, 
săraci, mofluzi și prostovani. Încercaţi să vă răsfoiţi agendele, 
șmecherilor, caracterizând fiecare interesat pe rând. Vă pot oferi 
o listă de abrevieri, cum sunt cele de la începutul dicționarelor 
sau ghidurilor turistice. Uite, de exemplu: d.s. ar însemna 
dobitoc sinistru; b.b. ar însemna băiat bun; p.p.l., pui de lele; 
€.X.l., escroc de prim rang; am renunţat la ideea de a nota 
tâmpiţii cu steluțe, altfel agenda ar ajunge să semene cu Calea 
Lactee. 

Și uite că dau de numele Gaston Kurly. Mă fascinează din trei 
motive, pe care o să vi le enumăr. Primo, e elveţian și locuiește 
la douăzeci și cinci de kilometri de Geneva, doio, i-am făcut un 

anumit serviciu, cum se zice încă în unele foiletoane, treio, am 
impresia că e un tip eficient. 

Remarcaţi că am făcut adeseori servicii contemporanilor mei, 
deci nu de asta mi-ar veni ideea să le cer și eu unul. Dimpotrivă, 
indivizii cărora le-ai dat o mână de ajutor sunt ultimii la care ar 
trebui să apelezi, căci te detestă copios. Dar cât despre Gaston, 
e o diferenţă. Chiar dacă încă-mi mai poartă pică pentru că l-am 
scos din rahat, cred că poate să mă ajute. 

Fără să mai zăbovesc, cum scrie întotdeauna în romanele cu 
preţ fix, cer numărul amicului de care vă zic și, giniţi aici ce bine 
se potrivesc lucrurile pentru mine în această morning, chiar el 
îmi și răspunde. Îmi spun numele, el exclamă, ne zicem salut și 
el mă informează că tocmai își tundea trandafirii. Pentru Gaston, 
de asemenea, important e trandafirul. Are două sute de soiuri în 
grădina lui și la baza fiecărui arbust există o plăcuţă pe un țăruș 
metalic ce poartă pedigree-ul trandafirului. 

E o formă de poezie, în fond! Fiecare cu dadaismul lui, cum 
spunea recent Yves Saint-Martini!. 

— Și ce faceți în Elveţia, domnule comisar? întreabă vocea lui 
plăcută cu accent un pic tărăgănat. 

— Turism, prietene. 

— Sper că veniţi să mă vedeţi, nu? 

— Cu mare bucurie, mă grăbesc eu. Dar sunt cu niște amici, 
și... 

— Aduceţi-i, aduceți-i! strigă nesăbuitul personaj. Veniţi să 
cinăm!?, câți sunteţi? 

— Patru, dar nu întindeţi masă mare, căci o să fim destul de 
grăbiţi. 

— Veniti, totuși! 

— Cam în două ore o să ne vedeți debarcând cu căţel și cu 
purcel, promit eu. 

Închid și, așteptând întoarcerea eficace a Grasului, mă apuc 
să fac inventarul bagajelor s;r-ului. 


11 Un ilustru cititor mi-a scris recent, reproșându-mi referirile la actualitatea imediată. „Trebuie 
să vă gândiţi la viitor”, îmi spunea el în principal. „Multe dintre personajele sau faptele pe care 
le citați vor fi necunoscute viitorilor dumneavoastră cititori”. Sunt măgulit de observaţie și îi 
mulțumesc pentru ea, dar cum scriu de azi pe mâine, fără ideea posterității, continuu să-mi 
aliniez literatura la cea din „France-Soir”. 

12 În Elveţia, ca și în multe provincii, franceze, se folosește „cină” în loc de „prânz”. 

Îmi ceruse o oră, Beru. Cincizeci și opt de minute mai târziu, 
își face apariţia. S-a des-negrizat și-i stă mult mai bine. 

— Sunt pregătit, Bătrâne, mă anunţă el, indicându-mi niște 
obiecte sprijinite de peretele coridorului. 

Îmi aplec superbul cap dincolo de cadrul ușii și zăresc două 
imense cutii de contrabas. 

— Ce-ai de spus? întrebă Genialul, scociorându-și portul liber. 

— Brici! declar eu. 

Neștiind dacă e banc sau vrăjeală, își mijește un ochi ca să 
mă măsoare mai bine. 

— Trebuia să-ţi treacă prin cap, este? 

— Yes, trebuia! răspund eu înșfăcând una din monumentalele 
cutii. 

Începusem să-i băgăm în cutie. 

— Exact măsura lor! jubilează Berurier. Să mai zici că n-am 
ochiul format, San-Antonio! 

— Ești un adevărat ochiometru, scumpule. Și pe urmă, te-ai 
gândit la evacuare? 

— Totul e organizat amice, se fericește prietenul meu, nici la 
Cook nu ţi-ar fi făcut mai bine. Am adus Bentley-ul domnilor în 
fața intrării de serviciu, că pică bine, mai ales că avea cheia de 
contact la locul ei. Îţi propun următorul sistem de evacuare. 
Ducem cele două cutii în hogeacul nostru. Apoi, vorbești cu 
portarul să trimită bagajele lordului la aer raport. Pe urmă vii și 
ne-ntâlnim în apartamentul nostru. În prealabil eu voi fi 
deșurubat stingătoarele de la etajul de sub noi. Nu știu dacă ai 
văzut vreodată spumă carbonizată de la aparatele astea, dar eu 
pot să-ți promit că asta-ţi trage o zăpadă a-ntâia. Tocmai bună 
să stârnească o panică nebună în toată șandramaua. O să 
profităm de agitaţie ca să o ștergem cu liftul de serviciu, care 
știu unde se află. Băgăm cutiile în Bentley și, mână șofer, ne 
luăm tălpășița. 

E atât de magnific, prieteni, că ajung să mă-ntreb dacă Beru 
n-ar fi mai bun în rolul meu de comisar decât mine. Și ajung să- 
mi răspund că da. 

e 

Se exclamă, se declamă, se reclamă, se proclamă, se aclamă 
în tot hotelul, credeți-mă. Trei stingătoare enorme a deșurubat 
Grasul, în furia sa de a face totul ca la carte. Merită văzută 
revărsarea carbonică peste etaje, mareea asta albă! Formidabila 

proliferare de spumă! Niagara asta de cremă de ras! Se 
galopează! Se interpelează printr-o ceaţă de zăpadă. Se 
organizează, scuipând, expediţii. Sunt copii care-și cheamă 
mamele, femei care-și cheamă amanţii, benedictini ce și-au 
pierdut flaconul de benedictină, bătrânei care strigă „mamă!”, 
salariaţi care demisionează, tineri care cheamă pompierii, 
servitoare care nu mai servesc nici arieni, nici evrei, furnizori 
care desfurnizează, băștinași care emigrează, firi dârze care-și 
pierd forțele, atei care se grăbesc să se roage, bancheri care 
înapoiază banii, astmatici care agonizează, virgine care-și pierd 
capul, îndrăgostiţi care juisează, spălătorese care cred că e din 
vina lor! Siluete bezmetice gesticulează în spumă. O ceaţă albă 
fulguiește cât poate, crește și se înmulțește. Se umflă, se 
destinde, se degajă, emană, invadează, acoperă, absoarbe, 
neutralizează, stinge chiștoacele, înăbușă pasiunile, face totul 
opac. 

Temerarii strigă că trebuie păstrat calmul. Bărbaţii și căpitanii 
mai întâi. 

— Vino! îmi face semn antrenorul de înot. E timpul. 

Înșfăcăm fiecare câte un contrabas și ne luăm valea în 
direcţia liftului mai mult decât disponibil, din moment ce nici 
dracu' nu se mai gândește să urce sau să încarce ceva. 

Pentru un kidnapping de mare anvergură, trebuie să 
recunoașteţi că noi tocmai am izbutit două. 

Este că așa e, adormiţilor? 

e CAPITOLUL ȘAPTE 


Proprietatea lui Gaston Kurly este o mică fermă care se înalță 
pe o parcelă plantată cu viță-de-vie. Nu e prea mare și se 
compune din două corpuri de clădire. 

E înconjurată de o peluză pe care cresc faimoasele tufe de 
trandafiri ale stăpânului locurilor. 

Poate ar trebui să vă zic două vorbe despre Kurly, dacă tot 
aveți timp, nu? Și dacă n-aveţi, daţi o fugă să m-așteptaţi câteva 
rânduri mai jos; n-am să întârzii mult. 

Kurly este un om de cincizeci de ani care s-a retras din afaceri 
din pricina unui infarct și a unei mânării. Locuia la Paris și se- 
nsurase cu o franţuzoaică. Tinea un bar în Montmartre. Bătrâna 
lui mamă locuia lângă noi, la Saint-Cloud, și se-mprietenise cu 
Felicia, buna mea mamă. Tinea mult la bătrânica lui, Gaston, și-i 
amenajase un cuibușor drăguţ, ca să-și mai uite puţin bătrâna 
Elveţie natală. Într-o zi, brigada antidrog a făcut o descindere la 
Kurly. Au dibuit o valiză plină cu heroină în dulapul cu mături din 
crâșmă. El susţinea că i-a lăsat-o un client în custodie, ceea ce i- 
a distrat grozav pe caraliii de la antidrog. Când a fost băgat la 
răcoare, nevastă-sa a venit să ne vadă, cum că omul ei e cel 
mai cinstit cetățean cu putinţă, victima unei grave erori judiciare 
și tot restul. Asta a impresionat-o într-atât pe mama, că mi-a 
cerut să intervin, ea care de-obicei nu se bagă, orice-ar fi. 
Trebuie spus că maica Kurly era cam șubrezită. O veste ca asta 
putea s-o omoare. 

Atunci am dat din mâini și din picioare, și mai mult din mâini 
decât din picioare, credeți-mă, într-așa o măsură, încât s-a 
închis dosarul Kurly de la Poliţie, cu condiţia să se repatrieze de 
urgenţă și să toarne filiera. 

Câteva luni mai târziu, Gaston își trage un infarct de toată 
frumuseţea, datorită emoţiilor. Se-ntoarce acasă foarte slăbit și 
se lansează cu prudență în cultivarea și cultul trandafirilor. E 
drept că trandafirii au o grămadă de spini, dar nu sunt așa de 
perfizi ca cei din viaţă. Cel puţin, sunt la vedere. Ajunge să fii 
atent de unde apuci tulpina. 

Ne așteaptă, înţolit în gent/leman-farmer. costum croit sport, 
dintr-un material cu brăduţi (potrivit pentru o zonă muntoasă), 
cu nasturi de piele. Poartă un pulover bej, ochelari mari cu ramă 
de baga și fumează pipă, ca să-și dea un aer englezesc. E tot 
numai zâmbet. Găsesc că arată bine și i-o spun, ceea ce-l umple 
de satisfacţie. Când un tip și-a tras o criză cardiacă sau o 
operație mai de soi, nimic nu-l bucură mai mult decât să-i spui 
că plesnește de sănătate și că poate servi drept model pentru 
un afiș dedicat sporturilor de iarnă. 

— lţi prezint pe eminentul meu colaborator, inspectorul 
Berurier! oficializez eu. 

Gaston îl asigură pe Grăsan că e încântat și își lasă luxată o 
mână de falange. 

— Comisare, m-aţi anunţat că sunteţi patru? se miră el după 
ce-și masează mâna rănită cu mâna teafără. 

— Suntem patru, confirm eu. 

Și-i indic cele două cutii de contrabas care ocupă toată partea 
din spate a Bentley-ului. 

Cască niște ochi mari ca două farfurii zburătoare. 

— Nu înțeleg, mărturisește gazda noastră, v-aţi apucat de 
muzică de cameră? 

— Oarecum, Gaston. 

Și, pe nepusă masă, trec la atac: 

— Câţi sunteţi, pe-aici? 

— Soţia și cu mine, zice. Mama a murit anul trecut. 

— Condoleanţțele mele, Gaston. Și nu aveţi servitori? 

Dă din cap. 

— Nu, ducem o viaţă simplă. O știți pe Matilda, nu? E grozav 
de activă! 

— Perfect, perfect, văd că am bătut la ușa care trebuia, 
Gaston! 

Mă fixează cu o privire nehotărâtă și simt că ceva se ofilește-n 
el, în regiunea amabilităţii. 

— De... de ce? se-mpiedică el. 

— Pentru că o să-i puteţi răsfăța în toată siguranţa pe cei doi 
chiriași pe care vi i-am adus. Pariez că aveţi o pivniţă strașnică 
la ferma voastră? În mijlocul viei, e inevitabil! 

— Chiriași? 

E îngrozit. Grasul hohotește ca toată familia Quasimodo la un 
loc. 

— Șeful meu venerat uită să vă spună că instrumentele 
noastre cu coarde au coarde vocale, amice! 

Părându-mi-se că a sosit momentul explicaţiilor, îl pun la 
curent în linii mari pe Kurly. 

— înţelegi, închei eu, oamenii ăștia mă-ncurcă foarte rău. 
Trebuie să-i neutralizez ușurel pentru câteva zile și nu văd pe 
altcineva în afara dumitale capabil să-i adăpostească. 

— Diplomaţi englezi! se-ncurcă șvaițerezul. Nu vă gândiţi un 
pic! 

— O să-i tratezi cum se cuvine. Cel mult într-o săptămână, 
trec să-i recuperez. Ca să le aduceți mâncarea, să-ţi pui o mască 
sau un simplu ciorap de damă tras pe faţa dumitale voioasă, 
Gaston. N-o să te vadă. Când mă-ntorc, o să-i trambalez la 
capătul celălalt al Elveţiei ca să-i eliberez și n-o să afle niciodată 
cine i-a găzduit. 

Dar argumentele mele au tot atâta efect ca un genunchi de 
femeie frecându-se de un picior de lemn. 

— Nu, nu, e imposibil. Intelligence Service o să cerceteze și 
sunt tipii cei mai șmecheri din toate poliţiile. O să dea de mine 
Şİ... 

— N-o să dea de tine, garantez eu agasat. A trecut mai mult 
de o oră de când gușterii noștri sunt băgați la cutie. Am făcut cel 
puțin optzeci de kilometri cu mașina înainte de-ai aduce aici. N-o 
să știe niciodată că erau atât de aproape de Geneva. Și cum o 
să-i eliberez chiar mai departe, o să fie complet zăpăciţi. 

„Cred că ţi-am dovedit recent că poţi avea încredere în mine, 
nu?” 

Această aducere-aminte a datoriei față de mine nu-l face să 
cedeze. Continuă să bălăngăne o moacă îngrozită, făcând „nu, 
nu” ca o tânără fecioară căreia un vagabond i-ar propune să nu 
mai fie. Mă cam calcă pe nervi, sfântul ăsta. Vorba Feliciei: „Faci 
bine unui rău și se cacă-n nasul tău!” 

În timpul ăsta își face apariţia și d-na Kurly, radiind. S-a- 
ngrășat ceva, cumătra, de când și-a părăsit crâșma din 
Montmartre. E încărunţită și fibromatoasă. Țâţele-i dau bir cu 
fugiţii. Sutienul ei are ceva de furcă ca să le-aducă pe 
indisciplinatele astea pe drumul cel bun. 

Zâmbetul îi îngheaţă când observă fațada descompusă a 
bărbatului ei. 

— Ce se-ntâmplă, Gaston? exclamă demna rentieră. 

O liniștesc cu un zâmbet. 

— Nimic grav. 

Și-i rezum motivul vizitei mele. Neliniștea îi boţește faţa, 
totuși, o încasează mai bine decât pămpălăul ei. 

— Dacă asta vă ajută la ceva, comisare. Avem o datorie față 
de dumneavoastră. 

— Mulţumesc, draga mea prietenă, știam eu că pot conta pe 
ajutorul vostru, o încredinţez eu. Vă dau cuvântul meu că n- 
aveți de ce vă teme. 

— Complicitate la kidnapping! Nu avem de ce ne teme! 
Scheună Gaston. Și kidnappaţii care sunt diplomaţi englezi! Vă 
bateţi joc de oameni! N-o să accept niciodată să intru într-o 
astfel de combinaţie, auziţi? Niciodată, niciodată, niciodată! 

— Gaston! murmură nevastă-sa foarte încurcată. 

Dar el se-ncăpățânează, devine muiere nevricoasă, Gaston 
ăsta. Se cramponează de liniștea lui burgheză. Vrea să fie lăsat 
să crape în pace, înconjurat de trandafirii lui. Aerul Elveţiei 
natale l-a regenerat. Departe de Pigalle, și-a regăsit plăcerea 
vieţii simple și liniștite. Nu vrea să mai aibă probleme, niciodată- 
n viața lui! A devenit un neutru îndârjit, Gaston, asta-i! 

Simt că s-a dus dracului. Turbez. Hârâi, mărâi, pârâi, sfârâi și 
îl bârâi! 

— Nu-mi place să amintesc de binefacerile mele, Gaston, dar 
dă-mi voie să-ţi spun că fără mine, acum ai fi la închisoarea din 
Poissy, asamblând obiecte din plastic. 

— Dumneata spui asta, eram nevinovat și mi-aș fi dovedit 
nevinovăția! 

Uite unde am ajuns, dragele mele. Ce silă mi-e! Oamenii pe 
care i-ai depanat ajung întotdeauna să-ţi conteste serviciile. Sau 
să pretindă că n-au folosit la nimic. Ah! îndurare cerească, bine 
că există gagici. Ele, cel puţin, au recunoștința pântecului! 

— Foarte bine, Gaston. |ți mulțumesc, îngrijește-te și fii fericit, 
cârâi eu îndreptându-mă spre Bentley. 

Ce-o să fac acum cu gorobeţii mei? Trebuie să găsesc o 
soluţie de schimb și încă repede, căci e trecut de prânz. În trei 
ore ne decolează avionul. 

— Imi dai voie o clipă? îmi aruncă Namila, îndreptându-se 
către Kurly. 

— Oh! lasă, Grasule, lehamisesc eu. 

Dar el nu se lasă stopat. 

— Am spus numai o clipă, se ambalează Mamutul. 

Îi atinge braţul lui Gaston. 

— Dom'le Gaston, dacă-mi daţi voie, aș dori să vă spun o 
vorbă în particular. 

Are un zâmbet larg și-mbietor, Beru. Fizionomia lui reflectă 
blândeţea cea mai prietenoasă, bunătatea cea mai consecventă. 

Celălalt cade în cursă. Beru îl apuca familiar de o aripă și cele 
două personaje dispar în labirintul parfumat al tufelor de 
trandafiri. 

— Scuzaţi-l pe soţul meu, domnule comisar, se smiorcăie 
Matilda. De când cu infarctul, cu moartea mamei lui și tot restul, 
a devenit chiţibușar. E un fel de tânăr bătrânel. 

— Bine-nțeles, murmur eu sinistru. E foarte clar. 

Ea își șterge un șuvoi de lacrimi. 

— Sunt dezolată că vă refuză serviciul ăsta, sughiţă ea. 

— Și eu cu atât mai mult că mi-l refuzaţi! 

O las să-și verse umilința, fumând o ţigară. 

Mumificaţii contrabaselor încep să se agite în cutiile lor. Aud 
zgrepţănituri, gemete. Un adevărat concert... de lamentări. 

Cum Grasul întârzie, trag două claxoane nerăbdătoare. Ce 
naiba face Beru? 

Deodată, tufele de trandafiri care se înalță la marginea aleii 
se escamotează și cad. Apare Grasul, cu o coasă-n mâini. A 
trasat o cărare ușchită prin boscheţii lui Gaston. În spatele lui, 
Kurly trepidează. Cât e de măreț, Beru, cu gestul cosașului, la 
fel de semeț ca cel al semănătorului. Cam roșu, transpirat, cu 
pălăria pe ceafă și mânecile cămășii suflecate. Se oprește la 
capătul brazdei, se reazemă în mânerul coasei. 

Mort de furie și de amărăciune, Gaston îi sare în spate și îl 
scutură horcăind: „Mizerabile! O să chem poliţia”. 

Atunci Beru aruncă coasa, își trage fruntea și declară: 

— Asta, amice, e prima sancţiune. 

După care îi arată ceasul cu brățară metalică: 

— Vezi ceasul ăsta, măi fund de șobolan?! Este un Difor, deci 
e solid. Ei bine! îmi deformez Difor-ul pe botul tău dacă te 
încăpăţânezi să mai faci pe nerecunoscătorul. Și asta nu-i tot, 
neică. Am o grămadă de prieteni care se dau și peste cap, 
numai să-mi intre-n voie. Le tutuiesc pedi/gree-ul tău în canalul 
urechii și, la fel de clar pe cât e de multă gheaţă la Polul Nord, n- 
ai să mai ai niciodată vreo noapte de odihnă, Gaston. Dacă vrei 

să faci din viaţa cuiva un rahat, degeaba se-nconjoară el de 
caralii și se baricadează-n frigider, nimic nu ajută, bagă-ţi asta-n 
cap! 

Mai trage o coasă jucăușă într-o somptuoasă tufă de 
polymorphus coleus. 

— Ce hotărăști? face Beru scuipându-și în palme. 

— Bun, de acord. O să vă păzesc tipii. Dar vă previn, dacă 
vreodată se împute treaba, spun cine mi i-a adus! 

— N-o să se împută, Gaston, îi promite Grasul. 

Kurly este excelent utilat pentru a găzdui doi kidnappaţi. 
Chiar în spatele micii ferme se află o cuvă cu presa ei. In 
această presă de struguri dezafectată îi culcăm pe pacienţii 
noștri. 

— Acum, gentlemen, le spun eu, o să staţi liniștiți câtva timp. 
După ce ne îndeplinim misiunea, veți fi eliberați. 

Englezii ăștia sunt ei cum sunt - și în principal englezi - dar 
trebuie să recunoaștem că în privinţa se/fcontrolului nu-i întrece 
nimeni. Legaţi fedeleș pe piatra rece a unei prese își păstrează 
un calm edificator. Dacă sir Hanger s-ar afla acum la clubul lui 
din Londra, n-ar arbora o nonșalanţă mai glumeaţă. 

— Well, face el, ceva îmi spune că ne vom revedea curând, 
dragul meu. 

— Îmi va face întotdeauna o mare plăcere, sir. Profitaţi de 
aceste câteva zile de claustrare pentru a vă relaxa. În universul 
trepidant în care ne mișcăm e necesar câteodată să te mai și 
retragi. 

Acestea fiind spuse, mergem să savurăm mâncarea preparată 
de coana Kurly. Cine nici nu se atinge de mâncare e soțul ei. 
Afişează o mutră de parastas pe ploaie. Se gândește la 
trandafirii lui secerați, la amenințările care planează asupra 
inimii sale fragile. 

Înainte de plecare, Beru îl apucă de guler și-i aruncă, nas în 
nas, ochi în ochi: 

— Am uitat, moșule, o precizare importantă: ai mare grijă să-i 
mai găsim pe domnii ăștia la întoarcere, da? 

— Şi dacă nu vă mai întoarceţi? obiectează nefericitul rentier. 

— În cazul ăsta, pufnește Grasul, după un an și-o zi, sunt ai 
tăi! Legea-i lege, amice! 

Bagajele lui sir Harry Hanger și ale secretarului său se găsesc 
la biroul de bagaje al aeroportului, conform indicaţiilor mele. Am 
în buzunar actele s;r-ului și biletele de avion. Habar n-aveţi cât 
de bine dă fotografia mea pe pașaportul lui, mult mai bine decât 
cea originală. Și cum l-am întinerit cu douăzeci de ani pe 
scumpul de Harry, schimbând doar o cifră la data nașterii. 

Difuzorul anunţă apropiata plecare a zborului nostru. Îmi spun 
că totul merge uns. In clipa aceea, un cârd de fete încântătoare 
năvălește peste noi. Se îmbulzesc în jurul Grasului și-l potopesc 
cu giugiuleli în diverse limbi. 

— Ce-i asta, Grasule? mă neliniștesc eu, deși bănuiesc 
răspunsul. 

— Gagicile de ieri, răspunse Excelenţa Sa. Dracu s-o ia de 
treabă, deci vin și ele cu noi în excursie! 

O iau la-ntrebări pe una dintre fete, o englezoaică blondă, 
frumoasă de pică, cu ochi verzi ca primăvara. 

— Se confirmă,  domnișoarele se îmbarcă într-adevăr 
împreună cu noi spre Arhipelagul Mitocanilor. 

Beru pare să le fi făcut o impresie grozavă ieri. Un singur 
lucru le sâcâie: ar vrea să știe de ce nu mai e negru. Le explic că 
și-a schimbat culoarea politică și asta le satisface. Damele, cu 
cât sunt mai frumoase, cu atât mai puţin încearcă să-nţeleagă. 

Acestea fiind zise, vă anunţ că prima parte a lucrării a luat 
sfârșit. Recitiţi-o cu mintea odihnită, în timp ce eu o să vi-o făt 
pe-a doua. 

Pe curând! 


EFECTIV: 
SFÂRȘITUL PRIMEI PĂRȚI 


Rezumatul primei părți: 


După peripeţiile pe care tocmai nu le-aţi citit, San-Antonio și 
Bérurier își iau zborul, dându-se drept plenipotenţiari britanici. 
Scopul lor? Să facă tot posibilul ca regina Bukabuna să cedeze 
Franței și nu Marii Britanii, insula Miserupe, unde guvernul 
nostru ar dori să-și continue faimoasele experienţe atomice care 
stârnesc admiraţia unor popoare primitive și a deputaţilor 
majorității. 

e DECI, PARTEA A DOUA 


e CAPITOLUL ÎNTÂI 


O călătorie lungă, asta nu mai există. Lumea devine din ce în 
ce mai minusculă pentru noi ăștia, „drumeţi pe calea vieţii”. 
învingem fusele orare pe propriul lor teren, dacă pot să mă 
exprim așa. Uneori ajungem înainte de-a fi plecat, în funcţie de 
direcția adoptată. 

Astfel, Arhipelagul Mitocanilor, când îl căutaţi pe o hartă sau 
pe un glob, sărmani zevzeci înecaţi în albastrul uniformelor de 
pacifist, vă pare fabulos de inaccesibil; atât de departe de orice, 
încât ar scârbi pe toţi noii Vasco da Gama, Cristofor Columb, 
Magellan și compania, pe toţi împătimiţii evadării, pe toți 
navigatorii cu pânze, cu mânze și cu aburi. iți spui: până și Alain 
Bombard ar renunţa. Acești minusculi căcăței de muscă pierduţi 
în fundul planetei, trebuie să ţintești bine ca să îi atingi. Ajunge 
o eroare de o sutime de grad în calcule și te trezești la Polul Sud 
sau în Australia, la marsupialele care au avut o contribuţie atât 
de importantă la slipul masculin. Vi-l citam pe Bombard, iată 
unul care și-a riscat pielea pe de-a moaca. Performanţa celei de- 
a doua jumătăţi a secolului, după mine, îi aparţine. După asta, 
Alain merita o pensie pe viaţă, o afirm răspicat. Doar a fost 
acordată unor foști parlamentari decrepiţi care n-au făcut decât 
să-și umple buzunarele pe când se aflau în exerciţiu. Eu, pe 
Bombard, îl salut cu respect. Ar putea să-i ia gâtul gazdei, să-și 
arate ștromeleangul fetițelor care învaţă catehismul sau să 
vândă Turnul Eiffel la fiare vechi, tot n-ar schimba nimic, eu i-aș 
păstra aceeași admiraţie de neșters. Performanţa lui aparţine 
omenirii; ca cea a lui Lindbergh, este un frumos cadou; 
mulțumesc, Alain, și moarte cretinilor care confundă curajul cu 
reclama, literatura cu Academia Franceză, geniul cu nebunia... 

Deci, deși sunt minuscule și greu de depistat, insulele 
Mitocanilor există și, după ore-n șir de ghiftuială și de 
somnolenţă în avionul companiei Swissair, sfârșim prin a ateriza 

pe aeroportul din Obscen-Laculme, capitala mult-râvnitului 
arhipelag. Aeroportul a fost construit de americani în timpul 
ultimului (deocamdată) război mondial. Particularitatea sa 
constă în faptul că e amenajat pe creasta unui lanț muntos, 
insula Kacaberu, unde se află orașul Obscen-Laculme, neavând 
în chip de șes decât Piaţa Parlamentului, care măsoară 
șaptezeci de metri în lung și cincizeci și cinci în larg, ceea ce n- 
ar oferi marja de siguranţă necesară aterizării unor Boeing-uri. 

E o operă de artă extrem de îndrăzneață aerogara asta, 
cocoțată la o mie cinci sute de metri altitudine. E construită din 
dale de beton armat susţinute de traverse formidabile. Când 
debarci din avion, nu înseamnă că ai și ajuns la destinaţie, căci 
coborârea se face cu telefericul. În fond, această pistă constituie 
un imens acoperiș, sub care s-au instalat dezmoșteniţii soartei 
din insulă. Aceștia (dezmoșteniţii) se compun în principal din 
păstorii care păzesc turmele de șopârle din rasa Hermes, care 
sunt, cum știe toată lumea, cele mai căutate. 

În momentul în care avionul nostru își începe aterizarea, 
degeaba ne holbăm prin hublouri de ne ies ochii din cap, nu 
zărim decât imensul Pacific vălurit; și ne întrebăm, cu oarecare 
îngrijorare, dacă aterizarea asta au riscă să devină, în fapt, o 
amerizare. Dar nu: în ultimul moment, pista răsare deasupra 
valurilor. Flamuri și steaguri de semnalizare fâlfâie în briză. 
Coliba de control și radarul ei strălucesc în bătaia soarelui. În 
timpul ăsta poţi citi giganticele litere fluorescente pictate pe 
pistă, ce formează cuvântul Haicaramba, care e numele 
aeroportului. 

Boeing-ul aterizează impecabil. 

In clipa aceea, vocea comandantului de bord anunţă în 
engleză: 

— Sir Harry Hanger e invitat să iasă primul din avion. 

Imi desfac centura. De m-aţi vedea, sobru, într-o haină neagră 
și pantaloni vărgaţi, cu o garoafă roșie la butonieră, favoriţii 
grizonaţi bicoz i-am pudrat cu talc, cravată gris-perle, melonul 
bine așezat pe creștet, aţi spune, prea scumpele mele, că San- 
Antonio al vostru se duce la un bal mascat, atât e de incredibil. 

Fermecătoarea stewardesă, toată numai zâmbet, se apropie. 

— Cred că sunteţi așteptat, sir, îmi spune ea, în timp ce 
stewardul îmi descuie ușa de la clasa întâi. 

O căldură fremătătoare năvălește în avion. Nişte tipi ciocolatii, 
purtând șorţuri albe și șepci cu numele aeroportului aduc scara 
până la noi. 

In spatele lor, o fanfară se așază în formaţie. Am senzaţia, că 
sunt muzicanţii gărzii regale. 

Tinuta lor e impecabilă: o bucată de pânză roșie cu dungi albe 
și aurii în jurul șalelor, teniși, mănuși albe, șapcă albă 
încununată de o liră. Epoleţii le sunt pictaţi direct pe umerii goi. 
Nu cântă decât la două instrumente: tam-tam și trompetă, dar 
merită să auzi cum! 

De-ndată ce-mi fac apariţia, cu grăsanul Beru pe urmele mele, 
izbucnește un imn, bubuitor, zdrobitor, care domină ultimul 
vuiet al reactoarelor. 

Ciulindu-mi urechile,  concentrându-mă,  mobilizându-mi 
complet trompele lui Eustache, ajung să identific melodia 
„Găozarii”, atât de dragă regretatului Sidney Bechet. Un 
personaj pe care nu-l remarcasem încă se desprinde din grup și 
înaintează spre pasarelă. Are pantofi de lac, un șort negru, o 
haină neagră, o cravată albă cu picățele roșii legată direct în 
jurul gâtului (căci nu poartă cămașă) și un joben. 

Cobor scara. Omul se des-jobenează, eu mă des-melonez. E 
gras, slinos și cu ceea ce și-a dat pe laţe ca să și le întindă, s-ar 
putea tencui liniștit toată partea de vest a primăriei din Paris. Mi 
se adresează în franceză, nicidecum pentru a ne înţelege mai 
bine, ci pentru că franceza este limba oficială în Arhipelagul 
Mitocanilor. 

— În numili Majestății Sale Ricina Bukabuna, io am mare 
cinste să întâmpin misager al altei mari suverane. Fii bini vinit la 
Mitocani, sir Hanger. 

Ne strângem energic labele și mă trag ușor în lături pentru a-l 
prezenta pe Beru. Dar acesta din urmă îmi preîntâmpină 
politețurile. 

— William, aghiotantul nefericitului sir de colo, amice. Eşti 
sănătos? Îţi merg afacerile? Plozii învaţă bine? 

— Totul e-n regulă! îl încredințează mesagerul regal, încântat 
de atâta atenţie. 

Muzicanţii lui iau răspunsul drept un ordin, așa că încep să 
cânte „Totul e în regulă, doamnă marchiză”, căci sunt puţin cam 
în urmă cu șlagărele, cei din Obscen-Laculme. 

Omul cu joben mă prinde de braț. 

— Dacă vrei, treci garda în rivistă? îmi propune el. 

Și mă trage spre o companie de Royal-Medoc, garda de 
onoare a palatului. Defilăm prin faţa trupelor. Cam solizi, gealaţii 
reginei! Cel mai scund măsoară cel puţin doi metri. Sunt 
îmbrăcaţi sobru, în ghetre albe, slip din piele de șopărlă și bicorn 
de academician francez. Merită să-i admiri, într-o impecabilă 
poziție de drepți, cu lancea la picior, cu bărbia ridicată, cu pielea 
lucioasă ca o mobilă veche, bine lustruită. 

Beru îl ciupește de ureche pe ultimul din rând, cu un gest 
extrem de napoleonian: 

— Foarte bine, băiete, aprobă el, e foarte bine, transmite 
complimentele mele colegilor tăi, în afara ăluia care-și ţine 
lancea pe dreapta. 

Îi întinde militarului o bancnotă de cinci franci: 

— Fiindcă e cald, să daţi pe gât o dușcă în sănătatea ricinei 
Angliei. 

Soldatul nu pune banii la ciorap, pentru că nu poartă așa 
ceva, dar îi îndeasă cu un gest rapid în slip. 

— Bun așa, acum înţeleg de ce se cheamă punguliţe, se 
hlizește Beru, grăbindu-se să ne ajungă din urmă. 

E rândul colibei de onoare a aeroportului. E împodobită cu 
drapelul englez și cu cel mitocan. Acesta din urmă, după cum 
bine știți, reprezintă un gușter verde pe fond galben, plus, scrisă 
în arc de cerc, falnica deviză: „Cine-mi umblă la gușter, are de-a 
face cu mine”. 

Ne închinăm în faţa celor două drapele naţionale. Se aude o 
înregistrare cu „God save the queen”. Momentul e solemn. După 
imnul britanic, mesagerul reginei se apleacă spre mine. 

— Scuză-mă, spune el, dar noi, mitocanii, n-avem imn 
naţional. 

Îmi prezintă câţiva înalţi demnitari îmbrăcaţi la fel ca el, după 
care face un semn și o echipă de negrotei împinge spre noi o 
cameră de luat vederi. 

Un operator e agăţat de masivul aparat. Face un semn cu 
mâna. Atunci mesagerul mă ia de gât și mă sărută pe gură. Se 
întoarce spre obiectiv, face cu ochiul, schiţează un vag salut 
roman, se hlizește, îi dă cu tifla și mi se atârnă de braţ, într-o 
pronunţată atitudine de sfârșit de nuntă. 

— Nu știam că aveţi televiziune, spun eu eliberându-mă din 
strânsoare. 

— N-avem încă, dar avem deja o cameră de luat vederi, 
răspunde ceremoniosul personaj. Așa că înregistrăm pentru 
când o s-o avem. 

Îmi trage un cot în stomac, își umflă obrajii, scoate limba și 
emite un sunet pe care un cal îndopat cu ovăz l-ar recunoaște 
cu siguranță. 

Pierzându-și răbdarea, Beru îl dă la o parte cu un gest hotărât. 

— După dumneavoastră, dacă mai rămâne ceva, dom'le 
stareţ, bombăne Namila. Îmi dai voie să mi se vadă și mie 
ocheanele pentru posteritate? 

În mod deliberat, B&ru acaparează obiectivul, în faţa căruia se 
străduiește să adopte o expresie gânditoare, lingându-și în 
același timp degetele ca să-și netezească freza rebelă. Dar iată 
că mentorul nostru se și caţără pe un podium pe care se înalţă 
silueta deșirată a unui microfon. Scoate din buzunar un sul de 
hârtie igienică și începe să-l desfășoare, citind textul plin de 
sevă (evident) scris pe el. 

— Dom'le trimis spicial, începe ṣan bulanul; ziua asta e o zi di 
glorie pentru toți mitocanii. Suverana noastră ie tare mândră să 
ti primească pe tine care reprezinţi pe marea colegă de-a ei. 
Astea două maiestăţi guvernează fiecare o insulă. A ta e mai la 
nord decât a noastră, dar, cum spune marele nostru poiet Ma- 
Lro care l-a scris discursul ăsta: „Cocotierii uneia și cocotierii 
celeilalte dau aceeași umbră oamenilor de bine”. Suntem 
încredințaţi că roadele colaborării dintri celi două ţări ale 
noastre vor fi suculente ca portocaliii și că lumina progresulei, 
pardon: vreau să zic a progresului, va aduce zorii radioși ai zilii 
di mâine care se deschide asupra perspectivei îmbucurătoari a 
unui viitor care, dacă n-ar fi futurist, ar fi deja depășit, vreau să 
spun: petrecut! Trăiască Marea Britanie, trăiască Mitocanii! 

Personalităţile prezente aplaudă plesnindu-se peste fese ca să 
facă mai mult zgomot. 

Mentorul nostru își ridică atunci brațele în V pentru a saluta 
auditoriul. Dar deja un Béru nemulţumit îl trage de pulpana 
hainei, bodogănind: 

— Ai fi putut să espediezi o vorbă bună și-n direcţia mea, 
bătrâne, că numai șefu' are parte, uite-așa descurajezi poporul, 
tot poleind ceea ce e deja poleit! 

Conștient de justețea reclamației, mesagerul cere să se facă 
liniște și adaugă: 

— Mi-aș încălca toate îndatoririle, dacă n-aş saluta pi 
tovarășul de drum al lui sir Hanger. Preţiosul său colaborator, 
venind aici, adaugă un strat de glorie pe plăcinta de cinste care 
ne ie oferită. 

Re-bravo. 

Înaintez pentru a răspunde, dar Bérurier înhaţă microfonul 
(care, în treacăt fie spus, nu e legat la nimic și se găsește aici 
numai în calitate de figurant). 

Are pomeții în flăcări și privirea lăcrimoasă, Grasul. 

— Domnilor și domnilor, începe Beru (căci nicio femeie nu e 
prezentă la această ceremonie de primire), modul spontaneu și 
magistral la care tipul vostru aici de faţă m-a periat, nu numai 
ca secretar de pelin potent iar, ci ca eu-însumi, mă mișcă 
profund. Mi-ar fi plăcut, continuă Vorbăreţul întorcându-se spre 
omul cu joben, să-i aduc trei flori cucoanei dumitale, cum s-ar 
zice să marcăm evenimentul; dar știți cum e: bagajele de făcut, 
avionul de luat, circulaţia blocării, o ultimă curtoazie nevestei, 
doar ca să-i faci plinul înainte de plecare, pe scurtelea, am 
omisionat. 

Se scotocește, scoate, o bancnotă de zece franci elveţieni din 
buzunar și adaugă, întinzându-i mesagerului. 

— lată de ce îmi veţi face plăcerea să-i cumpăraţi un flecușteț 
din partea mea înainte să vă întoarceţi acasă. 

Asistenţa e cuprinsă de emoție în faţa acestui gest atât de 
elegant. Mentorul se aruncă hohotind la pieptul lui Beru. 

Bolborosește că n-o să uite asta niciodată și că o să păstreze 
bancnota pentru folosinţa lui proprie, având în vedere că cele 
douăzeci și trei de neveste ale sale îi fac ele lui cadouri. 

În fine, într-o atmosferă de chermeză, ne îndreptăm către 
teleferic pentru a ne încheia călătoria spre capitala ale cărei 
acoperișuri de paie scânteiază în vale, învăluite într-un abur 
albăstrui. 

Telefericul e împânzit de stegulețe. Cum nu avem scaune, au 
fost instalate două pliante de onoare. Beru, de la prima bucă 
face să crape chinga celui de sub el și se trezește pe podea; dar 
incidentul rămâne hazliu și amuză pe toată lumea, inclusiv pe 
Grăsan. 

În timpul coborârii (foarte lentă, căci cabina se mișcă doar 
datorită tracţiunii umane; sus se află opt sute de angajaţi care 

țin cablul în mâinile lor bătătorite), mesagerul reginei ne dă 
amănunte despre Obscen-Laculme. 

Un adevărat ghid negru de buzunar, sacul ăsta mare de 
cărbuni. Ne descrie capitala în lung, în lat și în periferie. Patru 
mii de locuitori, toți de rasă neagră, în afară de consulul Suediei. 
În marea majoritate aparţin religiei poluante. Catolicismul 
fusese gata-gata să se instaureze în arhipelag la începutul 
secolului, dar din păcate, păstorii de gușteri, arieraţi și având o 
pasiune rușinoasă pentru dulciuri, au aflat că misionarul avea 
diabet și l-au consumat. 

În afară de creșterea gușterilor, există o singură ocupaţie în 
insula Kacaberu: împletitul cojilor de banane. Navele de coastă 
descarcă la Obscen-Laculme importante cantităţi din aceste 
fructe.  Obso-laculmienii le  decojesc, aruncă conținutul 
bananelor în mare și le usucă cojile pentru a le recupera fibrele. 
Apoi le împletesc și obţin un fel de rogojină grosolană care 
servește la confecţionarea sacilor destinaţi transportului de 
banane. Sacii aceștia fiind consideraţi ambalaj de unică 
folosinţă, e clar cât de rentabilă e această modestă industrie! 
Șomajul este complet necunoscut în Kacaberu. Nivelul de viaţă e 
mai ridicat aici decât în celelalte insule ale Mitocanilor. Fiecare 
cetățean are perechea lui de sandale (în timp ce înainte de 
ultimul război, doar oamenii de vază aveau), în fiecare familie se 
găsește un fonograf și un termos, ceea ce dovedește că nu poți 
opri progresul și că se revarsă confortul chiar asupra regiunilor 
celor mai izolate. 

Ajunși la poalele muntelui Haicaramba, un somptuos Rolls- 
Royce avansează până la scăriţa de onoare. Nu este un Rolls ca 
toate celelalte, deoarece are caroseria din aur masiv și îi lipsesc 
roțile. Străzile din Obscen-Laculme sunt în același timp prea 
înguste, prea strâmte și prea prost pavate pentru a permite 
circulația unei mașini normale, așa că aceasta e împânzită de 
mânere îmbrăcate în catifea vișinie, care-i dau posibilitatea de a 
fi purtată de oameni în spinare. 

Un șofer în ţinută de gală ne deschide ceremonios portiera. 
Luăm loc toţi trei cu mare izmeneală (Beru și mesagerul poartă 
măsuri mari la izmene) după care șoferul se așază la volan și 
lasă motorul să meargă domol. Pe tot parcursul drumului, el 
semnalizează și claxonează în viraje. Încetineala deplasării 
noastre ne îngăduie să descoperim frumusețea neobișnuită a 


76 


fermecătorului oraș extrem de scund, din moment ce clădirile 
sale cele mai înalte, de concepţie troglodită, nu au decât parter. 
O mulţime frenetică se îmbulzește pe traseu, agitând steguleţe 
britanice și strigând din răsputeri: 

— Trăiască bomba atomică! 

Îmi face impresia, măi băieţi, că propaganda palatului și-a 
făcut datoria. Și Beru are aceeași impresie, deoarece, 
întorcându-se la temerara noastră misiune, îmi suflă în tubul 
acustic: 

— Cred că o să fie greu al naibii să le schimbăm orientarea, 
Bătrâne. Chiar nu văd cum am putea s-o facem pe regină să se 
răzgândească în privinţa acordului cu rosbifii. 

— Așteaptă și vezi, îi răspund eu, ceea ce constituie un mod 
de exprimare franco-britanic. 

— Cum ţi se pare capitala? se neliniștește mesagerul reginei. 

— Very frumoasă, amice! i-o întoarce Beru. Ar trebui să vin o 
dată în concediu cu muierea, sunt ceva hoteluri ieftine prin 
zonă? 

—O să construim unul cu paralili tratatului, afirmă 
importantul personaj. Țara noastră se află în plină 
nexampansiune. 

Ne arată o imensă colibă de formă ovală. 

— Aici e Facultatea di Litere. 

Într-adevăr, câţiva studenţi ne fac cu mâna de la ferestrele 
instituţiei. 

— Ce diplome au băieţii care ies de aici? mă informez eu. 

Își încrețește fruntea, se gândește o clipă și afirmă, plin de 
importanță: 

— Cum să-ţi zic? E la fel cu certificatul di studii în Neuropa. La 
fel asemenea! Acolo, adaugă el indicându-mi altă colibă, din 
care doar acoperișul răsare din solul stâncos, ai spitalul 
elefanților bolnavi unde regina a fost reperată de prostată acum 
doi ani! 

— Regina operată de prostată! exclam eu. Bine, dar femeile 
nu au prostată! 

Mesagerul se posomorâăște. 

— Regina noastră e același lucru ca un rege, mi-o taie el 
scurt. _ 

Rămâne o clipă tăcut, șocat de exclamaţia mea. In acest 
moment trecem prin faţa unei modeste locuințe de chirpici pe 

care e fixată o placă de marmură care indică: „În această casă, 
marele savant Waicekald a inventat apa caldă în 1934”. 

Mulțimea devine din ce în ce mai densă și dansul ei se 
întețește. Serbiciul de ordine (aici polițiștii sunt dotați cu bice) 
comprimă cu greu populaţia. 

Ajungem în Piaţa Parlamentului, de dimensiuni modeste, dar 
bine proporţionată, cred că v-am precizat-o recent și mai sus. 

În centrul ei se înalță un monument interesant pentru un 
amator de ciudățenii. Reprezintă o pereche de picioare desculțe. 
Ghidul nostru îmi explică că această operă e rezultatul unei 
neînţelegeri. Regina Bukabuna comandase statuia în picioare a 
defunctului ei soţ, prinţul Dilliman. Făcând o confuzie, sculptorul 
curții n-a executat decât bulanele; acestea din urmă semănând 
leit cu originalele (nu lipsește nicio bătătură, nicio unghie 
încarnată din copia lor de bronz), Majestatea Sa a hotărât să 
păstreze monumentul așa cum era. 

Ni se traduce inscripţia în dialect mitocan ce figurează pe 
soclu. E un poem care sună cam așa: 


Avea picioarele pe pământ, 

Gândea cu picioarele 

Și-a băgat picioarele 

Și a plecat cu picioarele-nainte. 

Fie ca zeul De-Zodor să-l primească. 


... ceea ce, trebuie să recunoașteți sau daţi o fugă să vă faceți 
cărţi de vizită din hârtie igienică, nu e lipsit nici de lirism, nici de 
avânt. Și ingenios pe deasupra! Te împacă cu ideea gânditului 
cu picioarele; o justifică, îi conferă un demers, ca să zic așa, o 
imortalizează. În viaţă, când ai făcut o prostie, în loc s-o regreti, 
trebuie s-o sărbătorești. Majoritatea marilor descoperiri își au 
originea într-o eroare. Deseori, o tâmpenie reușită e mai 
profitabilă decât o piatră filosofală ratată. 

Punctșidelacapăt. 

Palatul Regal (în engleză the Royal Palace) se înalţă în fundul 
pieţei. Spre deosebire de celelalte construcţii care sunt făcute 
din lemn și paie, el e făcut din ce vrei și ce nu vrei, adică nu s-au 
zgârcit la materiale. E o clădire care ar fi aproape 
dreptunghiulară, dacă n-ar fi perfect ovală. Are forma unei cutii 
de pălării. Nu are nicio fereastră, ca să nu pătrundă căldura în 

interior, și captează lumina printr-un imens vitraliu în zigzag. 
Această reședință regală te-ar duce cu gândul la o uzină, dacă 
garda în ţinută de gală n-ar sta de pază lângă vastul peron pus 
de-a-ndoaselea care coboară până la ușă. 

Rolls-ul se oprește. Coborâm. Pus pe bacșișuri, Grasul lasă o 
monedă șoferului. Se apropie niște soldați, înarmaţi cu lănci de 
gală. La comanda șefului lor, care răcnește: Buri... ic! valoroșii 
războinici mitocani își plantează mânerul armei în alveola 
sfredelită în abdomen. Căci, de la cea mai fragedă vârstă, copiii 
sunt selecționați pentru a deveni lâncieri ai reginei. Sunt puși să 
poarte o centură-sfredel-de-buric, care le formează, în decursul 
anilor, o cavitate de aproximativ douăzeci și cinci de centimetri 
în burtă. Această cavitate e căptușită cu piele și lăncierii 
defilează cu lancea-n burtă, fără să aibă nevoie să o ţină, ceea 
ce le permite ca în același timp să cânte la instrumentele lor, să 
jongleze cu nuci de cocos sau să citească „Le Monde”. 

Descaladăm treptele peronului și trecem print-un pridvor 
monumental, îmbrăcat în catifea vișinie, de un efect 
eminamente regal. În schimb, ușa e bizară. Din acaju masiv, e 
ornamentată cu două panouri pe care scrie: „Beţi Coca-Cola 
rece ca gheața”. După spusele ghidului nostru, ușa aceasta i-a 
fost oferită reginei de americani, dornici să aducă mulțumiri 
mitocanilor pentru ajutorul dat în timpul ultimului război. 

Odată trecuţi de pridvor, dăm (cu oiștea-n gard) peste Sala 
Tronului. Închipuiţi-vă o imensă încăpere de cincizeci și doi de 
metri pe treizeci și patru, acoperită de covoare și mobilată doar 
cu un tron gigantic și cu borne kilometrice. Când vă asigur că 
tronul e gigantic, băieţi, să nu credeţi că exagerez. Ca să vă 
descriu dimensiunile lui, daţi-mi voie să vă spun că posedă doi 
elefanţi în mărime naturală în chip de braţe. E cu totul altceva 
decât stilul Chippendale, pe cuvânt! Elefanții au particularitatea 
de a fi din fildeș și de a poseda colți de aur. Speteaza acestui 
scaun formidabil este tot din aur, încrustat cu pietre preţioase. 
Bornele împrăștiate prin sală sunt borne veritabile servind drept 
taburete vizitatorilor. Ele fac parte din colecţia particulară a 
reginei. Arhipelagul Mitocanilor fiind aproape complet lipsit de 
drumuri, regina Bukabuna e fascinată de șoselele altora. 

— Luaţi loc, ne invită mesagerul, Majestatea Sa vine îndată. 


13 După cum indică și numele, „Le Monde” acoperă totalitatea planetei. Și, din pricina literelor 
titlului, majoritatea străinilor îl iau drept un ziar german. 

Îmi așez dosul pe borna care indică „La Tour-du-Pin 8 km”, în 
timp ce Beru încredinţează o parte din al său uneia care anunţă 
că Birmingham se află la 3 mile. 

Așteptând sosirea reginei arunc o privire fascinată pereţilor 
acoperiți de indicatoare rutiere. Tot colecţia regală. Aproape că 
te-ai crede în sălile unei școli de șoferi. Sunt unele cu interdicții 
de staţionare, altele de sens unic (în genul lor), de „stop”, de 
„fără restricţii” (nici eu n-am); anunțând viraje în Z sau piste 
ciclabile; cu „sfârșitul interdicției de depășire”, plus încărcături 
periculoase, curbe periculoase, alte pericole, 80,100, drum 
îngustat, zgomotul interzis, înălţimea limită 3m5, vamă pe 
douane, intersecţie, drum lunecos, atenţie polei, sens giratoriu, 
trecere de nivel cu semnalizare, greutatea maximă admisă și- 
ncă multe altele, a căror semnificaţie mărturisesc că o ignor, 
ceea ce-n ziua de azi îmi poate aduce retragerea permisului de 
conducere. 

— Frumoasă colecţie, ieste? jubilează mentorul nostru. le cea 
mai completă din tot Pacificul. 

— Superbă, admit eu. 

— Piesa di rezistenţă, continuă amabilul nostru ghid, io cred 
că-i ăsta... 

Și-mi arată un „atenţie, lucrări” foarte banal la prima vedere. 

— le di pi un drum din Corsica, explică el. 

Îngheaţă brusc. În străfundurile palatului a izbucnit un cântec. 
Un imn lent și emfatic, pompos, cavernos, siropos, care te face 
să te gândești la treizeci de căzi de baie dintr-un hotel de 
categoria a treia care se golesc simultan. 

— Apare Majestatea Sa, face el cu o voce reculeasă (ca să nu 
se piardă). 

Se ridică și noi îl imităm. E întors spre ușa din fund, ale cărei 
canaturi sunt ilustrate cu reclame pentru cauciucurile Firestone. 
Semafoare tricolore înconjură pragul. Din roșii cum erau, se fac 
verzi. Doi sclavi, care ar fi goi pușcă dacă n-ar purta fiecare câte 
o brățară de piele, deschid ușa larg. Cântecul se apropie. Din 
adâncul unui coridor imens, vedem cum răsare un ciudat 
cortegiu. Vreo douăzeci de tipi îmbrăcaţi în vânzători de 
benzinărie înaintează în genunchi, psalmodiind cântecul sacru al 
Curţii, al cărui titlu este: „Juisează, regină mult-iubită” și care 
începe cu aceste celebre cuvinte: „Dacă ţi-ai vopsi-o în verde, ar 
fi luată drept șopânlă”. 

În spatele acestui cortegiu de benzinari-coriști-penitenţi, 
merge un grup de fete îmbrăcate în bleu, dar foarte sumar, căci 
au sânii goi. Sunt virginele palatului, rezervate din fragedă 
pruncie oficialităților. Și hrănite numai cu făină pură. După ele, o 
cohortă de războinici, dintre care cel mai scund măsoară cel 
puţin doi metri, cară un fel de lectică cu văl. Un bătrâne! albit, 
îmbrăcat în barba-i albă, merge lângă lectică, purtând sceptrul 
reginei Bukabuna, minunat făurit, căci reprezintă chiar pe cei 
trei făurari din poveste, în timp ce ridică-n slăvi Creaţia. Cel de 
jos ridică-n slăvi servitoarea, făurarul din mijloc se ocupă de 
pisică, cel de-al treilea, un fel de Carol cel Mare care domină 
piramida de aur și rubine, își exhibă deliberat odoarele, și se 
poate citi, gravată în semicerc, deviza monarhiei mitocane, care 
este, vă reamintesc în cazul în care aţi uitat: „Și asta ce e, 
belgiană?”1* 

Beru, descumpănit pentru o clipă, se apleacă spre ghizdul 
urechii mele și aruncă: 

— Asta zic și eu intrare, bătrâne! E o contesă din „O mie-ntr- 
una de nopţi”, regina asta! 

Cei de la benzinărie se ridică și tac. Virginele se depărtează. 
Lectica e adusă în mijlocul Sălii Tronului și moșul cărător de 
sceptru anunţă cu o voce ascuţită: A 

— Majestatea Sa regina Bukabuna! Ilmpărăteasa mărilor 
Sudului! Păzitoarea recifelor de corali! Suverana Arhipelagului 
Mitocanilor! Amirăleasa flotei! Generălăreasa comandantă a 
trufelor! Membră a acadea-mi-iei din Franța! Comandoresă a 
Ordinului Șopărlei, Cavaleră a durdei da barbaria! 

Și toți însoțitorii, toate însoţitoarele strigă într-un glas: 

— Ea e! 

Cam ca pe ringul de box, atunci când sunt prezentați 
adversarii. 

Mentorul nostru își pleacă capul. ÎI imităm, având în vedere că 
nu cunoaștem deloc protocolul mitocan și că preferăm să ne 
ajustăm comportamentul după al lui. 

Moșul cu sceptru strigă: 

— Glorie reginei noastre mult iubite! 

Și toţi reiau în cor: 

— Glorie reginei noastre mult iubite! 


14 Bunicul reginei Bukabuna era congolez. 

Ne ridicăm capetele în timp ce virginele dau în lături vălurile 
lecticii. Suntem nerăbdători s-o vedem pe dezmăţata suverană, 
mare organizatoare de petreceri deocheate. 

Mă aștept la o Antinea, o Nefertiti, un soi de Mona Lisa 
neagră. De la începutul acestei neobișnuite aventuri, am 
idealizat-o cu totul, pe potenţata insulelor Pacifice! Vreau o 
Astrid tuciurie, o vreau frumoasă, magnifică, triumfătoare, încă 
tânără, semeaţă, romantică, fermecătoare și, pe scurt: 
legendară. 

Să vă mărturisesc? Simt o ușoară strângere de palpitantă. 
Gagicile reușesc întotdeauna să mă cufunde într-o stare de 
semi-transă. Sincer să fiu, numai ele mă fac să vibrez. Le prefer 
lui Beethoven, lui Van Gogh, lui Balzac. Ele! Cu privirea lor lentă, 
cu zâmbetul lor enigmatic, cu mireasma lor delicată, cu oftatul 
lor care seamănă deja cu sunetele dragostei. 

Eu privesc. Beru privește. Conjugăm împreună verbul a privi. 
Tragem cu cei patru ochi, ne deplasăm pe orbitele noastre, 
sufletul ne cântă cristalin. 

Mă coagulez, împietresc, mă solidific, fraţilor. Mă chircesc pe 
dinăuntru. Simt că gura mi se deschide singură, ca o stridie la 
soare. 

Ceea ce văd eu în lectică nu-i o regină, e o vacă. Mai rău: o 
elefantă, o balenă, un maldăr, un morman necontrolabil de 
grăsime. 

Trebuie să cântărească cam trei sute de livre, suverana asta. 
E monstruos de fleșcăită. Tremură, freamătă, se lăţește, se 
revarsă. E oribilă. E abjectă. N-are vârstă, n-are talie, n-are 
forme. E un volum grosolan, o descărcare claie peste grămadă. 
Ce tot îndrug: trei sute de livre! Trei sute de kilograme, poate! 
De altfel, o chestie ca asta nici nu mai poate fi cântărită! Nici 
controlată! Nu mai folosește la nimic s-o verifici, s-o cataloghezi. 
E enormă, hidoasă și există, astea-i sunt ultimele caracteristici. 

Imaginaţi-vă un butoi de gelatină negricioasă... Care poartă o 
rochie de catifea verde. Seamănă cu o colină de cărnăraie 
avariată. Se zguduie din interior, ca Etna. Cea mai rușinoasă 
fermentație. Fermentaţia asta e tot ce i-a mai rămas viu. 
Pântecul? Staţi așa, să vi-l rezum. Muntele Ventuz! Sânii? Munţii 
Lunii! Dar cel mai rău lucru, culmea grozăviei, hidoșenia totală, 
coșmarul delirant, e fizionomia reginei. Mare ca o mașină de 
spălat e moaca mamaiei. Grăsană, buhăită, triplu gușată, 

umflată cu pompa, căzută, fleșcăită, apăsătoare, cu obrajii ca 
doi saci de făină. Un nas lătăreț, cu nări atât de căscate, încât 
otorinologii se echipează ca speologii pentru a-i gini polipii, buze 
groase, crăpate, violacee, pe care respiraţia ei căznită le ţine 
deschise. Dinţi depărtaţi, asemănători unor coli, grilaj teribil 
care protejează o limbă cumplit de greţoasă. Ochi bulbucaţi, cu 
albul galben, galbenul roșu și pleoapele insuficiente. Laţe 
descreţite, care se lipesc de faţadă ca niște alge ude. Adăugaţi 
la acest tablou niște braţe scurte ca aripioarele de pinguin și 
obţineţi creatura cea mai cumplită, cea mai monstruoasă care 
se poate zămisli. Eu zic că trebuie să aibă un hipopotam printre 
strămoși, Bukabuna asta, obligat. Și o gorilă, cu siguranţă. ȘI, 
poate, cu câteva generaţii în urmă, un cașalot. E rezultatul 
împerecherii lui lona cu Balena. 

Ne cercetează cu privirea ei cioplită-n piatră. 

Mă solicit, mă forțez, iau iniţiativa. 

— O rog pe Majestatea Voastră să binevoiască a primi 
omagiul respectului meu cel mai profund, recit eu. 

Și-l înghiontesc discret pe Beru. 

Il luase apa pe Baby Food.» 

Dar își revine: 

— La fel asemenea, Majestatea Mea, bâiguie Umflatul (cât de 
subțire! pare așa-zisul Gras, în comparaţie cu regina). 

Adaugă, silindu-se să zâmbească: 

— Se poate spune că regatul dumneavoastră nu-i chiar la doi 
pași, dar vederea dumitale, scumpa mea jestate, merită 
deplasarea. Sper că nu vă deranjăm? 

Ea ne mai acordă o privire, mai apăsătoare decât precedenta. 
Greutatea lăptăriilor, insuficient compensată de cea a târtiţei, o 
trage în față pe Bukabuna. Susținută de tinerele virgine ale 
căror sâni mici și obraznici ne agresează, ea urcă anevoie 
treptele tronului și se prăvălește între cei doi elefanţi, care, 
dintr-o dată, sunt reduși la proporții bibelotoase. 

Se lasă o tăcere adâncă. Atunci când suverana e instalată, 
toată asistența se așază în genunchi, cu fesele pe călcâie. Şovăi 
să fac și eu la fel, dar îmi spun că demnitatea mea de 
plenipotenţiar e incompatibilă cu această poziţie, astfel că 
rămân în picioare, într-un fel de respectuoasă poziție de drepți. 


15 În engleză, food înseamnă mâncare. 

— Fiţi bine veniţi la Kacaberu, capitala mea, declară în cele 
din urmă regina. Sunt încântată să vă primesc, sir Hanger. 

Vocea ei, deși puţin cam subţirică, este unicul lucru relativ 
uman care i-a mai rămas. Adaugă: 

— Am fost foarte mișcată de cadoul delicat pe care mi l-ați 
făcut. Aceste sclave albe sunt extrem de frumoase. 

Deci așa, Mamaia a recepționat deja șeptelul. 

Stimabilul meu camarad Alexandre-Benoit Berurier se simte 
dator să se bage-n vorbă. 

— Pot să-i garantez Majestății Voastre că n-o să aibă decât 
complimente. Le-am experimentat eu însumi personal pe aceste 
donșoare și vă garantez că, în materie de babardeală, merită 
felicitările juriului. 

— O să vedem, afirmă mormanul de cărnăraie. O să vedem. 
„Mitocanii sunt în plină dezvoltare și amorul face parte din 
reformele întreprinse”. 

— Ca ce chestie, Majestatea Mea? exclamă Be&ru. Vreţi cumva 
să spuneţi că pipiţele voastre nu sunt cine știe ce frivole? 

— Vai, vai, vai! se tânguie vocea firavă a Obezităţii Sale. La 
noi, fetele sunt frigide, dragul meu, și de-aici rezultă o răceală a 
mitocanului față de mitocancă. Contrar altor popoare care se 
înmulţesc, al nostru e pe cale de dispariţie și vreau să îndrept cu 
orice preţ această stare de lucruri. Este necesară educarea 
sexuală a fetelor noastre. 

Namila dă din cap și afirmă, arătând spre virgine: 

— Și totuși au tot ce le trebuie ca să râdă și să se distreze în 
societate, draga mea jestate. Nu credeţi că, în loc să le arătaţi 
cum se dau europencele cu roțile-n sus, ați fi mai câștigați dacă 
le-aţi da pe mâna unora cu slip descurcărețţ și tolbă de reţete? 
Căci, să fim logici, Majestatea Mea, dar o muiere e frigider mai 
ales bicoz gorobeţii nu sunt la înălțimea situaţiei. Aveţi o 
grămadă de șmecheri care se cred mari scule și care au tot 
atâta imaginaţie ca un centru de inseminare artificială. În nouă 
cazuri din zece, performanțele lor sunt „nu vă deranjaţi, nu fac 
decât să intru și să ies”; pe chestia asta, suratele nu foarte 
înclinate spre tandreţea devastatoare iau drept corvoadă ceea 
ce ar trebui să fie o partidă de extaz, înţelegeţi? ` 

Enorma potentată pare tulburată de discursul bérurian. Il 
ascultă din tronul ei majuscul, mângâindu-și uriașele fălci, mai 
mult sau mai puţin gușate. 

— M-am gândit la acest aspect al problemei, ne spune ea, dar 
prezintă o imposibilitate majoră: dacă fetele noastre se 
împerechează cu albi, rasa noastră va fi poluată, căci ar rezulta 
o progenitură impură... 

Grăsunul se simte atins de epitete: 

— Majestatea  Voastră se aruncă cam tare, afirmă el. 
„Poluată”, „impură”, nu-i foarte amabil... Dacă Majestatea Sa ar 
fi niţel rasistă, asta nu m-ar mira deloc. 

— O rasă ca a noastră trebuie conservată cu strășnicie, afirmă 
suverana. 

Intervin la rândul meu: 

— Lumea evoluează, Majestate. Încrucișările sunt cele care 
asigură soliditatea rasei umane. Când toţi locuitorii planetei vor 
avea aceeași culoare indefinită, același guvern și aceeași religie, 
abia atunci conflictele vor înceta și omul va fi demn de el însuși. 

În acest timp, moșul bărbos care ţine sceptrul urcă în 
genunchi treptele tronului și-i șoptește reginei ceva nu prea 
amabil la adresa noastră. Deși se exprimă în dialect mitocan, 
ghicesc după intensitatea și asprimea tonului său că nu ne 
împărtășește punctul de vedere și că o mustră pe regină. Ea îl 
calmează cu un gest al micilor ei braţe șuncoase. 

— Vraciul Nikolai dorește să schimbăm subiectul și noi îi 
acceptăm obiecțiile, declară Bukabuna. 

Îi arunc o privire posacă bătrânului bărbos. Din instinct simt 
un dușman în omul ăsta. El întruchipează tot ce poate fi mai rău 
într-o ţară: reprezentantul vechilor tradiţii. Regina adaugă ceva 
și toată asistenţa se retrage, cu excepţia moșului. 

— Domnilor emisari speciali, spune atunci bătrânul marţafoi, 
Graţioasa Sa Majestate propune următorul program: discuţii 
prealabile, în particular, legate de acorduri. Apoi inaugurarea 
primei linii de metrou din Kacaberu, după care urmează 
banchetul oficial urmat de curtea de amor. Ea speră ca acest 
aranjament al convorbirilor și festivităților să vă convină. 

— Dorinţa Graţioasei Sale Majestăţi va fi îndeplinită, lansez eu 
cu o voce vibrantă. 

Regina ne consimte un zâmbet. Tocmai bun să-i dea o 
amețeală unuia care întinde linii de înaltă tensiune, oameni 
buni! Dinţii ei galbeni de Mumă a Pădurii născută dintr-un 
căpcăun sunt redutabili. 

— Apropiaţi-vă! ne invită suverana. 

Ne aventurăm pe treptele tronului. Cu ambele mâini, ea ne 
indică brațele-elefanţi. 

— Luaţi loc! 

— Adică, scumpa mea jestate? întrebă Grasul. 

Bărbosul explică: 

— Pentru  întrevederile personale,  interlocutorii Prea 
Graţioasei Sale Majestăţi au dreptul să se așeze pe brațele 
tronului, în fața Ei. 

Ne supunem. Cred că arătăm de nu se poate, scumpelor. 

Grăsanul, călare pe scăfârlia elefantului său de fildeș, 
constituie un formidabil cornac!*. 

Moșul cu sceptru stă în picioare pe ultima treaptă a tronului. 
Arată mai sever ca oricând. 

— Inainte de toate, începe Bukabuna, aș dori să aflu adevărul 
asupra atentatului căruia i-a căzut victimă Bubata Laburig, 
ministrul meu al Afacerilor Externe. 

Imi încrucișez privirea cu ocheanele bulbucate ale reginei. 
Ochi de vacă, desigur, dar care reflectă totuși o anume 
inteligenţă. Citesc viclenie și atenţie în enormele ei pupile. 

— II aşteptam să vină la Geneva, declar eu, când cei de la 
Foreign Office ne-au înștiințat despre atentat. Se pare că poliţia 
franceză a deschis o anchetă, dar n-a descoperit încă nimic. 

— Cunoaște identitatea ministrului meu? 

— Nu cred, ziarele n-au citat decât numele de împrumut al 
Excelenței Sale. 

— Nu credeţi că e vorba de o crimă comisă de serviciile 
secrete franceze? continuă regina. Să presupunem că acești 
domni au aflat de scopul călătoriei lui Bubata Laburiq și că au 
vrut să împiedice cu orice preţ întâlnirea? 

Degetul meu mic (care m-a sfătuit întotdeauna de bine) îmi 
șoptește că a sosit momentul să dau un lustru prestigiului 
francez. Avem de răsturnat o situaţie din cele mai complicate, 
băieţi. Poate că ar trebui totuși să ne suflecăm mânecile și să ne 
punem pe treabă, nu? 

— Să fim serioşi, Majestate, spun eu mângâind trompa 
elefantului meu-taburet pe care stau călare. Serviciile franceze 
n-au obiceiul să asasineze pe miniștrii ţărilor prietene și, dacă ar 
ajunge la astfel de măsuri extreme, s-ar feri să comită crima pe 
teritoriul Franţei, ceea ce ar fi ultima imprudențţă... 


16 Cornac - conducător de elefanţi. (N.tr.). 

Namila, care-mi ascultă raţionamentul și care-mi ghicește 
intenţiile, adaugă imediat: 

— Dacă vreţi să mă credeţi, scumpa mea jestate, asta-i 
mânăria englezilor! Le-a fost frică să nu vă răzgândiţi și au vrut 
să bage strâmbe între Franţa și voi, ceea ce e tipic pentru 
procedeele lor ipocritely. 

— De ce ziceţi: englezii, când voi sunteţi englezi! exclamă 
suverana. De ce vă învinuiți ţara? 

— Nu învinuiesc defel, Majestatea Mea, constat only! Dacă 
sunt rosbif asta nu-mi frânează spiritul critic. De altfel, fie spus 
între noi și o butelcă de vin tămâios, nu sunt mai mândru că 
sunt englez și nu altceva. Bun, o să-mi ziceţi că trebuie. Dar, din 
moment ce discutăm discuţii pe șestache între trompa de 
elefant și deșert, daţi-mi voie să vă șoptesc, ţinând cont de 
stima și ușoara dragoste la prima vedere ce vi le port, că faceţi 
o mare tâmpenie tratând cu Marea Britanie. Maiori Thompson o 
să vă năpădească insulele, uscăţivi, mustăcioși ca pisicile, de 
culoarea biftecului tartar și mai ţepeni ca balenele de guler. Ah! 
o să vedeţi, nu-i de glumit cu ei! Și-n ce privește coțăiala cu 
gagicile voastre, n-au nicio șansă să le transforme pe frigiderele 
puștoaice în cărbuni aprinși. Pentru că niște Don Juan ca ăștia, 
sărmana mea jestate, sunt buni doar la măturat closetele! In 
timp ce dacă aţi fi tratat cu Franţa, era altă viaţă! Ce mai 
avalanșă de cordaci s-ar fi abătut asupra Arhipelagului! 
Francezii, indiferent dacă se ocupă de rampe de lansare sau 
dacă sunt frezori la Renault, pentru ei, importantă-i răsturnica. 
Cum le-ar mai fi educat ei pe muierile voastre în timp ce-și 
explozionau bombele! În trei luni, mi ţi le deghizau în dezmăţate 
șmecherite. Dădeaţi o dublă lovitură! Și, cât despre esperienţele 
lor, asta ar fi circumcis riscurile, mica mea jestate! Bicoz (cum 
se spune la Londra), bomba anatomică franceză e, vorba ceea, 
un flecușteț de bâlci, cade în confetti! Și iradiațţiile radiofonice- 
activate, te protejezi contra lor cu loţiune solară sau cu cremă 
Nivea. Vă vorbesc cum gândesc, numai fiindcă mi-aţi căzut cu 
tronc, e, vorba ceea, fizic, ce mai! 

Recunoașteţi, fraţilor, c-a făcut tot ce-a putut ca s-o convingă, 
Alexandre Benoit! 

A depăşit chiar doza prescrisă. 

E clar că nu mai pricepe ce-i cu acești stranii ambasadori, 
suverana! 

Nişte gorobeţi se prezintă ca să încheie un acord și, înainte de 
orice, se străduiesc să demonstreze celeilalte părți că ar fi mai 
profitabil să semneze cu alţii, asta-i o noutate, nu? 

Cam uimitor, îmi face mie impresia, greșesc cumva? 

Ca un vânzător de mărunțișuri care și-ar prezenta marfa 
clientului, sfătuindu-l să nu cumpere nimic. 

Drept care, Bukabuna face o faţă lungă. După ceva gândire, 
începe să vorbească cu Nikolai: 

— Cet otzicevita labali verne! exclamă ea, ceea ce înseamnă 
(tocmai am buchisit micul meu franco-mitocan): „Vorbele 
acestui om sunt surprinzătoare, unde vrea să ajungă?” 

Vraciul Nikolai își ţesală țăcălia cu ghearele. Dă din ţeastă și 
rostește: 

— Cevamipute! 

.„. Chestie care mă-ngrijorează cu atât mai mult, cu cât nu 
găsesc traducerea termenului în micul meu mitocan-francez. 
Sunt înfuriat la culme pe Bérurier. 

— Colaboratorul meu are un umor glacial, Majestate, mă 
grăbesc eu să spun. Îi disprețuiește pe francezi și nu se poate 
abţine să nu-i ia în derâdere. Guvernul britanic mi-a dat deplina 
împuternicire de a negocia, probabil că aţi fost informată? 

— Desigur. 

— Presupun, Majestate, urmez eu, având sentimentul că mă 
aflu fie într-o mlaștină, fie pe jar, fie într-un mare rahat și poate 
chiar în și pe toate trei la un loc; presupun că, de la ultimele 
negocieri, aţi examinat cu atenţie problema? Pot să vă cer, 
Majestate, să vă exprimaţi ultimele exigente? 

Bine-ntors, nu? Nici domnul prim-ministru n-ar fi spus-o mai 
frumos. 

— Vorbește, vraciule Nikolai! îi ordonă regina împuternicitului 
ei. 

Mahărul își dă la o parte, ca pe o perdea, barba-i lungă și 
scoate la iveală o amuletă legată în jurul gâtului. Ne-o arată 
teatral. Reprezintă niște boabe mari de fasole uscată legate cu o 
sfoară. 

— După ce graţioasa mea suverană mi-a cerut să-i consult pe 
zeul Darasol, zeul Nukontapemine, zeița Khioamba, precum și 
pe Honorus Hartani, rectorul-vrăjitor al facultăţii, au fost decise 
cele ce urmează. 

Își pitește din nou amuleta (aparţinând amatadorului) sub 
barbă și scoate din buzunar un sul de hârtie igienică pe care 
începe să-l desfășoare, citind literele enorme trasate cu suc de 
sepie. 

— Guvernul mitocan consimte să cedeze Marii Britanii insula 
Miserupe, situată în jos și la dreapta arhipelagului, la 45 grade 
de Capul Atta și la două zile de pirogă cu motor de insula Komori 
și aceasta, continuă behăitul, pentru o durată de o sută 
doisprezece ani, patru luni, șase zile, nouă ore și unsprezece 
minute din momentul semnării acordului. 

— Ce durată stranie! exclamă Berurier. 

Moșul binevoiește să se explice. 

— Restituirea insulei va coincide astfel cu aniversarea celor o 
sută cincizeci de ani ai suveranei noastre. 

Beru face un rapid calcul mental, ceea ce e mult mai bine, 
cum spunea Brassens, de la Academia Franceză, decât să faci 
unul renal. 

— Ce-am auzit, scumpă jestate, strigă galantonul, n-aţi 
împlinit încă 38 de ani! Dar atunci aerul alteței voastre vă arată, 
cum s-ar spune, mai purie decât sunteţi. De acord, treizeci și opt 
de carate, nu mai e roua primăverii, dar nu e nici bruma 
toamnei. Dacă mi-aş permite să vorbesc prietenește cu 
magistrata voastră, i-aș spune că e fix la intersecţia dintre 
amorul planctonic și băgatul în boală. 

Bukabuna își gudură dosul între cei doi elefanţi de fildeș. Poţi 
să fii regină, să cântărești o tonă și să-ţi îngrămădești gușile pe 
piept, tot femeie rămâi, nu? Regină sau servitoare, o damă este 
întotdeauna sensibilă la complimente. Și ale lui Beru sunt atât 
de minunat aduse din condei! 

Ea îi aruncă Namilei o privire de vacă care privește trecând 
ultimul tren de pe un traseu secundar, ce va fi înlocuit de o linie 
de autobuze. 

— Nu-i știam pe englezi atât de galanţi, murmură ea. 

Lauda (care implică o critică) merge drept la inima (și la 
slipul) lui Berurier. 

— Sunt englez doar printr-un accident, frumoasa mea jestate. 
Tata era un pescar normand, inventează acest poet priceput. A 
vrut s-o conducă pe mama la spital cu barca, dar s-a rătăcit în 
ceaţă și a traversat din greșeală Canalul Mânecii. lată de ce sunt 

născut la Boston în loc de Bulogne-Billan-court-sur-Mer. 
Destinul, ce mai! 

— Deci dumneata ești de origine franceză? deduce regina, 
căreia-i merge bila. 

— În fond și la urma urmei, da! face Grăsanul. Asta vă esplică 
temperamentul meu clocotitor, Majestatea Mea. E ariditatea 
mea care e prea încărcată și-mi vorbește prin vene. Eu, când 
văd o femeie, mă gândesc la fundul ei, e ceva fizic. 

Tusea acră a moșului ne readuce la problemele de stat. E mai 
mult decât nemulțumit de Grăsan, vraciul Nikolai. Vrăjelile cu 
care Dolofanul o copleșește pe suverană îi par a fi o lez- 
majestate. 

— Să continui! spuse el, continuând desfășurarea hârtiei sale 
igienico-diplomatice. 

„La încheierea acestei perioade, Marea Britanie va părăsi 
insula Miserupe fără să ia niciuna din instalaţiile pe care le va fi 
amenajat, căci, la acea vreme, guvernul mitocan va fi în posesia 
bombei atomice și va folosi insula pentru a face aici propriile 
sale experienţe”. 

Râsul copios al lui Beru îl întrerupe! 

— Da? întreabă moșul. 

— Bietul de tine, tataie, îţi furi singur căciula, afirmă Namila. 
Peste o sută doisprezece ani arhipelagul vostru o să semene cu 
deșertul Gobi. Și dacă aș avea un sfat să-ți dau, tataie, ar fi să 
nu-ți arunci sulul de hârtie igienică după ce-l citeşti; după ce o 
să-nceapă esperienţele, o să faceţi o mare gaură-n stoc, vă 
prezic fără să am nevoie să mă fac vrăjitor pentru asta! 

Moșul se apropie de mine și mă trage într-o parte. 

— Să-și fi pierdut minţile, însoţitorul dumitale? mă întreabă el. 
Parcă ar vrea să rupă înţelegerea! 

Cobor tonul și-i murmur: 

— Dumitale pot să-ţi spun, o, mare vrăjitor de calitate 
superioară, el are sarcina să testeze reacţiile coroanei. 
Propovăduiește minciuna pentru a se convinge de adevăr. 

— Nu e nicio primejdie, face ucenicul vrăjitor, știți bine că 
sunt cu totul de partea dumneavoastră, sir? 

Vocea îi devine un murmur de-abia perceptibil: 

— Că veni vorba, sper că aţi făcut aranjamentele necesare în 
ceea ce mă privește? 

Întrebarea asta îmi bruschează înţelegerea. Bătrânul se lasă 
mituit pentru a o influenţa pe regina Bukabuna. Cu siguranță, el 
e cauza întreruperii tratativelor cu Franţa! l-a făcut probabil 
apropouri trimisului nostru, care nu i-a priceput aluzia, 
dobitocul! Freamăt de satisfacţie. lată deci, elementul care-mi 
va servi la rasturnarea situației. Fac o faţă tristă. 

— Sunt dezolat, dragă domnule, dar tare mă tem că veţi avea 
o mare dezamăgire în această privinţă. 

Face spume. 

— Ce! exclamă vraciul bălos. 

— După examinarea pretențiilor dumitale, cei de la fondurile 
secrete au decis că nu vă pot ajuta cu nimic, domnule Nikolai. 

Asta nu-i place deloc nemernicului bătrân. Dar chiar deloc. 
Avea pretenţii mari, probabil, dacă face acum o față atât de 
consternată. 

— Băgaţi de seamă, scrâșnește el. Nu-mi cunoașteți puterea! 

Îi arunc un mic zâmbet insultant (cum se spunea cândva în 
Maroc). 

Și, cu voce tare și sonoră, trâmbiţez: 

— Dacă vreţi să vă continuaţi lectura, o, magule, vom fi 
încântați. 

Ne apropiem de tron și astfel descoperim o scenă extrem de 
tulburătoare. În timp ce noi vorbeam pe șest, moșul și cu mine, 
Beru s-a apucat să-i facă curte reginei Bukabuna. | s-a vârât în 
suflet și-i șoptește ceva, privind-o în galbenul ochilor. E 
înduioșător, flirtul ăsta Beruro-monar hic. Regina e a naibii de 
tulburată, asta se vede din felul în care-și lasă obloanele și își 
învârte inelul regal (un diamant enorm, luminat din interior și 
înconjurat de minuscule baloane de rugby din smaralde de un 
roșu extrem de albastru). 

Vraciul continuă să-și reverse hârtia care șerpuiește pe 
treptele tronului. Spumegă, afurisitul, și gura îi face clăbuci: 

— În schimbul acestei închirieri pe termen lung a insulei 
Miserupe, continuă el, guvernul mitocan cere furnizarea unui 
port-avion vechi de cel mult o sută de ani, unui șeptel de zece 
sclave albe reîmprospătat în fiecare lună, unui stoc de 
șaisprezece mii de inele pentru șervete suficient de largi pentru 
a putea servi drept brățări, a patru misionari bine făcuţi pentru 

sărbătoarea anuală a Emasculatei Contracepţii!”, a o sută de mii 
de portofele de plastic!$, instalarea unui ventilator în camera 
Majestății Sale și în fine, o rentă de două sute de mii de lire, cu 
partiturile antice aferente. 

Profit de ocazie să-i mai trag la gioale blestematului de moș. 

— Referitor la ultimul paragraf, pare să aibă un cusur, o, vrajă 
a mării, încântare a ochilor și bucurie a sufletului. 

— Nu mai spune! mârâie bărbosul. 

— Ne-am înţeles în lire sterline și nu în instrumente muzicale. 

— E o minciună! scheaună barosanul. Ce-am putea face cu o 
monedă care nu circulă în ţara noastră? 

Evident, n-am replică, dar falsul sir ce sunt se îndârjește, cu o 
încăpățânare tipic britanică: 

— Ce-am zis, zis rămâne, n-o mai schimbăm! declar eu. 

Asta-l face pe moș să sară-n sus. Un mic capricios, acest pitic 
al Majestății Sale. 

— Mincinosule! Mincinosule! Mincinosule! strigă el. 

Beru reacţionează cu spontaneitatea lui obișnuită. 

— Spuneţi-mi, mica mea jestate, vrăjitorul dumitale e 
deochiat sau ce? Face scumpul de Alexandre-Benoit. Am 
impresia că ar fi cazul să-i găsiţi un loc de ajutor de grădinar la 
auspiciul de bătrâni din zonă! Asta face politică de Berna-dotă! 

În mod vizibil, incidentul o sâcâie pe buna regină. 

— Calmează-te, vraciule Nikolai, murmură ea. O să reluăm 
discuţiile la sfârșitul zilei! 

Dovadă că, deși ești manipulată de sfatul bătrânilor, când ești 
regină știi să-ți afirmi suveranitatea la nevoie. 

— E timpul să mergem la inaugurarea liniei noastre de metrou 
urban. 

Trage de un cordon care declanșează un claxon italienesc pe 
patru note, de cel mai răsunător și melodios efect. 

Pe loc, peonii ei își fac apariţia. 

— Braţul dumitale, mesagerule! îi face ea lui Beru. 

Grasul e zăpăcit de acest însemn de cinste. 

— Bratul! bolborosi el. Dar, sărmana mea jestate, n-am 
titulatură. De-aș fi avut un nume care se deșurubează, o mică 


17 Nu fac decât să împing spre extravagantă Imaculata Contracepţie a prietenului meu Pierre 
Dac, căruia ţin să-i aduc, în acest subsol de pagină, nedemn de el, o fărâmă din omagiul pe 
care-l merită. 
18 Să nu uităm că în Arhipelagul Mitocanilor au portofele din piele de șopârlă să-și pună și-n 
cap. 

moleculă în fața numelui, fie măcar și-o liniuţă între două nume; 
dar nexam! 

— Așa este! zbiară moșul cârcotaș. Plebeul ăsta n-are dreptul 
s-o atingă pe Majestatea Sa. 

Bérurier tresare. 

— Pleava de care zici tot poate să-și ia dreptul să-ţi smulgă 
țăcălia, măi dos de şobolan, dacă-l mai insulţi o dată în faţa 
Curţii! Dar cine se crede, borfașul ăsta bătrân! Zău, Majestatea 
Mea, dar dubioși indivizi mai ţineţi pe-aici! 

— Aşteptaţi! spune regina. 

Își întinde cazmaua, pe care sclipește inelul regal, deasupra 
capului mânios al lui Beru. 

— În numele Grosolanilor, îl ridic pe acest om la rangul de 
vice-baron și-l numesc guvernatorul muzeului Citroneriei. Uia! 
Uia! 

Tot poporul reia în cor: Uia! Uia! 

Beru privește în jur cu o privire buimacă. Lumina care cade 
prin vitraliu îl aureolează literalmente. 

— Vice-baron, oftează el. Cu asta, jestatea sa îmi face o 
favoare neașteptată. 

— Bratul dumitale! spune atunci Bukabuna cu noblete, 
șfichiuindu-l pe  vraciul Nikolai cu o privire de femelă 
triumfătoare. 

e CAPITOLUL DOI 


Ciudat de lung și cam mişto capitolul precedent, nu? Tocmai l- 
am rebuchisit și sunt categoric, fraților: e o bucată antologică. 
Literatura n-o va uita. Niciodată! Hop! Aparține patrimoniului, nu 
mai am ce face. A încetat să mai fie proprietatea mea. 

Pleiada mi-a sustras-o deja, mi-a aspirat-o din stilou așa cum 
ai sorbi cu paiul un suc de fructe. Fffflufff! E cumplit să scrii prea 
mult în culmea gloriei, vă jur! Nu-ţi mai aparţii. Te hăpăie 
rotativele istoriei. Mă doare sufletul pentru aceia care se vor 
bucura atât de mult să mă descopere, să-mi dezgroape proza 
dintr-un pod. Le tai descoperirea de sub craci. Prea târziu, m-am 
descoperit eu însumi. Mă auto-Cristofor-Columbez. Descoperirea 
secolului, de fapt. A ajuns chiar să se descopere singur, San- 
Antonio. Și nu numai la înmormântări; în fond, asta mă 
neliniștește. 

Dar v-am părăsit în momentul în care plecam să inaugurăm 
metroul din Obscen-Laculme, cu mare pompă. Beru, vice-baron, 
cu regina la braț. E destinat bașoaldelor, Namila. E o vocaţie! 
Mai rău: o zodie! Tot ce gușărește și burdihănește, toate 
cumetrele-basculante îi pică la așternut. 

E o specializare stranie, pe care doar mușchii lui puternici, 
sangvinitatea lui și restul îi îngăduie s-o înfrunte. 

De data asta, o regină autentică, ce mai, vă daţi seama! 

— N-am putea să facem o poză-suvenir, Majestate? se agită el 
ajungând la ieșire. Doar ca să le iau maul prietenilor mei! 

Bukabuna îl liniștește. O să fie un reportaj amănunţit în „Zilele 
Mitocanilor” și probabil coperta „Orgiei”, săptămânalul monden. 
Atunci, lui Beru îi crește inima. Se umflă-n pene, își bombează 
pieptul și înaintează cu pași măsurați. 

— Am senzația că-mi retrăiesc prima comuniune, îmi 
mărturisește el. 

leșim din palat. Nişte boys se precipită s-o poarte pe regină, 
căci greutatea și volumul ei nu-i permit să urce trepte. Ce 
cuminte trebuie să fi fost și cum și-o fi halit ea supa pe când era 
copilă ca să merite asemenea obezitate! Beru, veșnic în 

avangarda (regală) a altruismului, ajută la căratul cărnăraiei 
suveranei.  Sprijină un jambon. Grasul întotdeauna alege 
bucăţica cea mai bună. 

Ajungem în piaţă. Nu departe de statuie se află o palisadă. 
Nişte tipi dau deoparte bețele de bambus și ne descoperă privirii 
un fel de nacelă largă suspendată de un cablu. Un fotoliu roșu 
ocupă centrul sus-zisei nacele. Regina se așază. Suntem o 
duzină de înalte personalităţi admise pe această platformă. 

De îndată ce ne instalăm, o armada de angajaţi purtând 
caschete pe care  scânteiază în litere aurii cuvintele 
Metropolitan-Expres (inscripţia înconjoară cascheta de două ori, 
căci literele sunt destul de mari) se străduie să acţioneze 
manivela cablului și cușca noastră se afundă în adâncurile 
pământului. Regina Bukabuna e încântată. În schimb, port- 
sceptrul ei face mutre. 

Nu mă are la inimă bărbosul. Probabil că înfierează (in petto, 
ca să facă mai puţin zgomot) mișelia britanică. A fost tras pe 
sfoară moșul! Clocește represalii. Modul în care suverana s-a 
amorezat de Beru l-a făcut să înțeleagă că o să fie greu al 
dracului s-o convingă să lase baltă tratativele. Dar unul care 
chiar jubilează e San-Antonio al vostru. Pe onoarea mea, tot 
mișmașul ăsta merge brici Sollingen, fraţilor. Cu ce pricepere 
diabolică am găsit punctul slav, cum ar spune rușii! 

Fără măcar să-și dea seama, partea adversă e cea care va 
submina tratativele. 

Beru îmi strecoară la ureche, profitând de scârțâitul ascuţit al 
scripetelui care-o obligă pe regină să-și astupe clăpăugele cu 
gumă arabică încălzită: 

— Este că-mi mănâncă din palmă, păpușa? Am schema gata 
făcută, bătrâne. Mă strădui să-i vrăjesc sentimentul și fac pe 
tipul burdușit de remușcări care, în plină emoție, o anunţă pe 
regină că a fost trasă-n piept. Fac pe trădătorul din dragoste, de 
acord? Stil: ducă-se patria, amoreza mai presus de toate! 

— Bravo, exact așa trebuie manevrat. 

— Cine  mă-ngrijorează e bărbosul, continuă Dolofanul, 
păduchele mic nu poate să ne-nghită. 

— Nu-ţi face probleme, ne face jocul... 

Uf! după o lungă balansare, cu șocuri și para-șocuri, ajungem 
la capul de linie al primului tronson. 

Metroul din Obscen-Laculme este un coridor mare, luminat de 
lămpi cu untură de pește, lung de cincizeci de metri și lat de 
patru. 

Se întinde de la o extremitate a Pieței Parlamentului la 
cealaltă, în fapt. Se compune dintr-un tramvai vechi cedat de o 
companie din Lyon și revopsit în culorile naţionale ale 
mitocanilor. Pe laturile vehiculului, doi gușteri enormi, emblemă 
a ţării, au căpătat aspectul unor crocodili sau măcar caimani. 

La ieșirea din nacelă, regina, transportată în fotoliul ei, e 
depusă în faţa tramvaiului. F/ash-urile scapără. Toată presa 
mitocănească e prezentă, gata de acțiune pentru înregistrarea 
acestui moment isteric. 

Regina întinde mâna. | se pune-n ea discursul. Locul fiind 
destul de întunecos, un servitor luminat la minte îndreaptă 
fascicolul unei lanterne asupra documentului. 

Vocea piţigăiată a reginei Bukabuna se înalţă, reverberată de 
boltă. E tare, cumătra. Celebrează, în termeni vibranti, 
fantasticul „salt înainte” al poporului mitocan. La ora când 
atâtea capitale occidentale sunt încă lipsite de metrou, iată că 
Obscen-Laculme posedă unul! 

Ea întrevede perspective feerice în zorii noi ai viitorului 
înnoitor, textual! Afirmă că această schimbare în viaţa urbană a 
orașului prevestește o dezvoltare pe care nimic n-ar putea s-o 
înfrâneze. Metroul se înscrie în contextul uneia și schimbă 
coordonatele celeilalte; e puţin spus! Pe scurt, prezenta zi e o zi 
mare, ale cărei douăzeci și patru de ore vor cântări cât 
greutatea lor în muștar în destinul țării! 

Supușii ei plâng de emoție. Beru își aplaudă frenetic gazda 
regală. Bagă mare, vice-baronul! 

Emoţia, care-ar putea fi doar colonelă, este generală. O paşte 
mareșalatul! 

Toată curtea își aburcă suverana în tramvaiul pe care un 
vatman de ceremonie, îmbrăcat în haină, șort cu buline și 
pălărie de bur, nu-l conduce, deoarece metroul e tractat de forţa 
brațelor a cincizeci de gorobeți mai goi decât o banană 
descojită. Cel puţin, somptuosul vatman acţionează clopotelul 
respectivului tramvai plin de mârlani, cândva mocofani și acum 
mitocani. 

Vehiculul stă să se dezmembreze (din toate cele două sute de 
membre). Regina se apleacă spre noi. 

— Ce păcat că n-avem un imn naţional, spune ea. 

— Într-adevăr, recunosc eu, acum ar fi momentul sau 
niciodată! 

Bérurier are cutezanţa de a apuca încheietura (jambonescă) a 
reginei. 

— Dacă doriţi unul, Majestatea Mea, pot să vi-l servesc pe 
tavă. E vorba de-un marș săltăreţ în draci și-i văd de pe-acum 
pe gorobeţii voştri în pas de defilare pe ritmul lui. 

Bukabuna pare extrem de interesată. 

— Adevărat, vice-baroane? 

Noul său titlu cu care i se adresează cea care i l-a acordat (o 
frază ca asta, e mai bine s-o rostești pe stomacul gol) face să 
năvălească  sângele-n obrajii bucălaţi ai Majestății mele 
personale. 

— Așa e cum vă zic, rugina mea! Nici macar nu știu dacă 
drepturile pentru muzica-n chestiune sunt depuse unde trebuie. 
Bucata se cheamă Marșul cartoforilor. Și spune exact așa. 

Își închide frumoșii săi ochi de bariton răcit, își desface 
cravata și, în timp ce tramvaiul se bâţâie și se fâţăie, țâţâie și 
mâţăie pe șinele prost potrivite ale tunelului, Béru își intonează 
imnul său semet: 


Tatăl meu era cartofor 
Bunicul meu era cartofor 
Străbunicul meu era cartofor. 


Cântecul e stimulant. Pasionant și nobil. Te galvanizează, te 
înflăcărează, te aprinde. Ceilalţi tac, cu ciocurile căscate. 

Somptuosul organ al Grăsanului se revarsă ca un torent 
subteran pe sub bolta unde clipesc lămpile. 

Extaziată, regina nu-l mai slăbește pe bard din ochii ei bordaţi 
de jambon. E pe cale să câștige superb partida, Beru. E 
Alexandru (Benoit) cel Mare. Wilhelm Cuceritorul. Încântă, 
vrăjește, farmecă. Trăiască Beru! 

Când vocea i se estompează în sfârșit în ecourile grotești 
(venind din grote) ale metroului, răsună o salvă de aplauze. 
Regina a dat exemplul. Ea a strigat: hip, hip, ura!, ceea ce, în 
pitorescul dialect al zonei se spune „Pipi picura”. Doar taica 
Nikolai tace mâlc. Jale mare pe capul lui, fraţilor. Își macină 

ranchiuna, ascute săgeți, îi iese curara prin piele, i se revarsă 
fierea prin ocheane. 

— Incepând din seara asta, vice-viconte, v-aș ruga să-l 
învăţaţi pe muzicantul meu șef marșul și-l voi decreta imn 
național, declară Bukabuna. Va fi învăţat în școli și tot tineretul 
mitocan va trebui să-l cânte dimineaţa, în timpul salutului 
alergătorului!?. 

lată-ne ajunși la destinaţie, adică în celălalt capăt al pieţei. 
Cortegiul se destramvaizează. 

Inginerul de poduri și șosete (e desculț) așteaptă în poziţie de 
drepţi complimentele Majestății Sale. 

Nu-i sunt precupeţite. Bukabuna spune cât de încântată e de 
această realizare, al cărei modernism este uluitor. Il felicită pe 
inginer pentru munca lui titanică și-l decorează pe loc cu Colanul 
Caraliului. 

Inginerul e foarte emoţionat. 

li expune reginei spinoasa problemă a acestui foraj fabulos. 
Problema, explică el, este că n-a putut amenaja decât o singură 
intrare pentru a accede în metrou, roca fiind extrem de dură și 
de groasă la celălalt capăt al pieţei. Asta impune să ieși pe unde 
ai intrat. Regina îl asigură că asta n-are importanţă, că forța 
înțeleptului constă în a ști să-și limiteze ambițiile. Esenţialul era 
dotarea capitalei cu un metrou. Acum că s-a realizat, poporul ar 
fi tare cusurgiu dacă ar cere două ieșiri. Cu atât mai mult cu cât 
linia nefiind prea lungă, e ușor să ieși pe unde ai intrat, de altfel 
a fost amenajat un trotuar, paralel cu șinele, permițând 
călătorilor care nu vor să ia metroul pentru a ajunge la ieșire, 
deplasarea pe jos. 

Pe scurt, ceremonia se sfârșește euforic și ministrul lucrărilor 
publice îi oferă suveranei, în amintirea acestei frumoase zile, o 
cutie de chibrituri-reclamă. 

e 

Banchetul care urmează e demn de Imperiul Roman, fraţilor! 
Dacă amicii bucătari Oliver, Terrail, Carrere sau Albert de 
Cabaret ar organiza același lucru, ar trebui să ridice costul unui 


19 Consider că e necesar să dau cititorilor câteva lămuriri în legătură cu respectiva salutare a 
alergătorului. Chibriturile constituind, la mitocani, o marfă extrem de rară, guvernul mitocan a 
declarat că nu va fi folosit decât unul pe zi, pentru a aprinde o torță pe care un alergător de 
cursă lungă o poartă din casă-n casă (ca să le dea foc). El e încurajat de populaţia insulelor, 
care-l salută cu voioșie. Meseria e bine plătită, dar foarte grea, ba chiar periculoasă, deoarece 
atunci când purtătorul de foc ratează un chibrit, e imediat decapitat. 

tacâm la o sută de bătrâne ca să selecţioneze puţin clientela, să 
evite înghesuiala cumplită și luatul coșmeliei cu asalt. 

Trebuie să participi la așa ceva ca să crezi. Să înţelegi de ce 
capitala mitocanilor se numește Obscen-Laculme! ` 

E atât de deocheat, că nu-ndrăznesc să vi-l descriu. Întâi 
pentru că aţi zice că inventez, bulangii cum vă știu. Și apoi s-ar 
apuca cârcotașii să ceară să fiu interzis, cu tam-tam și cu 
Ministerul de Interne. N-aș mai fi publicat decât în Liechtenstein. 
Țineţi cont că s-ar organiza excursii cu autocarul pentru a 
permite turiștilor să cumpere generoasa-mi proză. Ar fi obligaţi 
să-și pitească romanele mele în chiloţi, ca să mă treacă peste 
graniţă, dezmăţaţii! În fine, aş ocupa locul pe care-l merit! Mai 
aproape de tine, Doamne! Asta le-ar crea probleme cu vameșii, 
bicoz colegii mei de la vamă le-ar kidnappa recolta ca să-și 
scutească drumul. Nu, hotărât, un reportaj despre banchetul 
reginei Bukabuna ar avea consecințe mult prea grave. 

Ar provoca un tămbălău prea mare! Nu-i momentul să-i 
întărât pe scandalagiii de profesie. De altfel, există deja o 
ciorovăială pe tema mea. Unii mă citesc și alţii mă ciuntesc, pe 
motiv că sunt rebel și că nu iau în serios raţiunile pentru care ei 
își trag medalii, și-o trag pe la spate, își trag la gioale și tot 
restul. Așa că mai încet cu descrierea. Adevărul trebuie 
îmbrăcat în culoarea zidurilor. Așteptat la ieșirea din adâncuri cu 
un halat larg deschis ca să-i eviţi să șocheze și să facă valuri. De 
aceea precauţionez. E cariera mea în joc, vă spun. Nu pentru 
mine. Mie mi se fâlfâie (mi se fâlfâie de atâtea lucruri care mă 
privesc, încât îmi zic uneori că poate-ar fi bine să mă duc la 
doctor; să mă duc la Lourdes sau la Fatima ca să mă miraculez 
puţin); pentru voi n-aş vrea să mă-nţarc de la o zi la alta. 

Bun, acum că v-am făcut să salivaţi din glandele inferioare, 
trebuie totuși să vă dau măcar o idee despre chestiune, nu? N-o 
să cadă în păcatul pudorii, San-Antonio al vostru! Dacă nu poți 
să spui lucrurilor pe nume, poţi măcar să le spui pe prenume, 
este? 

Deci, banchetul... 

Ah, ginește-te încoace un plic! Ce viziune bahică! Mă 
hazardez? Fiţi atenţi, dacă depășesc doza îngăduită, faceţi-mi 
semn; o să pun frână. 

Agapele astea au loc în sala joasă (zisă și fala roasă, în 
amintirea ocupaţiei spaniole din 1775). 

Imaginaţi-vă o încăpere suficient de vastă pentru a părea 
imensă, cu tavanul și podeaua joase, cu un acvariu tăiat într- 
unul din pereţi, pe toată lungimea lui, ei? ÎI giniţi? În acvariu 
sunt pești, ceea ce nu-i de mirare, dar în compania peștilor 
înoată niște fete complet goale, care reușesc să rămână trei 
sferturi de oră sub apă, respirând doar cu degetul mare pe care 
și-l plasează în rectum. Ele numără o jumătate de duzină. 

Sunt cele șase sirene ale reginei sisi (Regina sisi este varianta 
mitocană a Împărătesei Sissi)”. 

O masă lungă de șase sute de degete?! ocupă centrul 
încăperii. În fund, pe o estradă drapată cu catifea, masa reginei 
Bukabuna, la care suntem invitaţi Béru și cu mine, precum și 
membrii guvernului, te duce cu gândul la scena unui teatru. 

Suverana m-a luat în dreapta ei și l-a plasat pe grăsan în 
sinistra ei. Toţi invitaţii de onoare stau cu faţa la sala în care se 
desfășoară nebunia nebuniilor. Inchipuiţi-vă că... 


CENZURAT DE EDITOR 


„„ceea ce, trebuie să recunoașteţi, e de-o pornografie 
nemaipomenită. 

Cât despre blondele care călătoriseră împreună cu noi și 
despre care Beru ar putea să facă un raport pe cât de sexual, pe 
atât de amănunţit, ele participă la petrecere și sunt, cum s-ar 
zice, atracția principală. 

Au fost instalate, goale, în mijlocul mesei și... 


CENZURAT DE TIPOGRAFIE? 


„„Vveţi înțelege că în asemenea condiții, banchetul 
degenerează din start într-o mare... 


CENZURAT DE CENZURĂ? 


... trozneală! 


20 Am vrut să subliniez ceva, dar nu-mi mai aduc aminte ce anume, scuzaţi-mă. 

21 La mitocani nu se folosesc tacâmuri, se halește cu degetele. O masă de șase sute de degete 
reprezintă deci șaizeci de persoane. 

22 Linotipistul ori a depus o plângere la sindicat, ori a făcut ravagii printre legătorese. 

23 Păcat, erau trei capitole! San-Antonio. 

Pentru o curte regală, daţi încoace cantarida și reparaţi moara 
stricată. Ah! suflete, ce mai banchet! Ai flăcări în obraji, 
mâncărimi în dos, cocostârcul bălos, glandele leșinate de 
plăcere. 

Cel mai nasol în toată chestia asta, e că, oficialități cum 
suntem, n-avem parte de nimic. Nu putem decât să strigăm 
„0le”, ca la corrida, asistând la cele mai frumoase pase! Și 
oricum, cu excepţia reginei, nu sunt muieri la masa noastră. Dar 
vice-baronul Beru nu-și lasă sfârtecat senzorialul. 

Se defulează pe Majestatea Sa, Alexandre Benoit. Lăboanţa 
lui investighează-n draci în decolteul regal, vă spun eu. Și 
debitează niște vrăjeli clasa-ntâi. Nu-ţi vine să crezi ce inspiraţie 
poate să dea frenezia chiloţardă, ce vocabular și ce simţ al 
metaforei capătă ființa asta necioplită. Toarnă tremolouri în 
clăpăugele elefantine ale reginei. 

— Drăguța mea jestate, îi ciripește jupânul, văduvă cum 
sunteţi, și-n călătorie cum sunt, ar trebui să ne dăm amândoi o- 
ntâlnire la vârf de pat. Știaţi că sunteţi genul meu, în stilul 
dumitale? Toţi cordacii ăștia ai voștri de aici îmi fac milă când 
văd laguna educaţiei lor. Lipsă de imaginaţie, regina mea! Aștia 
nu-s bărbați, sunt pompe. N-au darul inventivităţii, dacă vreți să 
știți. La noi în Fr... în Anglia, se controlează Dolofanul, orice 
licean ar face-o mai bine. Dacă pot să-mi permit, graţie vice- 
baroneriei cu care aţi binevoit să mă onoraţi, între banane și 
brânza din lapte de nucă de cocos, ce-ar fi s-o ștergem în vârful 
bulanelor și să mă duceţi să vizitez colecția de stanțe japoneze 
în apartamentele voastre private? Ce ziceți? 

Și-și subliniază vorbele cutezătoare cu gesturi îndrăzneţe. 
Grăsana Bukabuna freamătă-n străfundul șuncilor. E băgată-n 
boală, se vede de la o poștă. Are privirea tulbure și spasme sub 
linia de plutire. Totuși își păstrează controlul cârmei suverane. 

— Nu mai rostiţi astfel de nebunii, prietene, susură ea pe un 
ton stendhalian. Deși femeie, nu sunt mai puţin regină, și sunt în 
primul rând răspunzătoare față de exigenţele funcţiei mele! 

— Deși regină, nu sunteţi mai puţin femeie, obiectează Beru, 
ca într-o piesă de Bernstein. Nu văd de ce n-aţi avea dreptul la o 
rasturnică, ca oricare alta! 

— Eticheta, bietul meu prieten, gâfâie scumpa de ea. 

— Ascultați aici, Buka, îndrăznește Grasul (special a trecut la 
diminutive), sunt momente când ar trebui să vă lăsaţi eticheta 

asta pe-un borcan de gem și să uitaţi de ea. Atunci, așa tinerică 
cum vă văd, v-o puneţi sub lacăt pentru că monarhul dumitale s- 
a căptușit cu o myxomatoză! Daţi-mi voie, în cazul ăsta, să mă 
revolt. 

— Asta-i legea! spune crâncen opulenta regină, înlăturând 
mâna prietenului meu. De-acum înainte, adaugă curajoasa 
ființă, am regatul drept mascul! Nu mai cunosc dragostea decât 
prin intermediul altora... 

—loana d'Arc a centurii de castitate!  zeflemisește 
îngrozitorul. Nu te regulezi cu un regat, Majestatea Mea, ci cu 
supușii lui! ` 

După aceste frumoase cuvinte Grasul amuțeşte. Işi retrage 
mâna, păleşte, cască gura, se oprește din mestecat și fixează 
intrarea sălii de banchete. 

ÎI imit. 

E rândul meu să pălesc și să mă opresc din mestecat. 

Flancaţi de doi ofițeri englezi în mare ţinută de ofițeri 
britanici, sir Harry Hanger și fidelul său William au apărut în 
prag. 

Cu tot banchetul neobișnuit ce se desfășoară sub privirile lor 
de nou-veniţi, ei n-au ochi decât pentru masa regală. Mesagerul 
care ne-a întâmpinat dimineaţă la aeroport îi însoțește. Faţa lui 
crispată arată că e la curent cu înșelătoria noastră. 

Micul grup înaintează implacabil spre noi. 

— Auzi, bătrâne, murmură Grasul, o să-l ţin minte pe amicul 
tău Kurly! Să-mi mai zică cineva de pensiunile elveţiene după 
chestia asta! 

e CAPITOLUL TREI 


Parcă vă văd, diavolilor. Vă ziceaţi: San-Antonio ăsta o ia prin 
bălării cu călătoria lui în Arhipelagul Mitocanilor. Se crede-n 
croazieră; se scaldă-n pitoresc, face băi de exotism și ne face și 
nouă! Coţăiala lui Beru cu regina e hazoasă un timp, dar asta nu 
înseamnă acţiune. E static, descriptivul. Se dă Zola, jupânul! 

Mă-nșel cumva? Recunoașteţi că vă întrebaţi dacă nu cumva 
noua mea capodoperă nu-i pe cale să se transforme într-un ghid 
turistic! Dacă, pornind de la o anchetă polițistă, nu urma să las 
baltă acţiunea, să mă limitez la ţăcănelile curţii mitocane, să o 
tot toc, trecând de la inaugurarea metroului la drăgostelile lui 
Beru cu Bukabuna! Și încă asta la nevoie mi-aţi fi-ngăduit-o, nu, 
caraghioșilor? Cu condiţia să fie dezmăţ. Uite că nu-i așa, vedeţi, 
nu trebuia să intraţi în panică, continuăm! 

E puțin prea bruscă, pentru gustul meu, răsturnarea de 
situaţie. Imi spuneam, e adevărat, că prea ne merge uns 
tertipul. Grasul și cucerirea lui regală! Vraciul Nikolai cel afurisit, 
pe care-l împingeam discret spre schimbarea alianțelor, toate 
astea constituiau inaugurarea unei reușite, cum spunea un 
ministru tăind panglica. Pentru că, remarcaţi, pentru un ministru 
foarfeca e mai importantă decât portofoliul. 

Nişte mici rabini, domnii ăştia. 

Și apoi, în plină fiesta și exact când Grăsanul meu e pe cale să 
propună un amendament la eticheta mitocană, cine-și face 
apariţia? Afurisitul de sir Hanger, cu niște generali britiși (și cu 
ranchiună cât cuprinde). Ah! vă jur, în meseria noastră trebuie 
să ai palpitanta solidă! Incasezi niște lovituri de teatru, fraţilor, 
care l-ar transforma în cardiac și pe un om fără inimă! 

— Majestate, face ghidul nostru aici prezent, să-mi ierţi că 
deranjez banchetul, dar ivinimente grave au avut loc. Îţi prezint, 
Majestate, pi adevăratul sir Harry Hanger, că ăla care-i lângă tini 
e un compostor! 

— Eram sigur și convins! răsună o voce. Pe zeul Cemaidos, 
prințul adevărului, pe zeița Treijdoi, pe spiritul lui Ra-Fie, marele 

nostru vrăjitor, știam că ăștia doi mint și uzurpă împuterniciri ce 
nu le-au fost conferite. 

Așa grăit-a vraciul Nikolai. Lui Beru i se pune pata. 

— Auziţi la el, păduchiosul îngâmfat! Sanchi, ai ghicit, prost 
bătrân! La cât de clarvăzător ești, ar trebui să fii trimis înapoi la 
fabrică, căci îmi face impresia că ţi s-a dus o bielă din retină, 
amice! Sau atunci ai conjunctură?*. Dacă nu cumva nu ţi s-a 
aburit globul de cristal... 

— Gura, Grasule! fac eu scurt. Nu-i momentul... 

Grasa regină își întoarce țeasta dintr-o parte într-alta, de 
parcă ar asista la finala de simplu bărbaţi a campionatului 
Franţei la Roland-Garros. 

— Ce înseamnă asta? Dar ce înseamnă? întreabă biata balenă 
blazonată. 

— O să vă explic totul, Majestate, îi spun eu. 

Dar sir Hanger se apropie, se înclină și mi-o retează scurt: 

— Umilele mele respecte, Majestate. Dacă Majestatea Sa îmi 
îngăduie, vă voi explica eu incalificabila comportare a acestor 
doi oameni care ne-au răpit, pe colaboratorul meu și pe mine, 
ne-au sechestrat, au luat numele noastre și s-au făcut vinovaţi 
de cea mai impardonabilă dintre fapte, înșelarea clementei, 
marii suverane, care este Majestatea Sa! 

Punct și de la capăt, băieți. 

După acest mic preambul, ne scad acţiunile ca cele Suez într- 
o zi de război în Orientul Mijlociu. 

Nu ne mai rămâne decât să așteptăm verdictul reginei. 

— Vraciule Nikolai, oftează ea, acționează în consecinţă! 

Normal că atâta aștepta, taica barbișon, ca să ne contreze! 

Işi vâră cuțitul de masă în mânerul sceptrului regal al cărui 
deţinător permanent este, ceea ce-l silește să-și ţină-n el briciul 
de ras, pieptenul, periuța de dinţi, pastilele, șmecheriile, sarea 
de bucătărie, timbrele și sculele. 

— Gaaar-dă! strigă el. 

Niște haidamaci cu aere feroce apar în pas alergător. 
Bărbosul ne indică acestor teribile gorile. 

— Luaţi-i pe acești doi oameni și încătușaţi-i în torturorium! 

Toţi participanţii la banchet se opresc care din mâncat, care 
din mângâiat, mânărit și manipulat. E fioros, sceptentrionul. 


24 Probabil conjunctivită. 

— A fost comisă cea mai cumplită dintre lez-majestăţi, 
predică Mahărul. Acești mizerabili vor fi judecaţi, condamnaţi și 
executaţi precum o merită. 

— Haide, gardă! Și-nchideţi-vă inimile în fața milei! Onoarea 
reginei voastre e în jos, vreau să spun: e în joc! 

În timp ce suntem săltaţi fără menajamente, remarc râsul 
sardonic al lui Hanger. 

— O.K. sir, îi zic, aţi câștigat manșa a doua, nu ne mai rămâne 
decât să-i dăm bice în cea de baraj. 

— Și încă cum, întărește Grasul, pentru care a-i da bice este 
sinonim cu a-și lua tălpășiţa. 

a 

Toate aceste sclipitoare replici parcă ar fi din capă și spadă, 
nu? Ai crede întrucâtva că e un roman de-al regretatului meu 
coleg Paul Féval. Lagardère și tot tacâmul. Și totuși, sunt clipe 
când simţul onoarei îl întrece pe cel bun. Abia după o matură 
chibzuinţă și o mătură nouă, ajungi să-ți spui că Parisul face cât 
o liturghie. 

Pe moment însă, ţi se scoală orgoliul, e omenește. Un reflex, 
supranumit condiţionat. 

Gorilele reginei ne târăsc cu brutalitate spre subsoluri 
neliniștitoare. Nu sunt prea vesele, temnitele palatului, zău! 
Săpate in the rock, ele șiroiesc de apă ai cărei stropi, pe cale să 
se stalactizeze, fac un zgomot cât se poate de crispant. 

lată-ne popriţi într-o hrubă mizerabilă, copii. Un fel de tunel 
vertical, asemănător cu hota (nnen-baum!) unui șemineu, 
revarsă o lumină filtrată, de cavou. Nişte lanţuri, mai uriașe 
decât cele cu care erau legaţi pe vremuri ocnașii, sunt fixate de 
pereţii hrubei, unde compun o lugubră sarabandă. 

Zbirii of the gracious queen ne potcovesc gleznele și mâinile. 
Cric-crac-croc! Gata! Pentru a te elibera din această panoplie a 
micului inchizitor perfect, ar fi nevoie de un atelier de fierărie în 
stare de funcționare, fraţilor. 

Grosolane și solide, broaștele cătușelor noastre sunt mai puțin 
complicate decât cele de seif Fichet, dar la fel de rezistente. In 
viață, simplitatea e întotdeauna cea mai eficientă. 

Singura ușă din torturorium e groasă ca o saltea pneumatică, 
din oțel sănătos, cu zăvoare exterioare mai late decât braţul 
meu. Cât despre gura de aerisire, ea e prevăzută, acolo sus, cu 
zăbrele în cruce, deloc firave. Am vaga impresie că-l joc pe 

Monte-Cristo, Beru interpretând nobilul rol al abatelui Faria. Vă 
ziceam eu că o dăm pe Dumas-tatăl, copilași. 

— Ne-ar fi putut lăsa măcar să ronţăim desertul, se 
lamentează Lugubrul. Nu-mi place să mă car de la masă înainte 
de cafea! 

— În chip de cafea, sigur o să avem parte de paharul de rom, 
profeţesc eu; ai auzit ce-a zis bestia bătrână? O să fim judecaţi, 
condamnaţi și executați... 

— Măgarul ăla de rosbif; și tu ești de vină! bombăne 
Rotunjimea Sa. 

— Eul! 

— Dacă-n loc să-l dai în gazdă la borfașul tău rentier, i-ai fi 
tras o pralină-n scăfârlie, i-ai fi legat un cataroi de zgaibărace și 
bâldâbâc cu el în lacul Leman, m-aș fi lăfăit acum, coţăind în 
private-cording-room pe Majestatea Sa. Se ofusca doar de ochii 
lumii, de fapt mergea cum nu-ţi închipui, între ea și mine. 
Aveam bulanul încolăcit pe-al ei, ca iedera pe brad, amice! E un 
semn de încurajare, nu? O primă de răbdare, îmi face impresia? 
Muierea care-și lasă crăcii pipăiţi pe sub masă, crede-mă că am 
o veche experienţă, e gata pentru dansul burții, se știe. Deja mă 
parașutase vice-baron pe chestia asta, e clar, nu? 

— Mă-ntreb ce naiba a putut să se-ntâmple în Elveţia! 

— Eu nu. De cum ne-am întors cu spatele, împuţitul tău de 
Kurly s-a repezit să-și elibereze locatarii. Și probabil că s-a 
mișcat ca vântul, dacă au apărut în arhipelag doar la câteva 
intervale după noi! 

O scurtă tăcere ne desparte. Apoi Grăsanul oftează: 

— Ah! dac-aș putea s-o cobzăresc numai puţin pe Bukabuna, 
pariez că s-ar rezolva problema. Știam cum s-o iau pe femeia 
asta. E catifea, la mine, arta de-a vorbi cu voluptoasele. Pentru 
că tot ce ne-a îndrugat despre educaţia sexuală a suspușilor ei? 
nu-i decât o gogoriță, amice. Cumătra are nevoie să-și 
îndulcească văduvia, se vede de la o poștă. Dă ea cu geana, dar 
în loc s-o calmeze asta nu face decât să-i înfierbânte simţurile 
cu lampa de sudură. 

O nouă tăcere meditativă și A.-B. mă-ntreabă: 

— Ce crezi c-o să ne facă? 

— Nimic plăcut... N-ai văzut materialele? adaug eu, arătând 
spre un echipament dubios aflat în fundul hrubei. 


25 Grasul a vrut să spună „supuși”. 

Disting acolo un șevalet, niște unelte barbare, o forjă, niște 
instrumente de tortură, o serie de ţepe și operele complete ale 
lui Jules Romains. 

Tot presupunând, regretând, rumegând, făcând, desfăcând și 
monologând (cu amărăciune), mai trece timpul. Pe ăsta nu-l poţi 
opri. Cu toţii suntem târâţi de acest dezgheț glaciar. Chiar și 
după noi, totul continuă. Adevărul e că nu mori niciodată, din 
moment ce te afli permanent în inima aceleiași mișcări; 
îmbarcat în superba călătorie interstelară, ce anihilează neantul. 
Mort sau viu, continui să fii malaxat de secundele ce picură 
chinezește. Asta te înspăimântă și te liniștește. Moartea nu e 
decât schimbarea compartimentului: rămâi în același tren! 

Deodată, zgomote de cohortă pe scară. Ușa se deschide în 
fața unei armade de ciumeţi. Spre noi, deci, înaintează trupa, 
purtând pe chipuri fudulii virile. 

Vraciul Nikolai pășește în frunte. În spate vin Consiliul de 
Siniștri, președintele Camerei Reputaţilor și cel al Sonatului 
(care, în chip ciudat, este un alb metisat din insulele Yatutot). 
Toți au un aer grav și doct (ori Honoriscausa). Sunt escortați de 
războinici ale căror arme poartă emblema Komple-Mentel-Or- 
Deloc (una din cele mai redutabile). 

Vraciul Nikolai se apropie de noi. Lovește de trei ori în podea 
cu sceptrul și declară: 

— Consiliul suprem erijat în tribunal excepţional a hotărât să 
vă condamne pentru spionaj, atentat la ignoranţa Statului 
(vreau să spun, la siguranţa Statului), uzurpare de funcţii, abuz 
de putere, crimă de vezi-majestate (vreau să spun lez- 
majestate), tentativă de corupţie, violare de palat, înaltă și joasă 
trădare... 

— Trage-ţi sufletul, tataie, îi recomandă Béru. Şi păstrează 
restul pentru data viitoare. 

Vraciul îl fulgeră cu privirea lui ca o flegmă. 

— Tăcere! Tribunalul, în marea sa înţelepciune, perfecta sa 
echitate și profundul său simţ al justiţiei, vă condamnă la 
pedeapsa cu moartea și ordonă executarea pe loc a sentinţei. 

Ce expeditivi sunt ăștia din Obscen-Laculme. Judecata fără 
prezenţa acuzaților, sentinţa imediată, a mers repede. Viteză și 
discreţie. 

— Şi-n ce constă asta? întrebă Beru fără să-și piardă 
cumpătul. 

— Execuţia? întreabă Nikolai. 

— Da. 

— De obicei, condamnaţii de drept comun sunt sfârtecaţi în 
bucăți, îi destăinuie vraciul. 

— Ar fi fost oarecum stilul meu, eu care-mi rup picioarele 
pentru alții, rânjește $mecheritul (romano-catolic). 

— Dat fiind însă aspectul diplomatic al chestiunii, veţi fi doar 
decapitaţi, încheie moșul. Gardă, continuă el, „executaţi-i pe 
acești doi oameni cu paloșul”. 

Promptitudinea și stupiditatea evenimentelor mă lasă mască. 

— Nu știți cine suntem! răcnesc eu. 

— Ba da, mi-o întoarce pungașul bătrân. Sunteţi doi polițiști 
francezi, v-am aflat până și adevărata identitate. Numele 
dumitale este San-Antonio, gradul: comisar. Individul ăsta care- 
și permitea intimităţi cu glorioasa noastră suverană este un 
anume Berurier. 

— Nu vă e teamă că vor fi grave incidente diplomatice cu 
Franța, ca urmare a asasinării noastre? Căci de asasinat e 
vorba! 

Bărbosul își clatină babeţica păroasă: 

— Ba mai degrabă Franţa va avea probleme din cauza 
voastră. Căci sunteți asasinii ministrului nostru al Afacerilor 
Externe, căruia i-aţi luat locul pentru a-l întâlni pe sir Hanger și a 
ne sabota acordul în curs. 

Agasat, lovește iar cu sceptrul. 

— Gardă! Repede! Justiţia Majestății Sale nu suferă întârziere! 

Coloșii cu tors de abanos ne înșfacă în doi timpi și trei mișcări 
(cel mult patru). 

Ne târăsc până în fundul hrubei. 

— Admiraţi clemența Majestății Sale, continuă ticălosul 
bătrân, o să vi se taie doar capul. Dacă hotărârea ar fi depins de 
mine, v-aș fi smuls fiecare bucăţică de carne cu cleștele înroșit 
în foc! 

— Recunosc într-adevăr aici clemența reginei Bukabuna. 
Mulţumiţi-i din partea noastră. 

— Se va face voia dumitale cea din urmă, declară vraciul fără 
să clipească. 

Arată spre Beru: 

— Începeţi cu el! 

Nu-i o glumă, pe-onoarea mea. Zău așa, să ţi se ia glanda 
într-o văgăună din mijlocul Pacificului, e un motiv suficient ca 
să-ţi pierzi capul, nu? Și cea mai tare chestie e că eu, care văd 
întotdeauna portița de scăpare în circumstanţele dramatice, 
acum văd mai mult de o grămadă, fraţilor. Intre noi și ușă se 
află o întreagă armată. Suntem strâns ţinuţi de niște gorile 
atletice și decapitarea este iminentă. Situaţia asta ar fi numită 
de un comentator de televiziune o conjunctură nefastă. 

— N-avem dreptul la un mic întăritor? se neliniștește 
Anemicul. Cu tâmpeniile voastre, n-am mai apucat lichiorul! 

— La noi nu se obișnuiește! răspunde. Nikolai. 

Și apoi, nu zici că piticul începe să ţopăie și să blesteme 
agitând sceptrul bunei regine, cum că gorilele pierd timpul și că, 
dacă-n trei minute nu ni se rostogolesc capetele în praful de pe 
jos, o să cadă alte capete. In consecinţă, zbirii încep să se agite. 
Se scoate un butuc solid din depozitul de materiale. Călăul (care 
este de asemenea funcţionar în Obscen-Laculme) apucă o 
secure mult prea tăioasă ca să-mi fie pe plac, pe care, din exces 
de precauţie, o mai ascute cu o piatră. 

Butucul, ca să vi-l descriu, este al naibii de perfecţionat. Se 
pare că inventatorul lui l-a brevetat și-l va expune anul viitor. 
Are un diametru foarte mare și posedă două toarte mici de-o 
parte și de alta a muchiei (e amuzant ca un butuc să aibă 
muchie, dacă stai să te gândești). Toartele sunt prevăzute cu 
chingi de piele, de care se leagă mâinile osânditului. Astfel, 
condamnatul e silit să îmbrăţișeze butucul și să-și ţină capul pe 
suprafața plană. Ingenios, nu? Călăul are tot timpul necesar 
pentru a-și calcula corect lovitura. 

__ Oribilele gorile regale îl forțează pe Grăsan să îngenuncheze. 
incearcă el să se împotrivească, dar se supune în fața legii 
numerelor mari. 

— Salut, San-Antonio! îmi aruncă el cu o voce la fel de calmă 
și egală ca cea cu care-mi spune bună seara înainte de-a pleca 
spre casă. Trebuia să ni se-nfunde, mai devreme sau mai târziu. 
Eu personal nu bănuiam că circul nostru o să se termine așa, 
dar, cum zicea văru-meu: „Fie că-i o blenoragie, fie că-i o 
liturghie, tot o lumânare curge, nu?” Ne-am simţit grozav pe 
acest pământ, Bătrâne, și, la o adică, cam asta contează. Ciao! 
Le zic să-ți pună una la rece, când ajung. 


109 


Și, cu aceste cuvinte, scumpul, tandrul, bunul, bravul (și încă 
cât) Beru încercuiește butucul cu braţele și își depune pe el 
mutra lătăreaţă patinată de vinul roșu. 

Privirea mi-e înceţoșată de lacrimi. Totul se întunecă, fraţilor. 
Beru, Malacul, Bibendum, Monstrul o să piară sub ochii mei 
îngroziţi peste câteva secunde. Propria mea moarte îmi va părea 
ușoară după ce voi fi asistat la un asemenea spectacol. Și totul 
e din vina mea. Am vrut să-i fac impresie Bătrânului, să mă dau 
Machiavelli! Să fac un exces de zel când nu mi se cerea nimic! 
Ah! nenorocire, dacă aș putea să-mi trag un ultim dosnic șut 
înainte să dispar. Într-o străfulgerare, o evoc pe Felicia mea, 
care, în acest moment... Chiar, de fapt cât o fi ceasul în dulcea 
noastră Franță? Fusele orare mi se-nvârtesc în minte. Nu 
reușesc s-o situez pe mama în clipa prezentă. 

E îngrozitor. Beru cu mâinile legate de acești sălbatici... Stă 
cu moaca pe lemnul tare. Lemn de tek! 

Un gorobete cu bustul gol, călăul reginei, își cumpănește 
securea în monstruoasele-i mâini ucigașe. Încet, cu infinite 
precauţii, așază tăișul armei pe fărâma de gât a Grasului (de- 
atâta îndopat, Beru aproape că nu mai are gât, ţeasta fiindu-i 
așezată direct pe umeri, ca un bostan pe-o masă). 

Mi se-nvârte capul, prieteni. Totul se clatină. Văd teribilul tăiș 
care se ridică încet, perfect perpendicular pe teribila sa ţintă. Se 
înalță fără să tremure către bolta umedă, acaparând toate 
reflexele de lumină rătăcite prin văgăuna asta. Faţa călăului e 
încordată și ermetică (că e închis, ce mai, aici voiam să ajung). 

O dată ajunsă la verticală, securea rămâne în suspensie. Și 
apoi se produce un șuierat, acoperit de un răcnet de kamikadze 
(ca în reclama pentru sirop de tuse). O bufnitură înfundată, 
vibrantă. Lacrimile ce-mi înceţoșau privirea curg. Văd! Nu-mi 
revin; de-altfel nici ceilalți, cu excepţia lui Beru. Ah! banditul! 
Ah! invincibilul! Ah! rapidul! Cum poate un corp atât de gras să 
facă gesturi atât de precise și de fulgerătoare? 

În momentul în care i se legau mâinile de toartele butucului, 
Jupânul și le-a încordat la maximum, e un truc bine cunoscut al 
borfașilor, care uneori fac același lucru când li se pun cătușele. 
În plus, în graba lor, zbirii zoriţi de bărbos au dat rasol, așa că, 
exact în ultimul moment, Barosanul și-a rupt legăturile într-o 
teribilă sforțare și tăișul securii n-a făcut decât să-i atingă în 
treacăt obrazul. 

Nimeni n-a avut timpul să realizeze măcar ce s-a întâmplat, 
înainte ca el să fie deja în picioare, tăurașul. Cu o singură mână, 
smulge securea din butuc și o rotește ca un nebun. 

Capetele pică-n jurul lui ca nucile bătute de furtună. Are o 
criză de nebunie furioasă. Își urlă furia, supraviețuirea, 
încăpăţânarea de a trăi, în ciuda și pofida tuturor. 

Hăcuiește din răsputeri. Și hârști, și hârști! 

Eu, doar mă știți, nu? Momentele mele de buimăceală nu 
durează mult. Cu o bruscă lovitură dublă mă descotorosesc de 
gorilele mele înfricoșate. 

Unindu-mi eforturile cu cele ale căsăpitorului meu eventual 
(căci Beru nu prea e obișnuit să mânuiască securea), înhaț un 
clește gigantic și decimez adiţional. 

În jurul nostru se cade. Dar noi nu pierdem timp să socotim 
pierderile adversarului. Bilanțul bătăliilor, ca și cel al societăţilor 
comerciale, nu se face în cursul exerciţiului. Obiectivul nostru e 
ușa, punct strategic în cel mai înalt grad. Cei care nu sunt K.O. 
sunt pe burtă, ceea ce-i face să fie obstacole ușor de sărit. In 
mai puţin timp decât îi trebuie unui șofer să primească o 
amendă într-un raid automobilistic, ajungem la ușă, o tragem 
după noi și o zăvorâm. O dată atinsă această etapă spre 
libertate, ne acordăm un respiro pentru respirat. Gâfâim, dar 
suntem veseli! Credeţi-mă, dacă vreţi, sau duceţi-vă să vă 
ungeți podoaba ca să puteţi folosi mai bine paratrăsnetele drept 
taburete, dar îmi vine să râd. Ce răsturnare aproape 
miraculoasă. Ce fantastică piruetă a destinului. 

— Tipi ca tine, Grasule, strig eu, tipi ca tine... 

— Știu, mă-ntrerupe el caritabil. Și-acum? 

În hrubă e un tărăboi teribil, asta-i tot ce vă pot spune. 
Vânzoleală fără menajamente. Şi apoi, brusc, se face liniște. 
Asupra ușii se abate o ploaie de lovituri, de o rezonanţă aparte. 
O răpăială precipitată, întreruptă din timp în timp de momente 
de liniște. 

— Bat la tobe? se nedumirește Grasul. 

— Nu, amice, telefonează! 

— Ce tot îndrugi? 

— Adevărul, ei folosesc tam-tamul ca să dea alarma, acușica 
ne trezim că le vin întăriri. 

— Atunci hai s-o ștergem! 

În timp ce răspund îndemnului, continuu să mă gândesc că 
pielea noastră nu valorează cine știe ce în momentul ăsta! Întâi 
că pielea de alb se devalorizează rapid în zilele noastre, și-apoi 
că ne aflăm la subsolul unui palat cu o singură ieșire. In plus, 
chiar dacă am reuși să ieșim, nu uitaţi că Kacaberu e o insulă 
pierdută-n mijlocul Pacificului! 

Și totuși, temperamentul nostru combativ fiind arhicunoscut, 
jucăm cartea cea mare. 

Pentru început avem de escaladat treptele abrupte ce duc la 
parter. Au fost tăiate-n stâncă și sunt destul de alunecoase. 

Am escaladat deja trei sferturi din ele când sus, în capul 
scărilor, răsar niște războinici Maiokit?®. Sunt înarmaţi cu lănci 
pe care le aţintesc în direcţia noastră. Cum să trecem de acest 
obstacol? Securea Grasului, prea scurtă, e neputincioasă. Ar 
putea să le-o arunce-n cap, dar APOI? 

Feţele lucioase și privirile cu o strălucire sălbatică ar vindeca 
de sughiț și un ciocan pneumatic. Ce-i de făcut? Nimic! 

Așa că ne oprim: 

— Bună ziua; domnilor, îi salută Beru pe un ton amabil. 

In loc să-i răspundă, „domnii” scot un chiot surprins. Ceva de 
genul „ia te uită!” și coboară în cor două trepte, după care se 
opresc. 

— Ce planuri ai, amice? se interesează Beru, fără să mă 
privească. In fond, tu ești șeful, te las să responsabilizezi. 

Imi vine o idee. Nu valorează decât nădejdea pe care mi-o 
pun în ea. 

— Bagă-ţi cazmaua-n bot, Beru, deblochează-ți 
mestecătoarea dublă și aratăle-o, dacă n-au auzit de proteza 
dentară, asta o să-i impresioneze! 

— N-ai folosit deja figura asta în „Merge, San-Antonio?” se 
neliniștește Conștiinciosul. 

— Era cu un ochi de sticlă, Grasule. Și oricum, dacă cititorii 
noștri se prind, războinicii ăștia n-au cum! 

Invins, scumpul de Béru trece la acţiune. Scoate un grohăit, 
își introduce două degete în gură și cu un gest scurt își 
degajează ustensila pentru picnic. Apoi și-o flutură deasupra 
capului, rostogolindu-și ochii cu un aer fioros. 


26 Cei mai sângeroși din tot Arhipelagul Mitocanilor și, de asemenea, cei care au dantura cea 
mai bună, din moment ce își mănâncă soacrele în ziua nunții lor de argint. 

Efectul îmi depășește toate așteptările. Cu singura diferenţă 
că acolo unde contam pe spaimă, recoltez o furtună. 

De râsete! 

Trebuie spus că Beru știrb e ceva de nedescris. Faţa i se 
fleșcăie și obrajii îi atârnă de fălci. Are mutra cățelului care face 
reclamă încălțărilor Hush Puppies. 

Războinicii din primul rând încep să se încovoaie; după care îi 
apucă pe cei din rândul următor, apoi din al treilea. Işi plesnesc 
coapsele ca nebunii, fioroșii Maiokit. Își lasă lăncile să cadă! ÎI 
arată cu degetul pe Beru. Se îneacă de râs. Chestia îi distrează. 

— Alo! Alo, băieţii, protestează prietenul meu, râdeţi cumva 
de mine sau ce? 

Râsul cu lacrimi, ca și șeful Marelui Stat Major francez, e 
general. Are darul să-l întărâte pe Beru, care-și bagă proteza-n 
buzunar. 

— Las'că vedem noi, declară Bestialul, las’ că vedem noi, 
copilași... 

Îl înșfacă pe primul care-i stă în cale de jugulara slipului și-l 
dezechilibrează violent. 

Flăcăul își agită disperat braţele prin aer și-mi cade în spinare. 
Îi trag un umăr la momentul potrivit, astfel încât zâmbăreţul 
zboară să-și strănute veselia pe colțul ultimei trepte. 

Ceilalţi urlă de bucurie. Acţiunea lui Béru li se pare comică. 
Atunci, Grasul își iese din minţi. lată-l mistreţ atacând haita! 
Furia face să-i crească colţi în locul măselelor din buzunar. 

E teribil, vă spun drept! O tornadă umană! Un ciclon cu patru 
membre, dintre care cele inferioare sunt superioare 
superioarelor. Din păcate, războinicii reacţionează. In clipa când 
al patrulea își zdrobește ţeasta, iar la piciorul scării se află un 
morman presărat cu dinţi și stropit cu sânge, cârlionțaţii încep 
să râdă mai verde. 

Își recuperează halebardele. Și, spre deosebire de gărzile 
elveţiene, nu se dau pontifi. E unul, grozav de fioros, care se 
pregătește să-l străpungă pe Grăsan. Stă pe vine, bestia de 
lăncier. Își plănuiește atacul printre cracii colegilor lui. Mă 
folosesc de cleștele meu ca de-un proiectil, așa că-l încasează 
drept în bot. Zbanggg! Cade în faţă, alunecă pe treptele umede. 
Îi înhaţ lancea din mers și-l las să-și continue lunecarea. 

— Înainte! urlu eu. 


113 


Un atac, reţineţi asta, fraţii mei, trebuie să fie întotdeauna 
însoțit de strigăte, pentru a fi eficace. Urechea e punctul slab al 
combatantului. Din cauza ei își dă ascultare! Deci, merită să faci 
uz și abuz de zgomot pentru derutarea adversarului. 

Mă năpustesc. Văzându-mă și auzindu-mă atacând brusc, eu 
care până atunci ocupasem o poziţie inferioară, războinicii se 
dau brusc înapoi. Noi abuzăm de această retragere. Fluxul i-a 
adus, refluxul îi duce! Înflăcărarea beruriană, o clipă domolită, 
renaşte. Redezgroapă securea războiului, Beru. Parcă ar fi 
Marele Ferre, viteazul ţăran, așa cum îl populariza cartea mea 
de istorie din clasa întâi. Marele Ferre, celebrul anglofob... Mort 
în 1358; dar vouă vi se fâlfâie și lui așijderea, acum. Înghesuim 
adversarul, îl facem bucăţi. Pac! Trosc! Zbanggg! Au! Trebuie ori 
să meargă, ori să ne spună motivul! 

Merge! 

lată-ne într-o vastă încăpere care servește drept mică 
magazie de unelte. Adversarii noștri, nevoiţi să se retragă, se 
organizează, spaţiul redându-le curaj. Ne semi-ncercuiesc ca să 
ne înconjoare, noi utilizăm subterfugii. Butoaie de nu știu ce (dar 
pline), fiind îngrămădite într-un colț al camerei, începem să le 
dezîingrămădim, făcându-le să se rostogolească și să se 
propage. 

Revărsarea rostogolitoare silește războinicii să se dea în 
lături. Drept care o zbughim pe ușă afară, într-o viteză. Ghinion, 
ușa n-are zăvoare. Traversăm bucătăriile palatului în care niște 
femei îmbrăcate doar cu mănuși de cauciuc (regina e strictă cu 
igiena) pregătesc deja masa de seară, clefăind manioc pentru a 
face o supă de tapioca. 

Fără să ne oprim din goana noastră nebunească, aruncăm pe 
jos tot ce găsim în cale, mod de a stăvili iureșul urmăritorilor. 
Taburete, ustensile de bucătărie, saci cu provizii, un talmeș- 
balmeș incredibil acoperă podeaua. 

Cel mai eficace se dovedește a fi butoiul cu măsline... 
Freneticii Maiokit derapează și se culeg de pe jos. 

Bucătăria odată depășită, iată-ne din nou în sufragerie, pustie 
la ora asta, dacă îi considerăm drept zero pe cei trei amărâtți 
care sunt ocupați cu lustruitul veselei de aur, scuipând deasupra 
și frecând-o cu pielea urechilor (sunt faimoșii oreioni-spălători 
din Arhipelagul Mitocanilor). Ne privesc trecând cu uimire, apoi 
se întorc spre șleahta galopantă care năvălește la rândul ei. 

Situaţia noastră seamănă cu cele din filmele mute bazate pe 
urmăriri abracadabrante. Nu contează. O urmărire continuă să 
dea bine într-o poveste. Sunt rețete verificate, care nu vor fi 
nicicând abandonate. 

Sala orgiilor e străbătută. O nouă ușă! Acum vine Sala 
Tronului. Dăm de un tablou magnific compus, stil Rex Napoleon, 
coniac pentru stomac. 

Regina Bukabuna stă pe tronul ei planturos. Sclavele-i fac 
vânt, căci ea are digestii dificile. 

E înconjurată de sir Hanger, în haină și pantaloni vărgaţi, 
având la gât ordinul jartelei și, în dreapta ei, de generalul Mac 
Scenett de la amiralitate, de William, secretarul, și de generalul 
Scott Dean Mintz de la serviciile incluse britanice. Discuţia 
trebuie să fie a naibii de serious, caci arborează toţi niște 
expresii ușor cam sinistre. 

— Respectele mele, Majestate! strig eu traversând sala în 
triplu galop. 

— Inima mea bate doar pentru tine, frumoasa mea! 
supralicitează Beru. 

N-avem timp să savurăm stupoarea acestor domni și doamne. 
Deja o nouă ușă. Ciao, ciao, bambino! Din fericire, războinicii se 
opresc în faţa reginei. O respectă prea mult pentru a continua 
să fugă în faţa ei. În plus, ea îi chestionează pentru a afla ce se 
petrece. Ne bucurăm deci de un mic răgaz. 

De data asta iată-ne pe un coridor... Ușile se înmulțesc. 
Șovăim la unison, Beru și cu mine, ceea ce ne permite să ne 
tragem sufletul. 

— Care? întreabă Grasul Ferre. 

În acel moment, o ușă se deschide și un personaj gigantic 
scoate capul pe coridor. E eunucul-șef însărcinat cu paza 
sclavelor albe, un anume Nic Yoffu-Dulye, un băiat bun, în fond, 
cu toată misoginia lui accentuată. 

În ceva mai puţin de foarte puţin timp, trag o cazma pe gâtul 
scopitului și acesta mă caută pe jos. Il împingem înapoi, intrăm 
în arenă, închidem ușa la loc. 

Duduiţele blonde care ne întovărășiseră în călătorie scot 
diverse exclamatii la intrarea noastră. 

Îmi duc un deget la buze și fac „șșt”. Deși am spus-o în 
franceză, ele înţeleg că există un pericol și se opresc din 
cotcodăcit. 

Una dintre ele, cea mai fermecătoare, cea care are ochii verzi, 
o aluniță pe coapsa dreaptă și sânii în formă de pară, se apropie 
de noi. 

— Ce se întâmplă? mă întreabă ea în engleză, deși nu e limba 
ei maternă. 

— Vieţile noastre sunt în mâinile voastre (ca să nu schimb 
expresia), îi răspund eu. ldioţii ăștia de mitocani ne-au 
condamnat la moarte și vor să ne taie capul... 

— Ce-aţi făcut? 

— O faptă bună, frumoaso. 

— Ce? 

— Suntem francezi și ne-am dat drept englezi, deci e clar că 
era o faptă bună, pentru care Regatul Unit avea toate motivele 
să se felicite. 

Ea zâmbește. 

— Welf”, zice ea, și ce-o să faceţi? 

— Asta mă-ntreb și eu! 

Se întoarce spre colegele ei și le spune iute ceva în 
scandinava modernă. Imediat, frumoasele copile ne pun să ne 
ascundem sub paturile lor. După care, se agită să-l trezească pe 
Nic Yoffu-Dulye din K.O. Ele îi afirmă că ne-am continuat drumul 
pe coridor. În acel moment apare garda, întărită. 

Imi zic atunci că dacă zbirii au minte măcar de doi bani, o să 
scotocească totul, dar cum n-au decât de un ban, ei își continuă 
galopul pe coridoare și totul redevine calm. 

Rămânem blocați sub paturile noastre, căci eunucul nu pleacă 
din apartamentul preafrumoaselor. Și-a reluat locul din fotoliul 
stil Lulu al XIII-lea și începe să citească „Mitocanul duminical” ca 
să se relaxeze. Ultimul număr e pasionant pentru supușii unei 
monarhii absolute, deoarece relatează povestea de dragoste 
dintre fiica unui președinte de republică și un negustor de 
brânzeturi. 

Lectura efectuându-și efectul, eunucul chicotește și apoi 
picotește. Când adoarme buștean, magnifica sclavă blondă vine 
lângă mine sub pat. Imi spune cum o cheamă: Vicky Inga. Cum 
e obligată să vorbească încet, își apropie buzele de obrazul 
meu. Și-asta mă deranjează cu atât mai puţin, cu cât ele îi miros 
a căpșuni și a femeie. 


27 Așa pare mai veridic. 

e CAPITOLUL PATRU 


Vă veţi spune, cu acel cartezianism care vă face să cereți 
cărţi de fiecare dată când vă așezați la o masă de joc, vă veți 
spune, bunii mei răutăcioși, că decade un pic, San-Antonio al 
nostru. Uite-l acum că se ambalează cu o gagică al cărei job 
constă chiar în a oferi un mod plăcut de a petrece timpul celor 
pentru care timpul înseamnă bani! Rușine lui! 

Bărbatul care nu-și rezervă elanurile cinstitelor femei adultere 
se coboară la nivel de papagal! Spuneţi așa pentru că sunteţi 
geloși, asta vine dintr-un resentiment serios, în definitiv. Dacă 
încerc să mă dezvinovăţesc în ochii voştri, să nu deduceţi de aici 
că mă simt mic și prost. Pur și simplu am scrupule, fraţilor. Sunt 
preocupat de prostia voastră, așa că încerc să o combat pentru 
a-i atenua consecințele. 

Ambiţia mea secretă nu-i bicornul, nici premiul Derahat sau o 
decorație, ci ca atunci când o să crap, dacă o să mai știe cineva, 
un tip oarecare să se plece peste costumul meu de scânduri și 
să zică ceva de genul: „Ai luptat bine împotriva prostiei, San- 
Antonio. Ai încercat să le arăţi contemporanilor tăi ce e... este să 
fii un... când ești un e... și cum e încă și mai și să te dai un e... 
fără să fii”28. lată la ce aspir, iepurașilor. N-o să-mi spuneţi acum 
că sunt pretenţios! La o adică, puteţi să copiaţi fraza și să veniţi 
să mi-o citiţi, odată sosit momentul, în fața coșciugului. Astfel, 
asistenţei i se va trezi, poate, dorinţa de a mă citi și drepturile 
de autor vor continua să curgă pentru văduvele și orfanii mei. 

Vicky, ca să revin la sărăcuţa de ea care așteaptă sub pat cu 
buzele ţintuite de-ale mele (doar nu v-aţi închipuit că am stat 
degeaba în timp ce ţineam discursuri), Vicky, cum spuneam, a 
decis să-și facă o carieră în amor, așa cum alţii intră în armată, 
la mânăstire sau în trupele teatrale de asalt ale lui Jean Louis 
Barrault. E o somitate în materie carnală, mă-nțelegeţi? O 
tehniciană, o tacticiană, o patriciană, mai mult decât o 


25 Am obiceiul să spun lucrurilor pe nume și să scriu un c... căcat, dar cum e ditamai grămada 
în același paragraf, o dau pe franc-masoanele puncte de suspensie, ca să nu vă șochez... Căci 
sunteți niște c... 

curtezană. Eu, personal, mă prind că o muiere-i meseriașă după 
felul cum sărută. 

Hai să facem un concurs, dacă vreţi. 

Voi selecționați douăsprezece muieruște mascate. Eu le sărut 
și le dau note. Ei bine, pariez că clasamentul meu va fi identic 
cu cel stabilit de un juriu specializat în selectarea ștoarfelor. Pe 
bune! 

Cât ai număra până la patru, eu îmi dau seama cu cine am 
de-a face. Vicky, fără glumă, e la marea artă. Participă cu totul. 
O adevărată femelă trebuie să facă dragoste cu genele, cu 
nasul, cu bătăile inimii, cu sudoarea frunţii, ca și cu propriul 
contor Geiger. E absorbită cu totul de ceremonie. Asta înseamnă 
fervoare. Sfânta Blandine a dragostei! 

După un timp, uităm de îngustimea ascunzătorii mele, de 
criticul momentului, de prezenţa eunucului care, în visul lui, e pe 
cale să se-ntrebe de ce mama dracului s-a născut în zodia 
taurului. 

Îl văd, din dedesubtul meu de pat, pe scumpul platonic, care a 
fost cândva sustras maladivei afecțiuni părintești (locuiau într- 
un cartier infect), pentru a-și începe dificila carieră de eunuc. 

Demonstrându-i concomitent lui Vicky că prezenţa ei lângă 
mine îmi reţine toată atenţia, nu-mi pot lua ochii de la sărmanul 
Nic Yoffu-Dulye. Ceea ce-mi permite ca, supraveghindu-l în 
același timp pe cel adormit, să mulţumesc cerului pentru 
performanțele pe care mi-a îngăduit să le realizez în timpul 
trecerii mele pe acest pământ. 

Sub culcușul vecin, Beru încearcă să ademenească o fată 
pentru consumul lui personal, dar duduiţele astea sunt istovite. 
Banchetul le-a făcut K.O. și, dacă îndrăznesc să mă exprim 
astfel, nu sunt deloc grăbite să reia tot tacâmul. Așa că se 
prefac că nu-l aud, ceea ce-l irită groaznic pe Alexandre-Benoit. 
La un moment dat, freneticul individ își permite niște „pssst! 
hei! alooo!” atât de zgomotoase, încât trezesc eunucul din 
somn. Îl văd cum își deschide un ochi. Nu se mișcă... Rămâne 
evaziv, dar în interiorul scăfârliei își dă încetișor seama de o 
prezenţă străină, mă prind după zbaterea tot mai precipitată a 
pleoapelor. 

Atunci, prieteni, o dilemă îi apare scumpului vostru San- 
Antonio. „Sau își întrerupe superba activitate la care se dedă 
pentru a-l neutraliza din nou pe Nic Yoffu-Dulye înainte de-a fi 

prea târziu, sau o duce până la capăt și acceptă riscurile care ar 
decurge din asta.” Am oare dreptul să risc viața Grasului în 
același timp cu a mea? Da, pentru că imbecilul ăsta sinistru este 
cel care tocmai a creat pericolul, solicitându-le pe aceste tinere 
nevinovate. Și încă continuă, ţapul bătrân! Imaginaţi-vă că 
îndrăznește să le vorbească fermecătoarelor sclave blonde. Le 
spune: „Hai măi, fetelor, nu fiţi scroafe cu mine! Ne cunoaștem, 
nu? Doar știți că cu mandea nu-i producţia-n serie, ci artizanatul 
meseriaș”. Și apoi, aducându-și aminte că ele nu pricep 
franceza, face apel la toate cunoștințele sale lingvistice. „Hello, 
bitte, senoritas! Come vuiz me frauleins. Beru sculat for you!” 

Fetiţele chicotesc. 

Beru își scoate nasul. 

Ceea ce mă lasă rece. 

Între timp, eunucul se trezește de-a binelea. 

Tâmpită conjunctură! Trebuie să mă grăbesc să aterizez, 
fraţilor! Să balizez pista într-o viteză. Să-mi scot trenul. Să mă 
branșez la radar. E momentul să-mi leg centura și să ies din 
pilotajul automat pentru a prelua comanda. 

Amintindu-și de croșeul primit adineauri și știind că în niciun 
caz nu va primi ceva de la Asigurările Sociale, Nic Yoffu-Dulye 
sare din fotoliu și iese. Odată ajuns pe coridor, încuie și 
alertează garda. În acel moment îmi închei întrevederea 
particulară cu Vicky. Fetiţa nu-și pierde capul, meritul fiind cu 
atât mai mare cu cât capul cel mai apropiat se găsește de-abia 
la o mie de kilometri distanță. 

— Ne-a luat dracu’, îi spun eu, dar îți mulțumesc pentru 
partida de extaz, fetiță, nici că se putea mai bine în chip de 
ultima ţigară! 

Ea mă prinde de braţ. 

— Aşteaptă! face ea. Nu-i totul pierdut! 

— S-o crezi tu, cu camerele astea fără ferestre, ne iau ca din 
oală! 

În chip de răspuns, se întoarce pe spate (noi manevraserăm 
pe-o parte) și o văd trecându-și mâna printre zăbrelele somierei 
grosolane de lemn. 

— la spune, don Juan, mă interpelează Grasul, poate-ar trebui 
să ne luăm poziţia de caft, am impresia că acuș apar lăncierii. 

— Nu mai da vina pe alţii, băi, Purcel scârbos, tu ești ăla care 
l-a trezit pe eunuc strigând după fecioarele astea. 

Amuțesc, trăsnit de uimire. Vicky extrage din măruntaiele 
saltelei sale spintecate un fel de termos pe care-l deschide 
repede. Îl răstoarnă. Un tub de vreo patru centimetri diametru, 
lung de cincisprezece, ascuţit la un capăt și prevăzut cu un 
buton roșu pe partea stângă (care de-abia așteaptă să devină 
partea dreaptă, ajunge doar să întorci tubul), îi cade în palmă. 

MI-I întinde. 

— la-l! spune ea. 

— Ce-i asta? 

— Un hipnovaporiz cu bradabrant comprimat... Are suficient 
gaz soporific ca să adoarmă tot palatul. Ajunge să îndrepţi vârful 
tubului către agresori și să apeși ușor pe buton. 

— Și? 

— Ai să vezi... 

— Cum se face, Vicky, că ai o jucărie ca asta? 

Zâmbește. 

N-avem timp să lungim vorba. Ușa se deschide și garda 
năvălește în cameră. Urmând sfatul lui Vicky, îndrept vârful 
tubului spre ei și apăs pe buton. 

Curată vrăjitorie, dragilor! Mă urmăriți cu atenție, da? 
Vrăjitorie curată. Domnii ăștia se prăbușesc și care mai de care, 
ceea ce nu-i incompatibil. Pe măsură ce-și fac apariţia, vedeţi la 
parter! Se trezesc cu nasul pe covor. Și cel mai grozav lucru e că 
pe noi nu ne afectează deloc. 

Îi spun asta lui Vicky. 

Ea îmi ţine un curs de chimie gazadormitoare pentru avansați. 
Gazul e aruncat cu atâta forţă și este atât de volatil, cum zicea o 
puicuţă abandonată?, încât n-are timp să se disperseze. 
Paralizează creierul celor care-l respiră într-o fracțiune de 
secundă și asta pentru o durată care variază între două ore și 
șase luni. 

leșim de sub paturi. Beru rămâne interzis, așa cum îi stă bine 
unuia aflat în afara legii. 

— De unde ai scos chestia asta, San-Antonio? 

— Am găsit-o într-un pachet cu surprize cu menţiunea 
„fetiţe”, Grasule, îi explic eu ridicându-mă. 

Mă închei, fără să las aparatul din mână. 

— Are autonomie mare extinctorul tău de voinţă, scumpo? 


29 Nu încercaţi să înţelegeţi, asta am făcut-o numai pentru mine. E o primă pentru bătut câmpii. 
Editorul meu îmi permite una la fiecare carte, dar mi-o taie din borderou. 

— Ti-am spus că îţi ajunge ca să adormi tot palatul! 

— Zău ești Sfânta Vineri, în felul tău! 

Și încă, între noi fie vorba, pentru că ne spunem totul, pot să 
vă mărturisesc că Sfânta Vineri n-avea cum să fie la fel de 
arzoaică cum e Vicky. Putea ea să agite nuielușa de alun, dar 
echivalentul nu era realizabil, asta vă garantez eu. 

— Păstrează-l, zice Vicky. Și acum valea! 

Îmi refulez tot ce-aș fi vrut să-i spun și, mai ales, să-i cer. Un 
semn Namilei și pășim peste noua recoltă de neînsufleţiți. 

Cum ajungem pe coridor, o nouă șarjă de alertaţi își face 
apariţia, venind dinspre Sala Tronului. Işi încasează porţia de 
gaz și-o pornesc urgent spre tărâmul L.S.D.-ului. 

— În fond, remarcă Placidul, e cum s-ar spune arma absolută, 
moșule. E vorba doar să-ți manevrezi vaporizatorul înainte să te 
pălească inamicul. Noroc că garda n-are decât arme albe”. 

Acum sunt vreo douăzeci de zbiri întinși pe dalele coridorului. 

Mă îndrept spre ușă, pe care o depărtez niţeluș ca să arunc un 
ochi în sală. 

Regina Bukabuna poartă în continuare discuţia animată cu 
englezii. 

Bărbosul, eliberat, li s-a alăturat și blestemă ca nebunul. 
Descrie cercuri în aer cu sceptrul regal care începe să semene 
cu spectrul solar. E pe cale să pronunţe o cumplită anatemă 
împotriva noastră, făcându-ne pirați, demoni demonici și tot 
tacâmul. Își sfătuiește suverana să ne hărăzească o moarte 
cumplită. Ne-ar vedea cu o colonie de furnici roșii în rectum, sau 
mai bine să ni se facă acupunctura cu andrele de tricotat frecate 
cu usturoi... Biata regină grasă pare foarte tristă. Dar consilierul 
ei insistă, cere încuviințarea rosbifilor și o capătă. Sir Hanger 
afirmă că ar trebui să fim împușcați pentru spionaj. Încântătoare 
atenţie, nu? Bukabuna îi obiectează că războinicii ei nu pot folosi 
puștile pentru că se tem de bubuituri. Singurul ins care a murit 
de glonţ, Joss Kalota, un revoluţionar îndârjit, a văzut cum îi 
intră gloanțele-n corp, nu prin intermediul unei puști, ci cu 
coarba. În acest stadiu, asta încetează de a mai fi o execuţie 
capitală, pentru a deveni o acţiune de incrustaţie. Imediat, un 
general englez sugerează să fim arși de vii. lată că sunt vreo 
cinci sute de ani de când au o obsesie-n familie (el avea un 
strămoș care funcţiona ca piroman-șef la Rouen, în 1431). De 


30 Arma albă e preferata oamenilor de culoare. 

data asta, îmi sare muștarul definitiv. Cred că exagerează puţin, 
camarazii noștri de antantă cordială! Că ne dăm la gioale ca să 
ne izbutească misiunea, de acord; dar de aici și până la a 
preconiza moartea adversarului, nu-i decât un pas greșit, pe 
care ei îl fac cu ușurință. 

Pariez pe un pat cu coloane contra lui Oedip în Colona că o să 
mă supăr, că mă supăr, că s-a făcut: iată-mă supărat. 

Deschid ușa larg și mă îndrept spre tron cu pași apăsați. 

Scheunat al vraciului Nikolai care ne zărește primul și le 
răcnește paznicilor Tronului ordinul de-a pune mâna pe noi! 
lureș mare. Fâsss! O mică doză surpriză și gorobeţii se 
prăbușesc. Sceptrul vraciului începe să atârne ca în a doua zi 
după nuntă. Nu-și revine. Englezii, ei, au perceput imediat 
natura seringii mele. Cu o unanimitate emoţionantă, își duc 
mâinile la buzunare pentru a-și scoate cuţitele. 

Două apăsări ușoare pe buton și reprezentanţii marelui Albion 
li se alătură, pe treptele tronului, celor proaspăt adormiti. 

Panică în colivie. Virginele de serviciu, labacheii reginei, 
ștergătorii de fese, făcătorii de vânt, băgătorii de seamă, 
ștergătorii de praf, ștergătorii de urme, purtătorii de drapel, 
clefăitorii, clevetitorii, paharnicii, degustătorii, dezgustătorii, 
biografii, zgrepţănitorii de lăute, scărpinătorii de buci, lingăii de 
elită, brigada de zâmbăreţi servili, lansatorii petalelor de 
trandafir, minimalizatorii, împuietorii de capete, mistificatorii de 
fapte diverse, inventatorii de faimă, țesătorii de aureole și 
șamanii-boșimani o şterg prin toate găurile ca șobolanii. Se 
reped afară din palat. Fără o vorbă, spaima e mută! Doar 
numeroase tropăieli, un foșnet de stofă... 

Nu mai suntem decât patru persoane lucide în Sala Tronului: 
regina, vraciul, Beru și sluga dumneavoastră. Graţie frumoasei 
și misterioasei Vicky, sunt stăpân pe situaţie. 

A naibii de palidă, regina; sub pielea cafenie, grăsimea i se 
face verde. Spaima o alterează văzând cu ochii. 

Mă grăbesc s-o liniștesc. 

— Nu trebuie să vă temeţi, Maiestate, nu vă vrem râul, nici 
dumneavoastră, nici supușilor, nici măcar borfașului bătrân ce 
se pretinde consilier și care complotează pe furiș, adaug eu, 
arătând spre bărbos. Căci vă va mărturisi chiar el că își 
negociază comisionul cu englezii. Nu-i așa, dragă vraciule? 

Ar scrâșni din dinţi, Nikolai, dacă i-ar mai avea. În orice caz, 
gingivită face sigur. 

Îi privește pe cei fără suflare, îi crede morți și îngaimă: 

— Așa e, așa e, cer cu umilință iertare graţioasei și puternicei 
Sale Majestăţi. Fie ca zeul Faketa s-o ocrotească și zeiţa 
Sinekura să vegheze asupra capului ei august... 

— Ba august ești tu, băi, păduche! izbucnește Beru. Ar trebui 
să te rad, nemernicule! Așa deci, domnu' o trăgea în piept pe 
frumoasa mea jestate, pe șestache? Domnu' Cinșpe-la-sută își 
umplea teșchereaua profitând de faptul că scumpa-i stăpână, 
care e bunătatea-ntruchipată, nu vedea nimic! Ah! dacă nu m-aș 
stăpâni, o lepră de tură” de teapa ta, i-aș trage-n closet până n- 
ar mai exista! 

Un râs argintiu (deși are păr auriu) răsună și, precum a dat 
de-nțeles paranteza mea celor mai puţin cretini dintre voi, apare 
Vicky. 

Radiază. Frumoasele ei colege o însoțesc. 

— Ce amuzant poate să fie prietenul dumitale la mânie, îmi 
spune ea. 

— Ințelegi cumva franceza? mă minunez eu. 

— Vorbesc curent șapte limbi, dragul meu, îmi replică 
frumoasa. Când cineva vorbește șapte limbi, franceza e 
inevitabil inclusă! 

Ajunge lângă mine. 

— Cum îţi place jucăria? 

— Minunată. Ar trebui s-o brevetezi! 

Las gluma la o parte, căci un grup de indivizi dă buzna în 
palat. Sunt înarmaţi cu lănci și cuțite și nu poartă uniformă. Sunt 
oameni din popor veniţi în ajutor, presupun eu. Mă pregătesc să- 
i vaporizez, dar Vicky intervine. 

— Nu! Pe ei nu! spune ea. Sunt prietenii noștri! 

— Prieteni! tresar eu. 

— Promit că o să-ţi povestesc totul în detaliu, declară Vicky 
întinzând mâna spre ustensila ei. Îmi dai voie? 

Imi ia din mână tubul magic cu un gest hotărât. 

_ — Scuză-mă, adaugă fata, o să continuăm discuţia mai târziu. 
Intre timp, vă mulţumesc că aţi rezolvat grosul problemei. 


31 După 48 de ore de studiere aprofundată a dialecticii b&ruriene, consiliul de redacţie a decis 
că această expresie înseamnă lepădătură. 

Își îndreaptă aparatul spre mine. Mai am timp să-i văd degetul 
delicat apăsând pe butonul roșu. Totul dispare instantaneu. 

e CAPITOLUL CINCI 


Un tren rapid trece șuierând și zăngănind din șine în capul 
meu. Sunt într-un tunel. Și apoi, instantaneu, e zi și trenul se 
îndepărtează. Deschid ochii, perfect lucid. Toate au o claritate 
perfectă. Am impresia că văd degetul manichiurat al lui Vicky, 
apăsând pe butonul roșu, dar nu. Sunt culcat pe-o piele de tigru. 
Nu mă doare deloc capul. Dimpotrivă, mă simt cât se poate de 
bine. 

Creierul meu are pretenţia să mă scol, dar membrele mele nu 
pot să-l asculte din cauză că sunt foarte legate cu un fir gros de 
nailon. Întorc capul și-l zăresc pe B&ru, încă adormit, lângă 
mine. Dincolo de Béru e o imensă pată de culoare: regina 
Bukabuna, tot adormită și identic legată, și lângă ea, vraciul 
Nikolai. Mă răsucesc în sens invers, rezultatul fiind că-l văd în 
dreapta mea pe sir Hanger, perfect treaz. Nu e singur, deoarece 
colaboratorii lui zac de asemenea pe pieile ce împânzesc 
camera în care am fost legaţi fedeleș și care trebuie să fie 
dormitorul Majestății Sale. 

Tot mișcându-mi capul, termin de examinat locurile. Văd un 
găligan aproape gol, cu capul teșit și nasul complet aplatizat, 
care ascute o baionetă, sprijinit de ușă. 

Alţi doi tipi prea puţin simpatici sunt așezați pe patul 
Majestății Sale și savurează câte un hartan de porc spinos, 
aruncându-ne priviri sângeroase. 

— Well, s-ar părea că lucrurile n-au evoluat așa cum doreatți, 
de la intervenția dumneavoastră? remarcă calm sir Harry 
Hanger. 

— Într-adevăr, recunosc eu, a existat o hibă. 

— Adică? 

— Personalul amoros recrutat de dumneavoastră pentru 
plăcerea Majestății Sale, deşi face dovada unei superbe 
conștiințe profesionale, nu-mi pare a fi prea demn de încredere. 

Și îi relatez ce-am păţit cu Vicky, cum ne-a salvat ea viaţa, 
modul în care mi-a încredinţat lansatorul ei de somn și, în final, 
cel în care l-a folosit împotriva mea. 

Sir Hanger, căruia nu-i mai port chiar așa o pică de când am 
devenit tovarăși de suferință, dă din cap atât cât îi permit 
legăturile. 

— Fetele astea au fost recrutate prin intermediul rețelei 
noastre din Stockholm, spune el, dar mă tem că, de fapt, am 
fost trași pe sfoară de un al treilea pungaș, my dear”. 

— Care ar fi acela? 

— Nu putem face decât presupuneri. 

Beru scoate un scâncet. 

— Mie îmi aduceți o căpșunică, articulează Setosul, ca să-mi 
clătesc gâtlejul. 

După care revine la realitate și mărâie: 

— Dar ce dracu facem aici? 

— Ne odihnim, Grasule. Toţi în aceeași oală! 

— Da’ ce-a putut să se întâmple? 

— O revoluţie de palat; parașutele controlează situaţia după 
ce s-au folosit de noi ca detonator. 

Işi pipăie limba uscată și mormăie: 

— Eşti în plin delirium, amice, ce poa’ să le pese fâţelor de 
palat! 

— Asta aș vrea să știu și eu! 

lată că și regina își revine. 

E ofuscată rău de tot, coana Bukabuna. 

Ca să-ţi legi fedeleș suverana îţi trebuie tupeu, nu glumă, 
găsește ea. Ilnseamnă să dai dovadă de o temeritate 
nebunească. Autorii unei astfel de nelegiuiri vor fi aspru 
pedepsiți. 

Berurier, filosof, încearcă s-o calmeze. 

— Mica mea regină, spuneţi-vă că asta nu-i nimic în 
comparaţie cu ce-a păţit Ludovic al XVI-lea. Sărmanul monarh, 
el unul și-a pierdut capul prin talașul de butuc... 

Pe fondul acestor cuvinte evocând un trecut sângeros, ușa se 
deschide cu violență pentru a permite năvălirea unor hoarde în 
camera regală. Bădăranii ăștia nu respectă nimic: nici 
frumoasele jardiniere constituite din cauciucuri vopsite în alb, 
nici masa de toaletă făcută dintr-o tarabă de îngheţată a 
galeriilor Lafayette. 


32 Tot pentru a crea o atmosferă britănească. Toată lumea știe ce-nseamnă și asta-mi 
anglicizează textul. 

Răstoarnă mobilele (în mitocănește: mobilili), deschid sertare, 
își însușesc conţinutul, scuipă pe portretul defunctului rege 
oferit acestuia de un artist francez și pe care, în chip de 
recunoștință, monarhul trasase cu un scris energic: „Francis e 
limba scumpă”. 

— E o josnicie! O mârșăvie! O infamie! Anunţă sever 
Bukabuna. Veţi fi cu toţii spânzurați de picioare în piaţă, până 
când muștele vă vor lăsa scheletele la fel de albe ca spălate cu 
OMO”. 

În chip de răspuns, revoluționarii își scot chiloţii; ceea ce 
reprezintă un mod succint dar eficace de a-i arăta unei persoane 
cât de puţin luate în seamă îi sunt cuvintele. 

După ce au făcut praf și pulbere totul, după ce l-au făcut să 
treacă prin ciur și prin dârmon pentru a stoarce tot ce se putea, 
mitocanii ăștia de Mitocani pun gheara pe noi, în modul cel mai 
neplăcut cu putinţă: apucându-ne de picioare și târându-ne în 
Sala Tronului, unde atmosfera s-a schimbat complet. 
Monumentalul fotoliu al reginei a fost sfărâmat cu lovituri de 
măciucă, iar elefanții, cu trompele (uterine) extirpate, cu colții 
(de stâncă) smulși, seamănă cu niște pachiderme tot atât cât 
seamănă Venus din Milo cu Buda. Pe spetează sau, mai exact, 
pe ce a mai rămas din ea, a fost plasat steagul revoluţionar, 
care este complet roșu, cu această deviză crâncenă scrisă de-a 
curmezișul: „Trăiască răs-pubica!” 

O masă rudimentară, o simplă scândură de sicomor pusă pe 
două capre de palisandru, a fost instalată fix în mijlocul imensei 
încăperi. O liotă de indivizi fioroși, care și-au pus ochelari pentru 
a face pe intelectualii, dar le-au scos lentilele ca să nu li se 
perturbe vederea, stau în spatele acestei mese-mese-uriașe. Se 
află aici fostul ministru al P.T.T.T. (poștă și tam-tam-telefon), 
fostul ministru al justiţiei, actualul șef al sezonului militar (nu 
există armată în sezonul ploilor), secretarul general al 
sindicatului vrăjitorilor, erectorul Facultăţii de fetise și totemuri 
și, conducând areopagul, Anar Hizant, liderul revoluţionar 
proscris, care dirijase gruparea de eliberare a mitocanilor din 
exilul lui în Franţa. 


33 Simplă conștiinciozitate profesională a reginei, care a semnat cu societatea OMO un contract 
prin care se angaja să graveze pe frontispiciul palatului ei următorul slogan: „Intr-o bună zi, 
datorită detergentului OMO, poporul mitocan va fi alb ca zăpada”. 

În spatele lui Anar, o zăresc pe Vicky, care caută să se facă 
cât mai mică. 

Unul care se crede dator să facă valuri e vraciul Nikolai! Îi 
face trădători pe revoluționari și le promite niște catastrofe 
iminente. Un dupac în barbă îl silește să-și stopeze prezicerile 
răzbunătoare. Atunci, liniștea fiind restabilită, Anar Hizant 
scoate o batistă de mătase cu care-și face vânt ca un dandy, 
ceea ce face o puternică impresie asupra camarazilor lui. 

Îi privește pe toţi „arestaţii” cu o îndârjire sumbră, sfârșindu-și 
examinarea cu regina. Apoi trece la atac, cu o voce cam snoabă: 

— În prima sa ședință istorică de azi, Comitetul revoluţionar 
mitocan declară prin gura mea cele ce urmează: 

„Articolul unu, monarhia e abolită. 

Articolul doi, republica e proclamată. 

Articolul trei, regina Bukabuna aici de față, unealta-i oarbă, 
vraciul Nikolai, și toţi câinii străini care-l ajutau să distrugă ţara 
vor fi executați în Piaţa Poporului, fosta Piaţă a Parlamentului.” 

Ceilalţi membri ai Comitetului revoluţionar se ridică-n picioare 
și aplaudă. 

E impresionant. Beru se-ntoarce spre mine și murmură: 

— Două condamnări la moarte în aceeași zi, Bătrâne, nu 
găsești că e tare? 

Vraciul Nikolai izbucnește în plâns. 

Cere iertare. Vrea să participe la revoluţie. Cunoaște micile 
secrete ale Curţii și nu vrea nimic altceva decât să le 
împărtășească republicanilor. Citise în stele, ceară topită, coajă 
de banană, căcăței de muște, chibrituri arse, praf de talmeș- 
balmeș, diaree rebelă, chică de chel, găinaţ de liliac, apă vie și 
în Paris Match, prăbușirea monarhiei. Dacă protesta, cu câteva 
minute mai devreme, o făcea doar ca să se asigure de 
sinceritatea rebelilor. O să-i ajute să întemeieze o republică de 
first quality. 

Pe scurt, ţine la bătrânul lui hoit. Anar Hizant îl reduce la 
tăcere cu un gest și anunţă că va fi spânzurat primul. 

Ne scot afară. 

Piaţa e neagră de lume (ceea ce nu e o figură de stil!) 

Au fost înălțate opt spânzurători, dispuse în semicerc. 
Populaţia, ţinută-n frâu de oamenii fărădelegii, e frenetică. De- 
ndată ce apare jalnicul nostru cortegiu, ea, care-n aceeași 
dimineaţă strigase: trăiască Anglia, trăiască bomba atomică, 

vociferează acum ori trăiască republica, ori trăiască res publica, 
ori trăiască răs-pubica, după gradul de porcie al fiecăruia. E un 
tămbălău de nedescris. 

O caut din ochi pe micuța Vicky. O aflu lângă mine, 
surâzătoare. Mă conduce discret la moarte. 

Știe ea cum să organizeze evenimentele și cum să participe la 
ele cu modestie. Se vrea categoric rotiță. 

O strig: 

— Hei, Vicky, cum rămâne cu explicaţiile, gagico? Poate că-i 
momentul să mi le furnizezi. 

Ea se apropie de mine. 

— Franţa și Anglia nu sunt singurele ţări care ar avea nevoie 
de arhipelag drept poligon de încercări. China găsește că el 
constituie o bază ideală pentru a-i șicana pe americani. 

— Şi tu lucrezi pentru orezari, preafrumoasa mea? 

— Exact, dragul meu prieten. In timp ce voi duceați lupte 
secrete între aliaţi, noi ceilalți ne ocupam în liniște de 
răsturnarea regimului. Era simplu, dar trebuia să-ţi vină ideea. 

— Voi sunteți cei care l-au lichidat pe ministrul afacerilor 
externe la Orly? 

Încuviinţează. 

— Nu eu personal, dar cineva din secţia mea. Țineam să-l 
împiedicăm să încheie un acord în numele mitocanilor pentru a 
evita incidentele diplomatice care ar fi urmat. 

— Și când ne-aţi văzut sosind pe vasul de pe lacul Leman? 

— Am ales, știind - firește - că prietenul dumitale nu e Bubata 
Laburiq și descoperind că nici măcar negru nu e, am înțeles, 
deci, că încercaţi să-i fentaţi pe britanici. Lucru care nu ne-a 
displăcut. Eraţi niște posibile ajutoare pentru operaţiunea de 
azi... 

Râde ușor. 

— Și uite dovada, fraiere! Când lumea va afla de lovitura de 
stat, rolul nostru va trece neobservat. Oficial, poporul s-a ridicat 
împotriva ingerințelor Occidentului. Rătăcirile reginei obeze, 
oscilând între Londra și Paris, au fost fatale monarhiei. 

Cortegiul se oprește lângă spânzurători. Călăul (care nu-i 
același cu cel din torturorium), un pântecos al cărui buric 
seamănă cu Etna fotografiată din avion, iese în față, superb și 
exclusiv înveșmântat cu un tricou roșu și cizme de vidanjor. ÎI 

înșfacă pe moșul bărbos și-l cară-n spinare până la prima 
spânzurătoare. 

— Ca la Montfaucon, murmur eu. Al naibii Villon! 

Vicky se mai află încă lângă mine. 

— Acum ar fi trebuit folosit minunatul tău extinctor de 
conștiințe, îi spun eu. 

— Mii de regrete, ripostează femeia, bătând cu palma peste 
geanta care-i atârnă la șold. Și-a îndeplinit misiunea. Îți spun 
adio, cu o fărâmă de nostalgie, căci îmi erai oarecum simpatic. 

— Incântat să te aud spunând-o. 

Fiecare dintre noi este depus vertical lângă spânzurătoarea 
respectivă. Zbirii care ne-au cărat până acum ne înconjoară cu 
fețele șiroind de transpiraţie și cu privirile debordând de veselie, 
căci sunt încântați de spectacol. 

Urale puternice răsună dinspre mulţime, vraciul Nikolai se 
leagănă la capătul funiei cu limba scoasă. 

Călăul salută în maniera romană. 

Se apropie apoi de nenorocosul de William. Călăul ăsta 
execută-n cerc, după cum se pare. După William vin la rând cei 
doi generali, sir Hanger, Beru, eu și graţioasa Sa ex-Majestate, 
căreia i s-a lăsat totuși rolul de vedetă a spectacolului. William 
rămâne imperturbabil, admirabil de liniștit. 

— Sorry că o iau înaintea dumneavoastră sirs, le lansează el 
camarazilor săi în timp ce i se pune ștreangul. 

Curajul lui îmi dă ceva asemănător unui șoc prin tot hoitul. Mă 
iau deoparte și mă bruftuluiesc astfel: „N-o să te lași atârnat 
fără un hai de pomină, nu San-Antonio? Pasivitatea nu-ţi stă în 
fire”. 

Și chibzuiesc, copilași! Şi-mi storc creierii! Și dau cu geana 
prin jur, în speranţa unei idei geniale! 

Amploarea scenei e shakespeariană. Neo-republicanii sunt în 
al nouălea cer. E un delir colectiv! Un orgasm popular monstru. 
Transpiră de entuziasm. 

Zbang! Bye-bye, William! E rândul lui să facă pe rozeta 
vânturilor** la câţiva metri de răposatul Nikolai. Balada 
spânzuraţilor! Fraţi oameni, care după noi veniţi... Vanitas finita, 
kaputt! Rugaţi-vă pentru noi, sărmani fuduli! 


34 Pe care eu, unul, o prefer celei a Legiunii de Onoare. 


Orgasmul populației seamănă cu un răget. Un fel de „rrraaa!” 
Intrarea lui Anquetil în Parc-des-Princes cu ocazia triumfalei sale 
curse Bordeaux-Paris. 

Trag de legăturile mele, dar nu există nimic mai parșiv decât 
nailonul, Cu cât te forţezi mai mult, cu atât se strânge mai tare. 
Atunci îmi cad ochii pe baioneta unuia din zbiri. E trecută prin 
centironul care-i servește și drept uniformă, iar lama e aţintită 
agresiv spre mine. Încep o ușoară mișcare de apropiere, 
răsucindu-mă pe călcâie. Mă mișc încet, dar precauţiile mele 
sunt inutile, căci omul e prea absorbit de performanțele gâdelui. 

Pentru moment, sunt ocupați cu un general, ceea ce e mai 
puţin trist. Când m-am răsucit convenabil, încep să-mi frec 
legăturile de tăișul lamei. Și puteţi fi siguri că fac o treabă bună, 
că mă trec prin tăișul sabiei, cum ar fi spus generalul. Tălâmbul 
băgator de seamă habar n-are de tot circul meu. Frec și invers. 
Pârâie... Continuu să mă dezlănţui (eram înlănţuit, nu?). Acum, 
când îmi încordez mâinile, simt că cedează. Incă un mic efort. 
Culmea baftei, înainte de a se lăsa gâtuit, generalul face o 
declaraţie. Îndrugă cum că supliciul la care e supus este 
nedemn de calitatea sa de ofițer superior și că istoria va judeca 
sever un asemenea act. 

Tipii, neștiind engleză, se chestionează reciproc. 

— Ce zice? mă întreabă paznicul meu cu scula hoinară. 

Îi traduc amabil și la ureche, ceea ce-mi permite să apuc 
mânerul armei lui cu mâna dreaptă, liberă acum. Trag spre 
mine, ușor, ușor. Când mă depărtez, s-a făcut: paloșul lui e 
acum al meu. 

Suspendarea generalului creează o bună diversiune. Pricep de 
ce în evul mediu, manglitorii operau lângă estradele 
saltimbancilor. Un tip care, în aer liber mai ales, are atenţia 
subjugată, devine o momâie pentru ciorditorii de orice fel. 

Îmi tai legăturile care-mi paralizau picioarele. Ce bine e, fie și 
pentru un moment, să-ţi regăsești totala libertate de mișcare. 

Cei doi paznici ai mei sunt aplecaţi în față spre a privi mai 
bine atârnarea sărmanului ofițer. Eu, șmecher ca nimeni altul, 
mă trag în spate, îmi ocolesc spânzurătoarea și trec în spatele 
lui Beru. 

— Nu mișca, moșule, îi șoptesc. Și așteaptă să declanșez 
balamucul înainte să ne joci întoarcerea lui King-Kong. 

Nicio reacție. Își lasă tăiate legăturile fără să clipească și chiar 
atunci când firele de nailon îi cad la picioare, păstrează cu 
strășnicie aceeași poziţie. 

— Pregătește-te să șutești sabia unuia dintre gorobeţii tăi, 
pricepi? 

Și mă retrag în sânul mulţimii hipnotizate. Intenţia mea: s-o 
dibuiesc pe micuța Vicky înainte să iasă balamuc. Ultima oară 
când o reperasem, dulcea panteră stătea lângă eșafodul reginei. 
Trebuie să mă mișc repede. De îndată ce generalul va înceta să 
țopăie în gol, va apărea acea relaxare care urmează fiecărui 
număr de music-hall și atunci, oricât de tălâmbi ar fi, zbirii mei 
își vor da seama că tocmai am ales libertarea. 

Cu paloșul lipit de picior, (nu ăsta, celălalt!) mă strecor prin 
mulțime. Un incident o amuză grozav pe-aceasta din urmă, un 
mic ștrengar mitocan s-a căţărat pe spânzurătoarea generalului 
ca pe un catarg și i-a scos chipiul pentru a și-l pune pe cap. De 
acolo de sus, face semne mulțimii și trage lovituri de picior 
cadavrului pentru a-l face să se legene. Interludiul are mare 
succes. Alți puștani, nedorind să rămână mai prejos, 
escaladează primele spânzurători. Asta place enorm. II văd pe 
Anar Hizant, suit pe un butoi de coji de banane prelucrate, 
aplaudând și urlând: „Moarte ne-negrilor!”, ceea ce nu-i prea 
amabil nici față de chinezi, care au organizat această revoluţie, 
nici faţă de frumoasele scandinave care i-au oferit ocazia s-o 
realizeze. 

Docilă, mulţimea reia: „Moarte ne-negrilor!”. Când o masă de 
oameni îţi urlă asta-n clăpăuge, visezi să fii vărul primar al lui 
Mobutu. Mă chircesc, mă fac mic. Sunt sigur că mă înnegresc de 
cât îmi dau silința. 

În fine, o zăresc pe Vicky la trei metri de mine, nu foarte-n 
largul ei nici ea. Dar un lungan cât o prăjină intervine. M-a văzut 
și recunoscut; este în același timp și surprins și înfuriat. Alege, 
simultan (căci e un tip cu o anumită ubicuitate în gândire, 
expresie și acţiune) să urle și să sară pe mine. Dar San-Antonio, 
micul viteaz, îi înfige confidenţial paloșul în stomac. Cred că vă 
trece prin minte, firește, în ciuda inaptitudinii voastre 
congenitale, că dacă am șutit o sabie, n-am făcut-o ca să tai 
pagini cu ea. De altfel, în zilele noastre, filele cărților sunt tăiate 
la mașină, ceea ce este logica însăși. Căci e clar că o carte nu 
poate servi decât dacă e răsfoibilă; nu cu mult timp în urmă și 

chiar acum, uneori, ești obligat să închei personal procesul de 
fabricaţie a celor cumpărate. 

De ce vă vorbesc despre asta într-un asemenea moment, ei 
bine, sunt incapabil să vă explic. 

O simplă înlănţuire de idei. Nu vă dereglați marele zigomatic, 
continuu. 

Lunganul trage o strâmbătură groaznică și se pliază-n două. 
Mandea decide că-i zor mare și, uitând de orice prudență, își 
croiește drum cu coatele printre gură-cască, pentru a ajunge 
mai repede. 

Răsar în fine în spatele lui Vicky. Își ţine geanta sub braţ, 
cureaua ei fiind răsucită pe mână. 

Nicio șansă să i-o smulg prin surprindere. Așa că, la boli 
grave, remedii etc... etc... Îmi cobor mâna dreaptă, ca să pot 
ține sabia ca pe un cuţit. Apoi îmi las mâna stângă peste geantă 
ca s-o împiedic pe gagică s-o deschidă. 

Ea tresare, se întoarce. Suntem obraz lângă obraz. Ochii i se 
măresc de uimire, cum se spune atât de drăguţ în cărţile de 
aventuri de aproape un secol încoace. 

Cearcăne îi umbresc privirea. 

— Dă drumul genţii, fetiță, sau te sfârtec. 

Și, îmbinând the vorba to the fapta, îi înţep pântecul cu 
instrumentul meu. 

Și-a venit în fire. În loc să devină moale, mâna i se crispează. 

— Repede! mârâi eu surd. Cred că ai priceput că vremea 
favorurilor s-a dus! _ 

În clipa aceea se produce o învălmășeală. Strigăte. Înţeleg că 
au descoperit evadarea mea. 

Înghesuiala mă face să mă dezechilibrez și lama bine ascuţită 
se înfige în corpul fetei. Degeaba încerc eu să-mi opresc gestul 
provocat, presiunea mulțimii mă împiedică și simt cum pătrunde 
sabia în trupul palpitând. Ochii lui Vicky se dau peste cap. 

În acel moment niște labe mă înhaţă. Simt o ploaie de lovituri 
căzându-mi pe spinare, pe cap. Cad. Sunt bumbăcit zdravăn. 
Mulțimea se adună. Toţi vor să mă calce-n picioare. 

Eu n-am decât un singur gând. Să deschid geanta, să pun 
mâna pe vaporizator. Sunt buimac. Mă dor toate. Mă ard! Am 
sânge în gură. Știu că o să leșin. Răpus aici, devorat de aceste 
picioare înfuriate, ca de dinţii unui monstru. Lupt, cu o mână pe 
creștet, cu cealaltă căutând febril fermoarul genții. Nici nu văd 

ce fac. Teasta mi-e plină de clopote. Nu mai văd clar. Doar mâna 
mea mai tatonează. E singură. Detașată de mine, autonomă! 
Fălci de oţel îmi sfâșie carnea, îmi pierd cunoștința... Mi-o 
recapăt. Aud strigăte. Ici și colo, mai percep câte o lovitură mai 
dureroasă. Mă golesc ca un tub de cremă călcat în picioare. Fac 
încă un efort. Ultimul. Simt în mână ceva rece, neted, rotund. 

Imi spun: „E tubul lansator-de-somn”. Şi-mi spun de 
asemenea dacă are capacul pus, sunt în pom, căci n-o să-l pot 
desface. Imi strecor mâna dreaptă sub celălalt braţ și apăs toată 
suprafața tubului în speranța că o să găsesc butonul. Brusc, 
loviturile încetează. Corpuri grele cad moale peste mine. 
Gândesc: „Asta-i, funcţionează”. Îmi adun tot ce mai rămâne 
recuperabil din mine. Îmi folosesc ultimele rămășițe, în fond. Mă 
arcuiesc. In jur e o panică totală. O simt printr-o ceaţă sângerie. 
Văd în faţa mea un șir de tipi fără suflare. Alţii care fug, 
împingându-se sălbatic. 

Și apoi, mai departe, un alt șir de tipi out, dar pentru ei 
lucrurile stau mai prost. Beru își face loc învârtind două săbii 
deodată. Ah! îi toacă mărunt, gagiul! Zbang! Trosc! Taie, crapă, 
străpunge și doboară tot ce mișcă-n jurul lui. Merge drept spre 
spânzurătoarea reginei, viteazul spadasin. Câţiva temerari 
încearcă să-l radă pe la spate, prin surprindere, dar s-ar zice că 
Beru are ochi la ceafă. Poate că sfânta lui patroană a făcut o 
minune, că i-a înzestrat fundul cu darul vederii. Are anusul în 
formă de ochi de curcă, Grasul. Asta-i permite să se întoarcă la 
momentul oportun. 

Dopat de acest fabulos spectacol, mă ridic, însângerat, cu 
spray-ul meu de muște aţintit. O doză la dreapta, una la stânga. 
Tot ce mișcă! Recalcitranţii adorm. Zbirii o şterg care-ncotro. 
Eliberează locul. Piaţa (fostă a Parlamentului) se golește. Nu mai 
rămân decât călăul, condamnaţii și bunul Anar Hizant, tot în 
picioare, pe butoiul lui, care urlă arătându-ne dragilor lui 
dispăruţi: „Puneţi mâna pe oamenii ăștia! Vă ordon să-i 
prindețţi!” 

li trag o duhnitoare ca să-l fac să tacă. Cade de pe piedestal. 
Una mică și călăului, care-i punea deja laţul de ceremonie lui sir 
Hanger, și iată-ne stăpâni pe situaţie. 

li las bunului Bérurier onoarea și inefabila plăcere de-a o 
elibera pe regina Bukabuna. 

A slăbit cu vreo douăzeci de kilograme, brava suverană, în 
ultimele ore. Date fiind dimensiunile ei, nu se vede, dar se 
citește în privirea-i leșinată. Și-a tras o saună strașnică, 
Păpușica. 

Regina se aruncă plângând în hohote la pieptul lui Bayard al 
ei. 

— Haide, haide, copila mea, încearcă Beru s-o calmeze, nu-ți 
mai strica glandele lacrimogene. Ar fi trebuit să știi că atâta 
vreme cât mai rămâneam în viaţă, colegul meu San-Antonio și 
cu mine, nimeni n-ar fi putut să se atingă de vreun fir de păr din 
barba ta! 


e CAPITOLUL CINCI BIS» 


În timp ce ivoriștii Curţii repară tronul și în timp ce mulţimea 
se strânge în Piaţa Parlamentului (fosta Piaţă a Poporului), care 
a fost debarasată de spânzurători (atât cele cu rod cât și cele 
fără), strigând: „Trăiască regina, trăiască monarhia”, stau la o 
șuetă cu sir Harry Hanger, supraviețuitorul funiei cu laț. 

Suntem așezați fiecare pe câte o bornă-taburet. A mea indică 
„Shitborough 4 miles”, iar a lui „Foutreville 2 km”, vă dați 
seama ce politeţuri facem. Asta nu se limitează la alegerea 
scaunelor, ci face din conversaţia noastră o pură bijuterie de 
secol XVII. 

— Mon cher, declară Hanger, nu-mi doresc decât un lucru: 
să întâlnesc întotdeauna în calea mea adversari de calibrul 
dumitale. Vă datorez viaţa, cum aș putea să mă revanșez pentru 
asta? 

— Abonaţi-mă la „Life”, glumesc eu cu fineţe. 

Îmi întinde mâna. 

— Și sorry pentru purtarea mea de la prânz. Aș fi intervenit în 
favoarea dumitale, după ce v-am demascat... 

— Basta, mă milostivesc eu, afacerile externe sunt afaceri 
externe. Esenţialul e ca totul să se termine cu bine pentru noi, 
nu-i așa? 

— Nu ne mai rămâne decât o singură chestiune în litigiu de 
rezolvat, face Hanger cu frumoasa-i voce leneșă, mângâindu-și 
falangele mâinii stângi. 

Văd unde bate, s;r-ul ăsta cu nonșalanţa și modestia lui. 

— Credeţi? întreb eu. 

— Bine, my friend, dar problema tratatului nu s-a rezolvat, 
încă. 

Işi aprinde un trabuc și continuă: 


35 Scurtimea acestui ultim capitol mă face să am scrupule în a-l intitula capitolul șase, cum aș fi 
avut totuși tot dreptul s-o fac. Îndrăznesc să sper că cititorii mei vor ști să aprecieze această 
nouă dovadă a conștiinței mele profesionale. 

36 Eu, unul, îi spun „my dear”. 

— Cu toată datoria de recunoștință pe care o am față de 
dumneata, trebuie să vă previn că voi face totul ca teza 
britanică să prevaleze. 

Și adaugă, râzând, prin fumăraia albăstruie a havanei lui: 

— Dumneata ai spus-o: „Afacerile externe sunt afaceri 
externe”... 

— Aţi pierdut un atu serios în persoana vraciului Nikolai pe 
care îl mituiserăți... 

— Ei, îmi rămân altele. 

— Și anume? 

— Regina Bukabuna nu e decât o suverană de operetă. Dacă 
Majestatea Sa Elisabeta a l-a o invită să-i facă o vizită oficială 
pe care i-o promite triumfală, credeţi că Bukabuna va rezista în 
faţa unui asemenea argument? 

Fac o strâmbătură, căci lovitura e într-adevăr puternică. 

— Rămâne de văzut dacă regina voastră... 

— Dar eu știu, zâmbește Hanger, și sunt autorizat să formulez 
invitaţia, ca ultim argument. 

Asta nu-mi place deloc, fraţilor. Dar chiar deloc. 

— După această revoluţie avortată, continuă micul Talleyrand 
insular, monarhia mitocană va avea nevoie să fie consolidată. 
Operaţiunea prestigiu, my dear, este imbatabilă, credeţi-mă. 
Bukabuna va ceda, întâi pentru că i-ar face plăcere, apoi pentru 
că e-n joc tronul ei! 

— Pot face să fie invitată de Președintele nostru, obiectez eu. 

— Hmmm, murmură Diavolul împieliţat, fără să vreau să scad 
cu ceva prestigiul marelui vostru om politic, permiteţi-mi să vă 
atrag atenţia că un Citroën nu face cât o caleașcă și că ela 
primit până acum atâţia demnitari negri, că totul ar fi lipsit de 
pompă. . 

Scârba! Incep să regret că am intervenit la timp pentru a-i 
salva pielea. Să-ţi dai atâta osteneală și să fii întrecut chiar la 
potou, recunoaștetți că ai de ce să scrâșnești din dinţi! 

Probabil că asta și fac, căci în ochii lui Hanger mijește un 
zâmbet. 

— Haide, scumpe colega, îmi zice el, trebuie să știi să pierzi 
cu același brio cu care câștigi. 

Are dreptate. Îi întorc zâmbetul amabil. 

— De fapt, sir, cum aţi reușit să scăpaţi de onorabilul 
gentleman elveţian căruia vă încredințasem? 

Ridică din umeri. 

— Prietene, să nu vă luaţi niciodată complice un individ care 
la fiecare cinci minute înghite câte o pilulă. După ce aţi plecat, a 
fost de-ajuns să-i spun că Intelligence Service-ul va fi la ușa lui 
în mai puţin de douăzeci și patru de ore, că ne-a și condus 
singur la Geneva, scuzându-se tot timpul... 

În acea clipă ușa se deschide larg. Heraldul anunţă: 

— Puternica și Graţioasa Sa Majestate, Regina Bukabuna. 

Ne ridicăm în picioare. 

Bukabuna revine din apartamentele ei, înconjurată de toată 
liota de lingăi și mâncători de rahat. Berurier pășește solemn 
alături, cu fruntea ondulată ca tabla acoperișului unei magazii 
de unelte. Chiar, de fapt unde-mi dispăruse până acum, 
afurisitul? Captivat de discuţia mea cu Hanger, nu-i observasem 
lipsa. 

Ea îl ia pe Gras de braţ ca să urce treptele tronului ei cârpăcit. 
Remarc că degetele lor sunt împletite. la te uită!! Nu cumva 
domnu’ B&ru a ajutat-o (în felul lui) pe regină să-și revină din 
emoțiile pe care le-a îndurat? Parcă ghicindu-mi gândurile, 
Alexandre-Benoit se-ntoarce și-mi face cu ochiul. 

În loc să se așeze, suverana își ridică braţele în V. 

— Trăiască regina! Trăiască monarhia! strigă asistenţa. 

Bukabuna impune tăcere. Vocea ei firavă răsună: 

— Ascultaţi, voi toţi, începe ea, după ce m-am recules 
îndelung... 

Grasul își privește modest vârfurile pantofilor. Un ușor zâmbet 
de satisfacție îi îndulcește trăsăturile. 

— După ce l-am consultat pe zeul Tragemio... 

— Prezent, rânjește Beru. 

— Pe zeul Cebune, continuă regina. 

— El e! adaugă Beru, ridicând mâna. 

— Şi pe zeul Vaicemare, sfârșește Bukabuna. 

— Tot el, inserează Beru. _ 

— Am decis următoarele, continuă dama cea grasă. Incepând 
de azi, monarhia e abolită în Arhipelagul Mitocanilor. Eu, regina 
voastră, abdic pentru ca națiunea mitocană să-și continue mai 
liberă marșul său triumfal spre progres. 

Stupoare! Tăcere! Buimăceală! Imi revin de bine de rău 
suficient ca să-i trag un cot lui Hanger. 


— l-auzi, bătrâne, fac eu pe familiarul, cred că operaţiunea 
„consolidarea tronului” e anulată! 

Bukabuna continuă: 

— Din clipa aceasta, face cetățeanca Bukabuna (nemaifiind 
regină are dreptul la această avansare), devin președintă a noii 
republici. Făcând aceasta, am aceleași drepturi ca și supușii mei 
și voi putea chiar să mă recăsătoresc dacă am chef. 

Ah! monstrul mic! Ah! dat naibii Beru ăsta! 

— Se va impune o nouă constituție la elaborarea căreia 
poporul va participa printr-un referendum. Până atunci, îl 
numesc ministru al afacerilor externe pe dl. Alexandre-Benoit 
Bérurier aici de față, ale cărui curaj și clarviziune au evitat 
căderea țării noastre mult iubite în haos și anarhie. 

— Și cu asta, basta! îmi face Grasul. 

O extraordinară aclamaţie izbucnește din toate piepturile. 

— Trăiască Republica! Trăiască Președinta! Trăiască ministrul! 

Ștafetele pleacă în galop să ducă poporului marea veste. Ne 
felicităm unii pe alţii. 

Mă apropii repede de Grăsan. 

— În ce constă șmecheria? îl întreb eu. 

— Femeii ăsteia, care de ani de zile își dădea frâu liber numai 
la ginit, cu emoţiile ciuntite, n-a trebuit decât să mă aplec ca să- 
i culeg virtutea. Te cred că atunci când i-am făcut ședința 
pariziană: cabrioleta din Asnieres, creţul din Pantin, vipera 
lubrică din Kremlin-Bicetre, triplul elan din Aubervilliers, homarul 
din Bastille, stropitul din Petit-Clamart, inundatul din Butte, 
sărutul din Pinson, ce mai, tot metroul; continuând cu celebrele 
mele tablouri vivante, gen: „Pune-ţi cracul pe calorifer”, „Ti se 
înnoadă șiretul” sau „Dacă nu-ţi mai place, nu-i scârbi pe 
ceilalți”, îmi mânca din palmă, majestuoasa Majestate. Dinastia 
ei făcea oac, amice! Fără să mai punem la socoteală că murea 
de frică să nu se afle că o luase apa. M-au apucat toţi dracii și i- 
am zis-o în față: ascultă, Germaine... 

— Germaine? mă minunez eu. 

— E al doilea prenume al ei, care-mi vine mai la-ndemână. 
Deci, îi zic: ascultă, Germaine, cu regalitatea aia a ta, n-ai decât 
probleme, ai avut un exemplu bun adineauri. O să lași naibii 
tronul ăsta, majestatea ta grăsană, sclavii tăi și tot bâlciul și-o 
să trăsnești o republică cu răspundere limitată și, în felul ăsta, 
luând-o înainte, o să-i tentezi pe toți nemulțumiţii. Dacă Ludovic 

al XVI-lea ar fi făcut la fel, ar mai fi fost încă în viață, trăgând în 
fazani la Rambouillet, în loc să-și caute ţeasta în patru labe. 

Coboară vocea. 

— A stat un pic pe gânduri: „Adjudecat!” așa mi-a zis 
Germaine. Și scurt pe doi, iat-o făcându-și treaba în societate și 
bombardându-mă ministru al afacerilor externe. 

Revenind la treburile solemne ce-i revin acum. Grasul mă dă 
ușor la o parte din câmpul său vizual și bate din palme. 

— Asta-i, citizeni! strigă el. O să începem să facem un pic de 
ordine în șandramaua asta. Dacă Președinta e de acord să 
deblocheze credite, duce-ţi-i pe englezul ăsta groaznic, pe 
revoluționarul de trei parale și pe fetele blonde la aeroport și 
luați-le un bilet pentru Londra ca să nu-i mai văd. Eu, unul, ceea 
ce vreau e asanarea ţării. Nu sunt negru decât prin adopţiune, e 
clar, dar vedeţi și voi: mă străduiesc să devin! 

— Trăiască ministrul! i se răspunde. 

e CONCLUZII FACULTATIVE” 


Câteva săptămâni mai târziu... 

La ambasada mitocană din Paris, într-un apartament de două 
camere, vedere spre curte, pe strada 29 iunie’, sunt reuniți în 
jurul unei mese șchioape acoperite cu o mușama verde: 
ambasadorul mitocan în Franţa (în viaţa obișnuită e muncitor la 
metrou), ministrul afacerilor externe franceze, omologul său 
mitocan și secretarele lor, plus, puţin mai la o parte și în 
picioare, Bătrânul, înalte personalităţi civile și militare, precum 
și sluga dumneavoastră. 

Ministrul afacerilor externe franceze parafează un document 
și, cu aceeași graţie, îi întinde pixul ministrului afacerilor externe 
mitocan. 

— E rândul vostru, Excelenţă! îi zice el colegului său. 

Interpelatul își șterge nasul cu mâneca, își freacă vârful 
pixului de reverul hainei pentru a-i reda virginitatea și scrie în 
josul documentului, cu litere apăsate: 

„Pentru Republica Mitocană: 

Alexandre-Benoit Berurier” 

Astfel, printr-o trăsătură de condei, Franţa devine posesoarea 
deja faimoasei insule Miserupe, obiectul atâtor dorinţe. 

Un oftat de ușurare ciufulește asistenţa. 

Apoi ușa se deschide, făcând loc unui negru slab, care merge 
sprijinindu-se în baston. Tresar, recunoscându-l pe Bubata 
Laburiq. 

— Cum așa, dumneata ești! bolborosesc eu. 

Îmi scutură energic mâna. 

— Eu sunt, mulțumită dumitale, dragă domnule. Fără vinul pe 
care mi l-ai dat să beau când eram pe moarte, sigur îmi dădeam 
sufletul. 

Beru își încruntă sprâncenele, într-un moment de derută. 
Apoi, partea bună a fiinţei lui învinge. 


37 Dar așteptate. 
38 Ziua de naștere a comisarului San-Antonio. 

— Doi miniștri ai afacerilor externe pentru un singur stat e 
cam mult, bătrâne, îi spune Grasul lui Bubata Laburig. O să-ți 
înapoiez portofoliul, colega. Și când te-ntorci în ţară, zi-i 
Președintei, transmiţându-i biștarii Franţei, să-i folosească mai 
bine ca ea! 

e 

Și, așa cum am promis, rezumatul părţii a doua: 

După peripeţiile pe care tocmai nu le-aţi citit, San-Antonio și 
Bérurier au revenit din Arhipelagul Mitocanilor, după ce au 
obţinut ca președinta Bukabuna să cedeze Franţei și nu Marii 
Britanii, insula Miserupe, unde guvernul nostru va continua 
acele faimoase experienţe nucleare ce stârnesc temeri unor 
populații primitive și unor deputaţi ai majorității. 


Sfârșit 

